SunOnline: #Story: #Thafaathuloaibeh - ep16\nތަފާތު ލޯތްބެއް - 16\n3 ހަފްތާ7ދުވަސް ކުރިން - 28 ޖޫން 2018 16\nޒުވާން އަންހެންކުއްޖަކަށްވުމުން ކައިވެނީގެ ހުވަފެންތައް މިހާރު ދެކެވެއެވެ. އިންތިޒާރުކުރެވެއެވެ. ހަމައެކަނި ކައިޒާންއާއެކުގައެވެ. ގަސްތަކުގެ ތެރޭ އަތު ގުޅުވާލައިގެން ހިނގާލަން ދިޔުމާއި ތަރިތަކަށް ބަލަން ޕޯޓިކޯގައި ތިބުންވެސް ހުވަފެނީވާނެއެވެ. ޚަރީފުމޫސުމްގެ ފިނި ރޭތަކުގައި އަލިފާން އަންދާލައިގެން ވާހަކަދައްކާލަން ތިއްބަސް ކޮންފަދަ އުފާވެރިހެއްޔެވެ. ޚިޔާލުތަކުން ސިއްސުވައިލީ ފަހަތުން އައިގޮތަށް ކޮންމެވެސް މީހަކު ބާރަށް އުނދޯލި ހެއްލާލުމުންނެވެ. ވައިގެ ތެރެއަށް އުނދޯލި އަރައިގެން ދާނެ އެންމެ މައްޗަށް އެރުވިއެވެ. ކެމީލާ ބިރުން ވަލުގައި ބާރަށް ހިފަހައްޓާލައިގެން އިނދެ ކާކުހެއްޔޭ ކިޔާފައި ހަޅޭއްލެވިއެވެ. ފުންމާލަން ހިތަށް އަރާފައިވެސް އެކަމެއް ނުކުރެވުނެވެ. އުނދޯލި މަޑުޖެހިލާއިރަށް އެމީހަކު އުނދޯލީގެ ވަލާއިއެކު ކެމީލާގެ އަތުގައި ހިފަހައްޓާލައިފިއެވެ. އެފިނި އަތްތިލައިގެ ބީހުން ކެމީލާއަކަށް ނޯޅޭނެއެވެ. އެއީ ހަމަ ކައިޒާންގެ އަތެވެ. އަދި ކެމީލާގެ ބޮލުގައި ދަތްދޮޅި ޖައްސާލުމުން ކުރެވުނު އިހުސާސްވެސް ބުނެދޭކަށް ނޭގުނެވެ. އޭނަގެ އަތްތިލައިގާ ހިފާ ބާރުކޮށްލައިގެން ހުރިއިރު މުޅި ހަށިގަނޑުގައި ކަރަންޓުގެ އަސަރު ހިނގައިގެންފިއެވެ. އަޖައިބެއްފަދަ ފޮނި ފޮނި އިހުސާސެކެވެ. ކައިޒާންގެ ފަރާތުން މިފަދަ އިޝްގީ ފަރާތެއް އަދި ކެމީލާ ނުދެކެއެވެ.\n"ޔޯ ހެއާ ސްމެލްސް ލައިކް ވެނީލާ....." ކައިޒާން ކެމީލާގެ ކަންފަތް ކައިރީ މަޑުމަޑުން ބުނެލިއިރު ތުންފަތް ބީހިލިހެން ހީވެ ހީލިކަރުވައިގަތެވެ. އެހިސާބުގައި އުފެދުނު ހީބިހިތައް މުޅި ހަށިގަނޑަށް ފެތުރޭކަށް މާ ގިނައިރެއް ނެގިއެވެ. މިއީ ހަމަ ކައިޒާން ބާވައެވެ. ޝައްކެއްވިއެވެ. ކައިޒާންކަމުގައި ހީކުރެވި އޮޅުން އެރިޔަސް ކައިޒާން މިހަލަ ކަމެއް ނުކުރާނެއޭ ހިތަށް އަރާފައި ކޮންމެވެސް ވަރަކަށް ހާސްވާގޮތްވިއެވެ. "މާލޭގައި ދިމާވި ދުވަހު ހޮޑުވަސްދުވީ ހެހެ. މިހާރު ހަމަ ޕަފެކްޓް......"\nކެމީލާގެ ހިތް ފުންމައިގެން ދިޔައެވެ. ދިވެހިބަހުން ވާހަކަ ދެއްކުމާއިއެކު ޖޯންކަން އެނގިގެން އަތްތިލަ ނައްޓުވަން ތެޅިގަތެވެ. ކައިޒާން ދުވަހަކުވެސް ދިވެހި ބަހުން އެންމެ ޖުމްލައެއްވެސް ބުނެފައި ނުވާތީ ޔަގީންވީއެވެ. ޖޯން ދޫ ދިނުމާއިއެކު އެނބުރި ބަލައިލީ ދެލޯ ބޮޑުކޮށްލާފައެވެ. އެމޫނުމަތިން ހާސްކަން ނޫން އެހެން އެއްޗެއް ފައުޅެއް ނުވެއެވެ. ކުރިމަތީގައި މިހިރީ ޖޯންއެވެ. ކަރުގައި އޮތް ކަޅު ފަށާއި އިސްތަށިގަނޑު އޮތްގޮތް އެކަމަށް ހެކިދެއެވެ.\nޖޯން މިގެއިން ފެނިދާނެކަމަކަށް އޭނަ ހިޔެއްނުކުރެއެވެ. ކައިޒާންއާއި ޖޯން ގުޅުމެއް ވާކަން އެނގުނަސް ކުއްލިއަކަށް މިފަދަ ބައްދަލުވުމަކަށް އޭނަ އުއްމީދުކޮށްފައެއްނެތެވެ. ނަމަވެސް އެންމެފަހުން ޖޯން އެމެރިކާއަށް އައީއެވެ. އަދި މިހިރީ ކައިޒާންގެ ގޭގައެވެ. ކައިޒާން ނުބުނެ ސިއްރުކުރިކަމުގައިވިޔަސް ތިމާގެކަން ޔަގީނެވެ. އެއްމާބަނޑު ކުއްޖަކަށްވުން ގާތެވެ. އެހާވެސް ދެމީހުން ވައްތަރެވެ.\n"ކައިޒާން......." ކެމީލާއަށް ބާރަކަށް ގޮވަންފެށީ ވަށައިގެން ހޯދާލަމުންނެވެ. ކައިޒާން އޭނައަށް ބުނެދޭނެ ޖެހޭ ވަރަށް ގިނަ އެއްޗެހި އެބަވެއެވެ. ކެމީލާ ދާން ހިނގައިގަތީ މާޔޫސްވެފައިހުރެއެވެ. މިހާރުން މިހާރަށް ކައިޒާންއާއި ދިމާކޮށް ޖޯންގެ މައުލޫމާތު އެނގެން ބޭނުންވިއެވެ. ނޫނީ ވެމްޕަޔާ ޑައިރީސްގައި ސެޓެފަންއާއި ޑެމަން ފަދައިން އެއްބަނޑު އެއްބަފާ ދެމީހުންގެ ދޭތެރޭ އޭނަ ތާށިވެދާނެއެވެ.\n"ވެއިޓް. ވެއިޓް ބިއުޓިފުލް. ކީއްވެ ކައިޒާންއަށް ގޮވަން ޖެހުނީ. އޭނައަށް ނުގޮވިޔަސް ވެދާނެއްނު..." ޖޯން އޭނައާއި ދިމާލަށް ހިނގާލާފައި އައެވެ.\n"އަހަންނަށް އެނގޭ މީހަކީ އެއީ....." ކެމީލާ ބަލަން ހުރީ ފާޑަކަށެވެ.\n"އޭނަގެ އެންމެ ޕަސެންޓެއް އެނގުނީމަ އެހާ އެނގޭ މީހެއް ނެތްކަމަށް ނުދެކެއްޗޭ. ވަން މޯ ތިންގް. ސީރިޔަސްކޮށް ކައިޒާންކަހަލަ ފިނޑި މޮޔަ މީހަކާއި ހެދި ތިއުޅެނީ؟ ބޯ ގޯސް އަންހެންކުއްޖެއްކަމެއް ބަލާފައެއް ހިޔެއްނުވޭ. އެކަމަކު މެންޓަލް ކުއްޖެއް ދޯ. އަހަންނަކީ ތިކުއްޖާއަށް ވީ ނަމަ ވިލް ރަން އަވޭ ފްރޮމް ދެޓް ޕަންކް....." ޖޯން ކުޑަކޮށް ޖޮގްކޮށްލާފައި ކަހަލަގޮތަކަށް އައިސް ކެމީލާގެ ކުރިމަތީ ހުއްޓުނެވެ.\n"ތީ ކައިޒާންގެ ކާކު؟ " ކެމީލާ ކެތްނުކުރެވިގެން އަހާލައިފިއެވެ.\n"އާސްކް ފްރޮމް ހިމް. އަދިވެސް ކެމިލާއަށް އޭނަގެ އެއްވެސް ސިއްރެއް ކިޔައެއްނުދޭ ދޯ. އެނގިއްޖެއްޔާ ހިނދުކޮޅަކަށްވެސް އޭނައާއިއެކީ އުޅޭކަށް ބޭނުމެއްނުވާނެ. ކެމީލާ ބޭބީ ޖަސްޓް ސްޓޭ އަވޭ ފްރޮމް ހިމް އޯކޭ؟ ނޫނީ ރިގްރެޓްކުރާނެ. ކެމީލާ އަމިއްލައަށް ދުރުނުވަންޏާ އަހަރެން ކޮންމެ ގޮތެއް ހަދާފައިވެސް ހުއްޓުވާނަން. އައި މީން އިޓް. ކައިޒާންގެ ފިނޑިކަން ރަގަޅަށް އެނގިހުރެ މިބުނީ. އޭނައާއިއެކީ ނޫޅެވޭނެ... " ޖޯން ކެމީލާގެ ކޮނޑުގައި އަތް ޖައްސާލަން އުޅުމުން ކެމީލާ ހުޝިޔާރުކަމާއެކު އެއްފަރާތަށް ޖެހިލިއެވެ.\n"ޔޫ އާ އެލާޖިކް ޓު މެން؟ " ޖޯން ހޭންފެށިއެވެ.\n"އެހެން ހީކޮށް ވިޔަސް އަހަންނާއި ދުރުގައި އުޅެދީފާނަންތަ..." ކެމީލާ ފުންނޭވައެއްލިއެވެ.\n"މްމްމް..ވިލް ޓްރައި. އަދި އެ އެއްނޫނޭ....އެނގޭތަ އޯޓަމް ހެދުމާއި ވަރަށް ގުޅޭ ޔޫ ލުކް ސްޓަނިން ސްވީޓީ.." ޖޯން ވާހަކަދައްކަން ހުއްޓާ ކެމީލާ ހިގަމުންގޮސް ދޮރުން އެތެރެއަށްވަދެ ނިވާވިއެވެ. ކައިޒާންއާއި ގާތް މީހެއްކަން އެނގޭތީ އަދަބުކުޑަކޮށްލާފައި ވާހަކަދައްކާކަށް ނުކެރޭނެއެވެ. އިތުރު އެއްޗެކޭ ނުބުނެ ކުރިމަތިން ދުރަށް ދާން އޭނަ ނިންމި ސަބަބަކީ އެއީއެވެ.\nޖޯންވެސް ހުރީ އެހާ ރުޅިގަދަވެފައެވެ. ކެމީލާ ކައިޒާންއާއި ހެދި އުޅޭވަރު ފެނިފަ އެހިތުގައި ބުނަން ނޭނގޭފަދަ ރުޅިވެރިކަމެއް ހިނގާލައިފިއެވެ. ބިންމައްޗަށް ވެއްޓިފައިވާ ފަތްތަކުގައި ފައިންޖެހީނުން ބުރުއްސާލައިފިއެވެ. ކެމީލާ އޭނަ ހުއްޓާވެސް އެގޮވީ ކައިޒާންއަށެވެ. ކެމީލާގެ ހިތުގައިވަނީ ކައިޒާންއެވެ. ނޫނެކެވެ. އެހެންވެގެން ނުވާނެއެވެ. އޭނައަށް ނުލިބެންޏާ ކައިޒާންއަށްވެސް ކެމީލާ ލިބިގެނެއް ނުވާނެއެވެ.\nކެމީލާއާއިއެކު ޖޫލް ނަމާދުކުރިއެވެ. ތުއްތު ކުއްޖަކު ދޮޅިއަޅައިގެން ހުރުމުން ވަރަށް ލޯތްބެވެ. ނަމާދުކުރާއިރު ކިޔާނެ އެއްޗެއް މުޅިން ނޭގުނަސް ކެމީލާގެ ސަބަބުން އަހަދު ސޫރަތް ޖޫލް ހިތު ދަސްވެއްޖެއެވެ. ޝަހާދަތް ކިޔަން އެނގެއެވެ. ކަންތައްކުރަން ފަށާއިރު ބިސްމި ކިޔާ ސަލާމްކުރަން ދަސްވެއްޖެއެވެ. އޭނަވަނީ ޖޫލްއަށް އަރަބިބަސް ކިޔަވަން ދަސްކޮށްދޭން ފަށާފައެވެ. އައްމާ ފޮތް ގެނެސް ކިޔަވާދޭންފެށުމުން ޖޫލް ހިތްއަލިކަމުން ފުދޭވަރަކަށް އަވަހަށް ދަސްކޮށްލައެވެ. ދެކުދިން ނަމާދުކުރާތަން ބަލަން މާކަސް ހުރީ އަޖައިބުވެ އަންތަރީސްވެފައެވެ. ކެމީލާ ކުރި ކޮންމެ ހަރަކާތެއް އެގޮތަށް ޖޫލް ކުރިއެވެ. މާކަސް ސިހުނީ ބޭރުން އަޑުގަދަވެގެންނެވެ. ނުކުތްއިރު ކަމަކުދާކަށް ނެތެވެ. ސިޓިންރޫމްތެރޭ ވާހާ ތަކެއްޗެއް ހުރީ އެފުށްމިފުށަށް ޖަހާފައެވެ.\n"ޖޯން......" މާކަސް ބޯ ހޫރައިލިއެވެ.\n"މާކަސް. ކެމީލާ ލޯބިވަނީ ކައިޒާންދެކެ. އައި ވިލް ކިލް ހިމް....." ޖޯން ހަޅޭއްލަވައިގަތެވެ.\n"ކާމް ޑައުން. ކެމީލާ ޖޯންދެކެވެސް ލޯބިވޭ. ތިއީ ދެމީހުންނެއް ނޫން އެކަކު. ދެމީހުން އެއް ހަށިގަނޑެއްގައި. ޑޮކްޓަރ ނާޔަލްއަށް ގުޅަންވީތަ. މިއަދު ބޭސްނުކައި ފަރުވާކުޑަކޮށްލީ ދޯ............" މާކަސް ކައިރިވުމާއިއެކު އޭނަގެ މޫނުމަތީގައި އެތިފަހަރެއް ޖަހަން އަތްމަޅާފައިވެސް ޖޯން ކަޅިއަޅައިލިއެވެ. މާކަސްވެސް ހާސްވެ އަމިއްލަ ދިފާއުގައި އަތް އުފުލައިލިއެވެ. އެގޮތަށް ވާހަކަދައްކައިގެން ޖޯން ރުޅިއަރުވައިފިއްޔާ ނަތީޖާ ހިތިވެދާނެއެވެ. އޭނަ ޖޯން ރުއްސަން ޖެހޭނެއެވެ. ކައިޒާންއާއި ޖޯންއަކީ އެކަކު ކަމަށް ޖޯން ގަބޫލެއްނުކުރެއެވެ. ކައިޒާންގެ ނަން ކިޔަން ޖޯން ރުޅިގަދަވެގެން ދެލޯ ހަނިކުރާނެއެވެ. ދެން ހުރީ އެ ލަދުރަކި ކައިޒާންއެވެ. އޭނަވެސް ޖޯންއަށް ނަފްރަތުކުރެއެވެ. އޭނަ ދެކެނީ ޖޯންއަކީ ސިކުނޑީގައި ވަކިހިއްޕާލައިގެން އުޅޭ "ޕެސްޓް" އެއްކަމުގައެވެ. މާކަސް ހިނި އައެވެ. މިހާ ޝައުގުވެރިވަނިވި ޝަޚުސިއްޔަތަކާއިއެކީ އުޅެންވުމުން ބައެއްފަހަރު އެޑްރިނޭލިން މައްޗަށް އަރައިގެން ދެއެވެ.\nކެމީލާ ހޫނު ކޮކޯތަށްޓެއް ހިފައިގެން ސިޓިން ރޫމަށް ނުކުތީ ކައިޒާން ނުފެންނާތީ ވީގޮތެއް ބަލައިލުމަށެވެ. ބޭރު ދޮރު ހުޅުވައިލިއިރު ޖޯން ފަތްތަރުމަތީ އިށީދެލައިގެން ސިގްރެޓެއް ބޯން އިނެވެ. ކެމީލާ ދޮރު ލައްޕައިލަން އުޅެނިކޮށް ނާޔަލް އޭނަގެ ފެރާރީއިން ފައިބައިގެން އަންނަތަން ފެނުނެވެ. އެތެރެއިން ނޫކުލައިގެ ގަމީހަކާއި ފަޓުލޫނެއްލާފައި ޓައީ އަޅާފައިވާއިރު ބޭރުން ގަދަ ނޫކުލައިގެ ކާޑިގަންއެކެވެ. ސްމާޓްކަމުގެ އިންތިހާއެވެ. އެމެރިކާ ފިރިހެންކުދިންގެ އެންމެ ސްމާޓްވަނީ މޫސުމް ފިނިކަމުން ކޯޓުފަދަ ހެދުންތަކުގައި އަބަދު އުޅެންޖެހޭތީކަމުގައި ކެމީލާއަށް ގަބޫލުކުރެވުނެވެ. ޖޯންވެސް މިހިރީ ޓީޝާޓަކާއިއެކު ކަޅުކުލައިގެ ޖެކެޓެއްގައެވެ. އެއް އަތުގައި ބޭސްގަނޑެއް އަޅާފައި ހުރިތަން ފެނުމާއެކު އެއީ އޭނަ ދަތްއަޅާ ހަލާކުކޮށްލިތަން ކަން ހަދާންވެ ކަންބޮޑުވިއެވެ. އޭނަގެ ސަބަބުން ނާޔަލްގެ އަތުގައި ލަކުނެއްލީ ބާވައެވެ. އޭނަގެ ނަޒަރު އަތަށް ހުއްޓުނުކަން ނާޔަލްއަށް އެނގުނުކަން ޔަގީނެވެ. ނާޔަލް ކެމީލާގެ ބޮލުން ފެށިގެން ފަޔާއި ހަމަޔަށް ބަލައިލިއިރު އެދެލޮލުގައިވީ ކޮން ޝުއޫރެއްކަން ނޭގުނަސް ކެމީލާއަށް އެއްލޯ މަރާލައިފިއެވެ.\n"ހޭ ކައި......ކިހިނެއްތަ.." ނާޔަލް އަހައިލިއެވެ.\n"އައިނު ނަގާފައި ރަގަޅަށް ބަލާފައި ތި ނަމުން ކިޔާބަލަ...." ޖޯން ބޮޑާގޮތަކަށް ބުނެލިއެވެ.\n"އޯ...." ނާޔަލް އަރާ ހަމަވެފައި ލޮލުގައިވާ އަވިއައިނު ނެގިއެވެ. ބުމަ އަރުވާލާފައި އޭނަ ޖޯންއާއި ހަތަރުކަޅިހަމަކޮށްލިއެވެ. މިއީ ކައިޒާންގެ ކޮން "ޕާސަނަލެޓީ" އެއްބާވައެވެ. ކައިޒާންގެ އެހެން ޝަޚުސަކާއި ބައްދަލުމިވީ އަދި އަލަށެވެ. ހެދުން އަޅާފައިހުރިގޮތާއި ކަރުގައި އޮތް ކަޅުފަށާއި އެކު ދިވެހި ބަހުން އަމުރުވެރިގޮތަކަށް ވާހަކަދެއްކުމުން އޭނައަށް ވިސްނިއްޖެއެވެ. ބަދަލުވެފައިވަނީ ހަމައެކަނި މިޒާޖެއްނޫނެވެ. ބަލަން ހުރި ތޫނު ނަޒަރާއިއެކު މޫނަށް ވެރިކޮށްލައިގެން ހުރި ފޮނިކަމާއި ރުޅިވެރިކަން އެއީ ދުވަހަކު ކައިޒާންގެ ފަރާތުން ފެނިފައިވާ ކުލަތަކެއްނޫނެވެ. ކަޅި އަޅާލައިގެން ހުރިގޮތުން ނާޔަލްގެ ހިތަށްވެސް ކުޑަ ބިރުވެރިކަމެއް ވަންނާން އުޅުނެވެ.\n"ތިއީ.......ޖޯންތަ؟ " ހަނދާނަށް ބާރުލުމާއިއެކު ކައިޒާން އޭނަގެ ސިކުނޑީގައި ވެރިކަން ކުރާ ޝައިތާނާގެ ނަމަކީ ޖޯންކަމުގައި ބުނި ހަދާންވެފައި ނާޔަލް ސުވާލުކޮށްލިއެވެ.\n"ނައިސް ޓު މީޓް ޔޫ. ނުދާނަންތަ ކާރު ރޭސްޖަހާކަށް؟ ކޮބާ ޖޯންގެ ކާރު؟ " ނާޔަލް އަހައިލިއެވެ.\n"އޭގެ ކުރިން އަހަރެން ބޭނުން ކަމަކު ކިޔަން. ކެން ޔޫ ކިލް ކައިޒާން. އަބަދުގެ އަބަދަށްޓަކާ އޭނަ ނިންދަވާލަން ކެރޭނެ؟ އަހަރެން ބޭނުން ކައިޒާންގެ ދުވަސް ދުއްވާލަން. ހެލްޕް މީ. އޭރުން ބުނާ ކޮންމެ ކަމެއްވެސް ކޮށްފާނަން....." ޖޯން ނާޔަލްގެ ކައިރިއަށް ޖެހިލަމުން އިނގިލި އުފުލައިލިއެވެ. ކެމީލާގެ ފައިދަށުން ބިންގަނޑު ދެމިގަތްހެން ހީވިއެވެ. ދެލޯ ބޮޑުކޮށްލުމާއިއެކު ޖޯންއާއި ދިމާލަށް ބަލައިލެވިއްޖެއެވެ.\nކެމީލާގެ ނިތްކުރިއަށް ކުދި ރޫތަކެއް އެރިއެވެ. ނާޔަލްއަށް ޖޯން ނޭގުނީ ކީއްވެބާވައެވެ. އެނގިއްޖެއެވެ. މިއީ ޔަގީނުންވެސް ކައިޒާންގެ އެއްމާބަނޑު ޒުވާނަކީއެވެ. އެހެންވެ ކައިޒާންއާއި ޖޯން ވަކިކުރަން ނާޔަލްއަށްވެސް އުދަގޫވީއެވެ. ޖޯން އައިނު ނާޅާ ހުރުމުން އެލޮލުގައިވި އަޅި ފެހިކުލައިގެ ދެލޮލާއި ކަޅުކަންގަދަ ބުމަ އަދި ކަޅުކަމުން ނޫކުލައަރާހެން ހީވާ ރީތި އިސްތަށިގަނޑަކީ ހަމަ ކައިޒާންގެއެވެ. ކެމީލާގެ ހިތުގައި ޝައުގުވެރިކަމެއް އުފެދުނެވެ. ކައިޒާންގެ އެއްމާބަނޑު ކުއްޖަކަށް ވެއްޖެއްޔާ އަރައިރުންވާކަށް ބޭނުމެއްނޫނެވެ. ސަބަބަކީ ކައިޒާންއަށްޓަކާ ހިތުގައިވާ އިހުތިރާމެވެ. ލޯތްބެވެ. ނަމަވެސް މި ނުލަފާ ފިރިހެންކުއްޖާ މިދައްކަނީ އެއްބަނޑު އެއްބަފާ ފުރާނައެއް ނައްތާލާ ވާހަކައެވެ.\nއެތެރެއަށް ވަދެފާ ކެމީލާ ކައިޒާންއަށް ގުޅަން މަސައްކަތްކުރިއެވެ. ފޯނު އޮތީ ނިވާލާފައެވެ. ގޭގެ ފަހަތު ފެންޑާ ހުޅުވާލާފައި އެތަނަށްވެސް ނުކުތީ ކައިޒާން ނުފެނިގެންނެވެ.\n"ކޮންތާކަށް ކައި ތި ދިޔައީ. އަހަންނަށް މިއަދު ކަމެއް ޔަގީންވެއްޖެ. މިހިތުގައިވަނީ ކާކުކަން ސާފުކޮށް އެނގުނީ މިއަދު. އަހަންނަށް އެނގޭހާ އެއްޗަކީ އަހަރެން ބޭނުންވާ ހަމައެކަނި އިންސާނަކީ ތިއީކަން. ފުރަތަމަ ދުވަހު ކައި ފެނުނު ހިސާބުން ފެށިގެންވެސް ތަފާތު ފީލިންގްސްތަކެއް ކުރެވުނީ. އޭރު އެ އިހުސާސްތަކަށް ދޭނެ ނަމެއް ނޭގޭ. އެހެން ހުރިހާ ފިރިހެނުންނާއި ކައި ކިހާ ތަފާތު. ޖޯންއާއި ނާޔަލްކަހަލަ ބޭޑް ބޯއިސް އިން އެއްގޮތަކަށްވެސް ކަމަކުނުދޭ. ކައި ކިހާ ކައިންޑް. ކިހާ މަޑުމައިތިރި .ކިހާ ތަފާތު. އެހެން އެންމެނާއި ތަފާތުވީމަ އަހަންނަށް މިހާ ރުހެވުނީ. އެހެން ފިރިހެނުން ހެނެއް ނޫން. ކައިގެ ދެލޮލުން ފެންނަނީ ހަމައެކަނި ސާފު ލޯބި. ނާޔަލްމެންގެ ލަސްޓް ނޫން އެހެން އެއްޗެއް ނެތް. މިހާރު އެކަން އެނގެނީ. އެހެން މީހުންނާއި ހުރި ތަފާތު އަޅާ ކިޔަން އެނގެނީ. އަހަރެން ބޭނުމީ ކައި އާއި މެރީކޮށްގެން އުފާވެރި ރީތި ދިރިއުޅުމެއް. އިފް އިޓްސް ޕޮސިބްލް........" ކެމީލާ އެތާ ހުރި ބެންޗެއްގައި އިށީނެވެ. ތިރިކޮށް ހައްދާލާފައިވާ އޯޓަމް ބްލޭޒް ޝުގާ މޭޕްލް އެލްމް އޭޝް ގިންކޯ ފަދަ ގަސްތަކުން ވެހިފައިވާ ފަތްތައް ޕޯޓިކޯގެ ތަޅުންމަތީގަޔާއި ވިނަގަނޑުގައެވެ. ދޭތެރެއަކުން ޖެހިލާ ލުއި ލުއި ރޯޅިން މަޑުމަޑު ނާނާއެއް އަޅުވާލާއިރު މަދުން ފަތްތައްވެސް އުދުހިލާ ހިތްގައިމު މަންޒަރުފެނެއެވެ. ކެމީލާ ލައިގެން އިނީ ޚަރީފާއި ގުޅޭފަދަ ހެދުމެކެވެ. ރީދޫކުލައިގެ ދިގު ސްވެޓަރަކާއިއެކު ބޭރުން ކަޅުކުލައިގެ ދިގު ކާޑިގަންއެއްލާފައި ކަޅު ޝޯލެއް ބޮޑުކޮށް އަޅާލައިގެން ހުރިއިރު އެ ދޮންމޫނު ފެންނަލެއް މަލެއްހާ ތާޒާއެވެ.\nއޮކްޓޫބަރު މަހުގެ ފަހުކޮޅާއި ނޮވެމްބަރު މަހުގެ ކުރީކޮޅު ޚަރީފު މޫސުމްގެ އެންމެ ހިތްގައިމު ދުވަސްތަކެވެ. ޔަގީނުންވެސް ކެމިލާ ޔޫއެސްއޭއަށް އައިސްގެން އުޅުނު ދުވަސްކޮޅަށްވުރެ ބަގީޗާތަކާއި ގަސްތައް ރީތިވެ ފަތްތަކުގެ ކުލަ މުޅިންހެން ބަދަލުވެ ޚަރީފު މޫސުމްގެ ކުންނުކަމާއިމެދު ޝައްކެއްނެތެވެ. އެނގޭ އެއްޗަކީ ކުޑަދޮރުން ޚަރީފުގެ ކުލަކުލައިގެ ފަތްތައް ވެހޭތަން ބަލަން އިނުމުން ހިތަށް ހަމަޖެހުން ލިބި އުފާވާކަމެވެ. ކިތަންމެ އިރެއްވިޔަސް އެ މަންޒަރުތައް ބަލަން އެހެން އޮވެވިދާނެއެވެ. ޚިޔާލަކަށް ގެއްލިފައި އިންދާ ފަހަތުން އައިގޮތަށް ނޯޔާ ބައްދައިގަތެވެ.\n"މިއަދު މީ ޑިސެމްބަރ ޓްވެންޓީ އެއިޓް ދޯ. ހެލޮވީން އަންނަން ދެދުވަސް ބާކީއޮތީ. ހެލޮވީންއަކީ އެންމެ މަޖާ ފެސްޓިވަލް. އެންމެ ލުކް ފޯވާޑްކުރެވޭ ދުވަހަކީ އެއީ. ހޯންޓެޑް ހޭރައިޑާއި ކާނިވަލްތަކާއި ޕެރޭޑްތައްވެސް އޮންނާނެ. މިއުޅެނީ އަދި ލާނެ ކޮސްޓިއުމެއްވެސް ޑިސައިޑްނުވެގެން. ކައްމިވެސް ބައިވެރިވާންވާނެ އިނގޭ...." ނޯޔާ ކެމިލާގެ އުނގުގައި ބޯ އަޅާލައިގެން އޮށޯވެލިއެވެ. އެއްވެސް ފިކުރެއް ޚިޔާލެއްނެތް އަންހެންކުއްޖެކެވެ. ނިއުޔޯކަށް އައިފަހުން ސަންޑޭ ބްރަންޗް އާއި އެހެން ޕާޓީތަކަށް ކެމީލާ ގެންދާން މަސައްކަތްކުރިޔަސް ކޮންމެވެސް ބަހަނާއެއް ދައްކާފައި އޭނަ ދިޔުމަށް އުޒުރުވެރިވެގަނެއެވެ. ނޯޔާމެންފަދަ މުއްސަދިކުދިން މިތަންތާ އުޅޭ ދިރިއުޅުމަށް ހޭނޭކަށް އޭނައަށް ފަސޭހައެއްނުވާނެއެވެ. ނޯޔާ އެފަދަ ހަފްލާތަކަށް ދާން އަޅާ ނިވާކަން ކުޑަ ހެދުންތައް ހަމަ ހޮލީވުޑް ފިލްމުތަކުގައި އުޅޭ އަންހެންކުދިންފަދައެވެ.\n"މިއަދު ކައި އެބައުޅޭ ދުއްވާލަން ދާން. ކޯރުގައި...."\n"ކެން އައި ޖޮއިން؟ " ނޯޔާ އަހައިލިއެވެ.\n"އޮފްކޯޒް ޔޫ ކެން..." ހިތް ދެކޮޅުހެދިނަމަވެސް ގަދަކަމުން ހީލަމުން ކެމީލާ ބުނެލައިފިއެވެ. އޭނައާއި ކައިޒާންގެ ސިއްރު "ޑޭޓް"އެއްގެ ވާހަކަ ނޯޔާ ކައިރީ ބުނެވުނުކަމުގެ މޮޔަހީވިއެވެ. ކައިޒާން މިވީގޮތުން ޕްލޭން ކެންސަލްނުކޮށްފިއްޔާ ރަގަޅެވެ. ނަސީބަކުން ނޯޔާ ބައިވެރިކުރާވާހަކަ ބުނުމުން އެކަމާއި ދެކޮޅެއް ނަހަދައެވެ. ކޯރުގެ ފެންގަނޑު ފެނުމުން އުދަގޫތަކެއްވި ނަމަވެސް އޭނަ އަމިއްލަ ނަފުސާއި ޗެލެންޖްކުރަން ބޭނުންވިއެވެ. ކެމީލާއަށްޓަކައެވެ. ޖޯން ބަލިކޮށްލާށެވެ. ބޭސް ކާގަޑި ހަނދާންނެތިފައި ހުރި ކައިޒާން ދެކުދިންނާއިއެކު ކުޑަ ބޯޓު ދުއްވާލަން ނުކުތެވެ. އެއްގަމާއި ހަޔެއްކަ ފޫޓު ދުރަށް ދެވުނުއިރު ނޯޔާއާއި ކެމީލާ ސަކަރާތްޖަހާވަރުން މިތިބެވުނީ ފުން ކޯރެއްގައިކަން ހަދާނެއްނުވިއެވެ. ކޯރުގެ ފެންގަނޑު ސާފުކަމުން ފުންވެދާނެ ކަމަކަށް ނޯޔާ ހިތަށް ނާރައެވެ. ނޯޔާ ސަކަރާތް ޖަހަމުންގޮސް ކެމީލާ ކޮށްޕާލުމާއިއެކު އަރިއަޅައިލިއެވެ. ބެލެންސް ކެޓިގޮތަށް ކޯރުގެ ފުން ފެންގަނޑުގައި ޖެހުނުތަން ފެނި ކައިޒާން އިނީ ހުއްޓުން އަރާފައެވެ.\n"ކައި. ޕްލީޒް ސޭވް ހާ..." ނޯޔާ ރޮއިގަތެވެ. ކައިޒާން އެއްޗެކޭ ނުބުނެ ގަނޑުވެފައި ހަމައިނީއެވެ.\n"ޕްލީޒް ޕްލީޒް. ކައި. ޝީޒް ޑައިން. ހެލްޕް ހެލްޕް......ސަމްބޮޑީ ހެލްޕް...." ނޯޔާގެ ފައިވެސް ބޯޓުގައި ހަރުނުލައެވެ. އޭނަ އަޑުކޮޅަށް ހަޅޭއްލަވާ ރޮމުން ދިޔަ ބާރުމިނުގައި ކައިޒާންގެ ބުރަކަށީގައި އަތްއަޅާ ކޮށްޕާލައިފިއެވެ. ފަތަން ނޭގުމުގެ ސަބަބުން ވަގުތުން ލޮނު ބޮވޭގޮތްވުމާއެކު ތެޅިފޮޅިގެން ފަތަންވެގެން ދެއަތް ހަރަކާތްކޮށްލިއެވެ. ކައިޒާންގެ ދެލޮލުގެ ކުލަވަރު ބަދަލުވާގޮތްވިއެވެ. އަތުގެ އިނގިލިތައް މަޑުމަޑުން މުށްކަވާލެވިއްޖެއެވެ. ބޮލުގައި ގަދަޔަށް ރިއްސައިގަތުމާއިއެކު މަޑުމަޑުންގޮސް އޭނަގެ މޫނުމަތިން މަޑުމައިތިރިކަން ކެނޑި ހަރުކަށިކަމާއި ބޮޑާކަން ފާޅުވެ ނުލަފާ ހިނިތުންވުމެއް ތުންފަތަށް ވެރިވިއެވެ. އޭނަ ކޯރާއި ދިމާލަށް ބަލައިލިއިރު ކެމީލާ ފެންގަނޑުން މައްޗަށް އަރާ ބަކަތަޅާ އަތް ހޫރާތަންފެނުނެވެ. ކައިޒާން "ޖޯން" އަށް ބަދަލުވުމާއިއެކު ކެމިލާ ސަލާމަތްކުރަން ނޫޅެ އަމިއްލަ ސަލާމަތްކަން ހޯދައިގެން ފަތައިގަތީ ބޯޓާއި ދިމާލަށެވެ. ބޯޓަށް އަރާ ހަމަޖެހިލައިގެން އިށީދެއްޖެއެވެ. ކެމީލާ ގެނބޭތަން ބަލަން އޭނަ އިނެވެ. ކުޑައިރުގެ ހަނދާންތައް އޭނަގެ ސިކުނޑީގައި ދައުރުކުރާންފެށުމުން ބޮލުގައި ދެއަތުން ހިފަހައްޓާލެވިއްޖެއެވެ. ކަރުނައިން ލޯ ފުރިގެން ބަންޑުންވާންފެށިއެވެ. ކެމީލާ އަޑިއަށްދާން ފެށުމާއިއެކު ހަމަހޭވެރިކަންވިއެވެ. ހިއްސުތައް ރަގަޅަށް މަސައްކަތްކުރަންފެށިއެވެ. އޭނަ ކެމީލާ މަރާލަން ދޫކޮށެއްނުލާނެއެވެ. ވަގުތުން ކޯރަށް ޑައިވެއް އަޅާލުމާއެކު ބާރުބާރަށް ފަތާފައިގޮސް ހުޝިޔާރުކަމާއެކު އޭނަ ކެމީލާ ނެގިއެވެ. ޕްރޮފެޝަނަލް ލައިފްގާޑެއް ފަދައިން ފަހަތުންގޮހެވެ.\n"އައި ގޮޓް ޔޫ........"\n"ރިލެކްސް...ޖަސްޓް ރިލެކްސް އޯކޭ؟ ނަތިން ވިލް ހެޕެން ޓު ޔޫ.."\nކެމީލާ އަށް ފެންބޮވި އުދަގޫގޮތަކަށް ކެއްސާހެދިޔަސް އޭނަ ބުނާގޮތަށް ހެދިއެވެ. ދެލޮލުން އޮހެމުންދިޔަ ކަރުނަތައް ކޯރުގެ ފެނާއިއެކުވަމުން ދިޔައެވެ. ކައިޒާންގެ ވަރުގަދަ އަތުގެ ތެރޭ ރައްކާތެރިކަން އިހުސާސްކުރެވުނެވެ. އޭރު ނޯޔާ ފަލިޖަހާފައި ކޯރުގެ އައްސޭރިފަށާއި ކައިރިކޮށްލައިފިއެވެ.\nކައިޒާން "ޖޯން"އަށް ބަދަލުވީ ކެމީލާއަށް ލެއްވި ރަހުމަތަކަށެވެ. އެއް ފުރާނައެއްކަމަކު ދެ ޝަޚުސްގެ އުޅުމާއި މިޒާޖު އަދި ކުރަން އެނގޭކަންތައްތައް އެހާ ތަފާތެވެ. ކައިޒާންއަށް ފަތަން ނޭގޭއިރު ޖޯންއަކީ ފެތުމުގެ ޗެމްޕިއަނެކެ ބުންޏަސް ދޮގަކަށްނުވާނެއެވެ. މޫދަށް އެހާ ފަރިތައެވެ. ނަމަވެސް އޭނަ ހުރީ އިންތިހާއަށް ރުޅިގަދަވެފައެވެ. ކެމީލާ ގެނބުނީ ކައިޒާންއާއިއެކު ދުއްވަން އައިސްގެން އުޅެނިކޮށްތާއެވެ. ކެމީލާއާއިމެދު ހަމްދަރުދީވާނެކަމެއް ނެތެވެ. ކައިޒާންއާއިއެކު ފަތަން އައި މީހެއް ނޫންހެއްޔެވެ.\nއައްސޭރިފަށުގައިވާ ވިނަތަކުގެ މައްޗަށް ކެމީލާ އެއްލާލާފައި ޖޯން ދާން އެނބުރިލިއިރަށް ނޯޔާ އަރާ ހަމަކުރިއެވެ. ކެމީލާ ހައިރާންވެ އަންތަރީސްވިއެވެ. ކައިޒާން ކުއްލިއަކަށް ހާދަ ބަދަލުވެއްޖެއެވެ.\n"އިޒް ޝީ އޯކޭ؟ " ނޯޔާ ބިރުން ހުރެ ސުވާލުކޮށްލިއެވެ.\n"އައިމް އޯކޭ......." އޭނަ ނޯޔާގެ ގައިގާ ބައްދާލައިފިއެވެ. ކައިޒާންއާއި ޖޯންގެ ސިއްރު އެއްވެސް ވަރަކަށް ނޭގި ހުރި ކެމީލާގެ ހިތަށް އެތައް ހާސްކަށިތަކެއް ހެރުނު ވަގުތުކޮޅެކެވެ. ކައިޒާން އެހާ ލޯބިން ވާހަކަދައްކާފައި އޭނަގެ ކުރިމަތީގައި އޭނަގެ އެންމެ ގާތްއެކުވެރިޔާއާއި އެކު ގައިގޯޅިވެގެން އެއުޅެގަތީ ކޮން ސަބަބަކާހެދިހެއްޔެވެ. އޭރު ކެމީލާއަށް އިންތިހާއަށް ފިނިވާން ފަށައިފިއެވެ. ބިންމަތީގައި ދެއަތް ޖައްސާލައިގެން ކެއްސަކެއްސާފައި އޭނަ ފުއްޕާމޭގައި ހުރި ފެންތައް ބޭރުކުރަން މަސައްކަތްކުރިއެވެ. އެހާލުގައި އޮތްވާ ކައިރިއަށް އައިސް އެހީވާން އުޅުނީ ނޯޔާއެވެ.\n"ސޮރީ ސޮރީ އައިމް ސޯ ސޮރީ ކަންމި. އައި ސްވިއާ ޓު ގޯޑް ކައްމި ކޯރަށް ވައްޓާލާކަށް ނޫން އުޅުނީ........." ނޯޔާ ކެމީލާގެ ނިތްކުރީގައި ބޮސްދިނެވެ." ކައި ޕްލީޒް ހެލްޕް ހާ....ފިނިވެގެންނޭ މިއުޅެނީ..."\nޖޯން ތަންކޮޅެއް ދުރުގައި ހަށަން ބަދެގެން ބަލަހައްޓައިގެން ހުރިއިރު މޫނުމަތިން ފެނުނީ ފަރުވާކުޑަކަމެވެ. ތެމިފޯވެފާ ހުރިއިރު ފިނީގެ އަސަރު އޭނައަށް ކުރިހެނެއް ހިޔެއްނުވެއެވެ. އިސްތަށިގަނޑު ނިތުމައްޗަށް ފައިބާފައި އޮތެވެ. އަދި ކެމީލާ މިއުޅެނީ ކައިޒާންއާއިއެކު ބޯޓު ދުއްވާލަން އައިހެވެ. ދެމީހުން އޭނައަށް ސިއްރުން ކުރާ ކަންތައް ބަލާލަބަލާށެވެ. އޭނަ އެއްގޮތަކަށްވެސް ކެމީލާ ކައިޒާންއަށް ލިބިޔަކަނުދޭނެއެވެ. ކެމީލާގެ ހިތުގައި އެވަނީ ކައިޒާންގެ ލޯތްބެވެ. އެހެނެއް ނުވެވޭނެއެވެ. ކެމިލާއަކަށް ކައިޒާން ނުލިބޭނެއެވެ. ދުވަހެއްގެ ކޮޅުންވެސް ވާނެ ކަމެއް ނޫނެވެ.\nގެއަށް ދާންވެގެން ކާރަށް އަރަން އުޅުނުއިރު ކައިޒާން ކެމީލާއަށްޓަކާ ހުޅުވާލަދިނީ ކުރީ ދޮރުފަތެވެ. ކެމީލާ އަރަންޖެހުނީ ފަހަތު ސީޓަށެވެ. ކައިޒާންއާއި ދިމާލަށް ބަލަހައްޓައިގެން އިންއިރު ކެމީލާގެ މޫނުމަތިން މޮޅިވެރިކަން ފާޅުވާން ހުއްޓެވެ. ކައިޒާން މިއުޅޭގޮތަކުން އޭނަ ވަރަށް އޮޅިއްޖެއެވެ. ކައިޒާން އޭނައާއި ރުހެއޭ ކިޔައިގެން ދައްކާލާ ދަޅައެއްތޯ ހިތުގައި ސުވާލު އުފެދުނެވެ. ކައިޒާންއާއި ޖޯން އެކެއްކަން ނޭގިހުރެ ކައިޒާންއާއިމެދު ހިތް ނުބައިކުރެވުނެވެ.\n"ކައްމި އޯކޭތަ؟ " ނޯޔާ އަހައިލިއެވެ.\n"ޢައިމް ފައިން..." ކެމީލާ ފައިތިލަ ޒަޚަމްވެފައި ހުއްޓަސް އެވާހަކަ ބުނާކަށް ބޭނުމެއްނުވިއެވެ. ފައި އެކަނި ޒަޚަމްވިނަމަވެސް ފުދުނީހެވެ. ކައިޒާންގެ އަމަލުހުރިގޮތުން އޭނަގެ ހިތްވެސް ޒަޚަމްކޮށްލައިފިއެވެ. ކައިޒާން ނޯޔާގެ އަތުގައި ހިފައިލިއެވެ. އިސްތަށިގަނޑުގައި ތަތްލަވާފައި އިން ފަތްކޮޅެއް ކަހަލަ އެއްޗެއް ނަގާލަދިންއިރު އެބަލައިލީ ކޮންފަދަ ތަފާތު ނަޒަރަކުންހެއްޔެވެ. ލޯބިން ފުރިފައިވާ އަސަރުގަދަ ބަލައިލުމެކެވެ. ހިތް އަވަސްވީ ކެމީލާގެއެވެ. ނޯޔާއިނީ ނުރުހިފައެވެ. އެންމެ ކުރިން ނޯޔާ ގެއަށް ލާފައި ކައިޒާން "ޖޯން" އެމީހުން ދިރިއުޅޭގެއަށް ކާރު މަޑުކޮށްލާފައި ކާރުން ފޭބިއެވެ. ކެމީލާއާއި ދިމާލަށް ބަލާވެސް ނުލާ ހިނގައިގަތުމުން ޖެހިލުންވެފައި ހުރެ ކައިޒާންއަށް ގޮވިއެވެ. ކިރިޔާ ނުރޮވި ހުރިކަމެވެ.\n"ކައިޒާން..." ލޮލުން ކަރުނަ ބާލަމުން ކެމީލާ މަޑުމަޑުން ގޮވާލައިފިއެވެ.\n"ވަޓް؟ " އޭނަ ބުމަ އަރުވައިލިއެވެ.\n"ނަތިން..." އޭނަގެ ވާހަކަ ހުރިގޮތުން ކެމީލާއަކަށް އިތުރު އެއްޗެކޭ ކިޔާކަށް ނުކެރުމުން ބޯ ހޫރާލިއެވެ. ގޭތެރެއަށް ވަދެފައި ޖޯން ބިންމަތީގައި ފައިންޖެހިއެވެ. އޭނަ ދިރިހުއްޓާ ކައިޒާންއަށް ކެމީލާ ހޯދުމަކީ ކުރެވޭނެކަމެއްނޫނެވެ. ހާސްފަހަރު އެހެން ހިތަށް އަރައިފިއެވެ. ކައިޒާންއަކަށް ކެމީލާ ނުލިބޭނެއެވެ. އެއީ ވާނެކަމެއް ނޫނެވެ. އޭނަގެ ދެއަތުން ކައިޒާން މަރާލާނެއެވެ. ޖޫލް ލޮލިޕޮޕް އަނގައިގާ ޖަހާލައިގެން ހުރެފައި އޭނަގެ ބައްޕަ ފެނުމުން ދުވެފައި އައިގޮތަށް ދެފައިގާ ބައްދައިގަތެވެ.\n"ޑެޑީ.. ޑެޑީ..." ހީލުމަކާއިއެކު އެކުޑަ މޫނު އުފުލާލައިގެން ހުރީ އެހިތް ލޯބިން ފުރިފައިވާ ގޮތަކަށެވެ. ކައިޒާން އާއްމުކޮށް ޖޫލް އުރާލާ ބޮސްދީ ހަދާނެއެވެ. ބައްޕަގެ ފަރާތުން ލިބޭ ލޯތްބާއި ކުލުނުގެ ސަބަބުން އެތުއްތު ފުރާނަ ހުންނަނީ ނުލާހިކު އުފާވެފައެވެ. ދުވަހަކު ޖޫލް ދެރަވާގޮތަކަށް އޭނަގެ ބައްޕަ ކަމެއްނުކުރެއެވެ. މިފަހަރުވެސް އެދެލޮލުން އެދުނީ އެފަދަ ކުލުނަކާއި ލޯތްބަށެވެ.\n"ގެޓް ޔޯ ސްޓިކީ ހޭންޑްސް އޮފް...." ޖޯން ހަރުކަށިގޮތަކަށް ބުނެލިއެވެ. ޖޫލް އެއްފަރާތަށް ޖައްސާލާފައި ބާރުބާރަށް ސިޑިން އަރައިގެން ގޮސް ނިވާވިއެވެ. ޖޫލް ތުން ފިތާލައިގެން ހުއްޓާ ކެމީލާ ވަނުމާއިއެކު ޝަކުވާކުރިއެވެ.\n"ޑެޑީ އިޒް މީން...." ޖޫލް ގެ ލޮލުން ބޮޑެތި ކަރުނަގަނޑުތަކެއް ފައިބައިގެން ދިޔައެވެ. ކެމީލާއަށް ޖޫލް ގެނެސް މޭގައި ޖައްސާ ބާރުކޮށްލެވިއްޖެއެވެ. މިއަދު ކައިޒާންއަށް ވެގެން އުޅެނީ ކިހިނެއްހެއްޔެވެ. އޭނަ ރޮއްވާލައިގެންވެސް ހިތް ނުފުރިގެން ޖޫލްގެ ހިތުގައި ޖެއްސީއެވެ. އަނެއްކާ އޭނަ ނޯޔާއަށް ދައުވަތުދީގެން ބޯޓު ދުއްވާލަން ގެންދިޔުމުން އަރައިގަތް ރުޅީގެ އަސަރު އެންމެނަށް ބާލަނީ ބާވައެވެ. ކައިޒާންއަކީ އެކަހަލަ މީހެއްކަމަށް އޭނަ ހިޔެއްނުކުރެއެވެ. ނޯޔާއަށް ދައުވަތު ދިނުމުން މައްސަލައަކަށް ވެދާނެކަމަކަށް ނުދެކުނެވެ. މިވީ އެހެނެއްނޫނެވެ. އެރޭ ކެމީލާ ހައިރާންވާކަހަލަ ކަމެއް ކައިޒާން ކުރިއެވެ. އޭނަ ކައުޗްގައި ވާހަކަފޮތެއް ކިޔާލަން އިންދާ ނުކުމެފައި ވަރަށް ރީތިކޮށް ވާހަކަދެއްކިއެވެ. އެ ހިތްގައިމު ލަދުރަކި ހިނިތުންވުމެއްގެ ވެރި ކައިޒާން ވުޖޫދަށް އައީއެވެ. ފައިގާ ކެނޑިފައި ހުރިތަން ފެނުމުން ބޭސް އުރައެއް ހިފައިގެން އައިސް ބޭސްލާ ދިނެވެ. އެއް ދުވަހެއްގެ ތެރޭ އެހާ ބޮޑު ބަދަލެއް އައުމުން ކެމީލާ ކިތަންމެހާވެސް ހައިރާންވިއެވެ. އެންމެ ދުވަހެއްގެ ތެރޭ އެހާ ބޮޑު ބަދަލެއް އަންނާންވީ ކީއްވެހެއްޔެވެ. އަޖައިބެކެވެ. ކައިޒާން މިއުޅެނީ ކޮންވައްތަރަކަށް ހެއްޔެވެ. މިއީ ހަމަ ކައިޒާންހެއްޔެވެ. ޖޯންއާއި ބެހޭގޮތުން އަހަން އުޅެފައިވެސް ކައިޒާންގެ މިޒަޖު ބަދަލުވެދާނެތީ އާއި އަޑުއަހަން ބޭނުންނުވާފަދަ ޖަވާބެއް ލިބިދާނެތީ އޭނަ ހިމޭންކަން ޚިޔާރުކުރިއެވެ.\nކެމީލާ ފިލައިގެން ދިޔުމުން ނަތާލީއާއި ޒާދީގެ ގުޅުން ކިލަބުވިއެވެ. އެކުއްޖާ ފިލުމުގައި ނަތާލީގެ އަތެއްވާކަމުގައި ބުނެ ޒާދީ ނަތާލީގެ މޫނަށް ވީއްލާލި އެތިފަހަރުން ނަތާލީގެ ބުމަމަތި ފެޅުނެވެ. ފަހުން ޒާދީ މާފަށް އެދުނެވެ. އަރީންވެސް ރުޅިގަދަވެގެން ދުނިޔެއިން މޮޔަވާވަރުވިއެވެ. ރަންކިޔަން އޮތް ދުވަހު ފިލައިގެން ދިޔައީ އަދި ރާއްޖެތެރެއަކަށްވެސް ނޫނެވެ. ރާއްޖެއިން ބޭރު އަވަށްޓެރި ގައުމަކަށް ދިޔަނަމަވެސް އޭނަގެ އަތް ފޯރާނެއެވެ. ނަމަވެސް އެކުއްޖާ ދިޔައީ ޔޫރަޕަކަށްވެސް ނޫނެވެ. އެއަށްވުރެ ދުރަށެވެ. ދެވޭނެ އެންމެ ދުރަށް އެމެރިކާއަށެވެ. އާއްމުކޮށް ދިވެހިން ދާ ގައުމެއްވެސް ނޫނެވެ. ނަތާލީ ޒާދީ ކައިރީ ބުނީ ކެމީލާ ކިޔަވަންދިޔައީ ޗުއްޓީގައި އައިސް އަރީންއާއި ކައިވެނިކުރާނެކަމަށް ހުވާކޮށްފައި ކަމުގައެވެ. އަރީންއަށް ކުޑަ އުއްމީދެއްލިބުނެވެ. ނަމަވެސް ކެމީލާ އެމެރިކާގައި ހުރިކަން ހިތަށް އަރާ ކޮންމެ ފަހަރަކު ކަންފަތުން ދުންއަރާހެން ހީވެއެވެ. އެހާ ރީތިކޮށް ލިބެން އޮތްވާ އެވީ ކިހިނެއް ހެއްޔެވެ.\n"ކެމީލާގެ އެޑްރެސް ހޯދަދީ. ފޯނު ނަމްބަރުވެސް. އަހަންނަށް އެނގޭ އޭނަ ގެންނާނެ ގޮތް...." އަރީން ވިސްނުމަށްފަހު އެންމެފަހުން ނަތާލީއަށް ފޯނުން ގުޅާފައި އެންގިއެވެ.\n"ދައްތަކައިރީވެސް ބުނެބަލަ..." ނަތާލީ އޮޅުން ފިލުވަން ބޭނުންވިއެވެ.\n"އޭރުން ޕްލޭން ފަނިވެދާނެ. އައި ޕްރޮމިސް ޔޫ. ޝީ ވިލް ބީ ބެކް އިން މޯލްޑިވްސް އިން ނޯ ޓައިމް. ހަމަ ފޯނު ނަމްބަރު ހޯދަދޭންވީ....." އަރީން ބުނެލިއެވެ.\n"ޔަގީން. ޔަގީން...." ނަތާލީ ފޯނު ބާއްވާފައި އުލާއަށް ގޮވަންފެށިއެވެ.\n"އުލާ އުލާ. ބުނަމެއްނު އޭނަ އިންސްޓަގްރާމްގައި އިނދެއޭ...."\n"ހަހަ މަންމާ ނޭގުނަސް އެއްޗެހި ކިޔަން އުޅޭތި. އިންސްޓަގްރާމް..." އުލާ އޮތީ ސޯފާގެ އަތްގަނޑުމައްޗަށް ދެފައި ނަގައިގެން ޗުއިންގަމެއްކާށެވެ.\n"ދޮންތަގެ ފޯނު ންމަބަރާއި އެޑްރެސް ހޯދަދީބަލަ." ނަތާލީ އެދުނެވެ.\n"އޯކޭ......." އުލާ ބުނެލިއެވެ.\nއުލާ އިންސްޓަގްރާމް ހުޅުވާލާފައި ކެމީލާ ލާފައި ހުރި ފޮޓޯތައް ބަލަންފެށިއެވެ. މޭޕްލް އެންމެ ފަތެއްގެ ފޮޓޯ ނަގާފައި ހުރި އެންގަލް ކިތަންމެހާވެސް ރީއްޗެވެ. ކާކު ދިން ފަތެއް ހެއްޔެވެ. އެވަރަށް ހިތް ލާފައި ހުންނާނީ ޚާއްސަވީމައެވެ. ރަތްކުލައިގެ މޭޕްލްގަހެއްގެ ދަށަށް ފަތްތައް ވެރިފައިވާއިރު އަލިފާންގަނޑެއް ރޯކޮށްފައި ހުރުމެކޭ އެއްފަދައެވެ. ކޯރެއްގެ ފޮޓޯއެކެވެ. ޖޫލް ފަތްތަކުގެ ތެރޭ އޮށޯވެލައިގެން މޫނު ފޮރުވައިގެން އޮތްއިރު ހެދުމުގެ ބައެއްފެނެއެވެ. ފެންގަނޑުގައި ސްވޭންތަކެއް އުޅޭ މަންޒަރެވެ. ދޮރުމަތީގައި ހިނިތުންވެފައިވާ މޫނެއް ކުރަހާފައި އިން ބަރަބޮލެއްގެ ފޮޓޯއެއްވެސް ހުއްޓެވެ. އެންމެ އަޅައިގަތީ ޚަރީފު ފަތްތަކެއް ފެހިކަން ގަދަ ވިނަގަނޑެއްގެ މައްޗަށް ވެރިފައިވާއިރު ދެ މީހެއްގެ ބޫޓު ފެންނަން ހުރި ފޮޓޯއެކެވެ. ކެމީލާއާއި އެކު ދެން މިހިރީ ކާކުހެއްޔެވެ؟ އުލާގެ ހިތުގައި ހަސަދަވެރިކަމުގެ އޮއިގަނޑެއް ދަތުރުކޮށްލިއެވެ.\n"ބްލޮކް ކޮށްލާނީ. ޝީއިޒް ލިވިން މައި ޑްރީމް. އެންމެ ދާ ހިތްވާ ގައުމަށް ދޮންތަ އަށް ދެވުން އިޓްސް ސޯ ސޯ އަންފެއާ........ގްރރރރް...އައި ހޭޓް ދިސް....." އުލާ ބޮލުގެ އިސްތަށިތަކުގައި ހިފާފައި ދަތްތަކަށް ކާރުވައިގަތެވެ. ދަތްތަކަށް ތަދުވުމުން ހަޅޭއްލަވައިގެންފާ ވައްތަރެއް ޖެއްސިއެވެ. އުލާ މޮޔަވާ ތަން ފެނުމުން ބިރުގަނެ ކަންބޮޑުވީ މާމައެވެ. މާމަ އިށީދެލައިގެން ގުރުއާން ކިޔަވަން އިނދެފައި ކިހިނެއްވަނީހެއްޔޭ އަހާލުމުން އުލާ ދެފައި ތަޅައިގަތެވެ. ވައްތަރު ޖައްސާފައި ރޯންފެށިއެވެ. އޭނަ އެމެރިކާއަށް ފޮނުވާދޭށޭ ކިޔަންފެށިއެވެ. މާމަގެ ލޯބިވާ ކެމީލާ ހުރީ އެމެރިކާގައި ކަމަށާއި މާމަ މަތިން ހަދާން ނައްތާލައިފިކަމުގައި އުލާ ބުނެލުމުން މާމަ އިނީ މޮޅިވެރިވެފައެވެ. ކެމީލާ ދިޔުމަށްފަހު އޭނަ އުޅޭ ހާލު ދެނެވޮޑިގެންވަނީ މާތް ﷲއެވެ. ގިނަދުވަހު ނުކައި ބަނޑަށެވެ. ހުސް ރޮށިކޮޅަކާއި ކަޅު ސައިތަށްޓެއް ބޮއިގެން ހުންނަން ޖެހޭ ފަހަރު މަދެއްނޫނެވެ. ލޮލަށް އުނދަގޫވެގެން އެވާހަކަ ކިޔާތާ އެތައް ދުވަހެއްފަހުން ޔާސިރު ގެނެސްދިން ޓިއާރސް ނެޗުރަލްފުޅިން ލޮލަށް ބޭސްތިއްކެއް އަޅާދޭނެ މީހަކު ނުހުރެއެވެ. އެންމެ މިނިޓެއް ދިނުންވެސް އުލާއަށް ވާނީ ބުރަކަމަކަށެވެ. ފަހުންނޭ ކިޔާފައި އޭނަ އޮންނާނީ ޗެޓްކުރާށެވެ. ނޫނީ ފިލްމެއް ބަލާނީއެވެ. ކެމީލާގެ ޚަބަރެއްނުވެ ދުވަސްވާންފެށުމުން މާމަ މާޔޫސްވެ ރޮވޭގޮތްވެއެވެ. އެދަރިފުޅު ނެތުމުން ހިތަށް ލިބޭ ކެކުޅުން ހިއްސާކުރާނެ އެއްވެސް ފަރާތެއްނުވެއެވެ.\nނޮވެމްބަރުމަހުގެ އެއްވަނަ ދުވަހެވެ. ކެމީލާ ދޮރު ހުޅުވާލާފައި ބޭރަށް ބަލައިލުމުން ފިނިގަދަކަމުން ގަނޑުވާގޮތްވިއެވެ. ފަތިހުގެ ޕީޗްކުލައިގެ އަލިން ބިންގަނޑު އަލިކޮށްލައިފިއެވެ. ފަތްތަކުގައި ކޮންމެވެސް ވަރަކަށް ޝަބްނަމްގެ މުތީތައް ހަރުލާފައި ހުރިތަންފެނުނެވެ. ފިނި ފައިބާފައި ހުރުމުން ކޮންމެ މަންޒަރެއް ހިތުގެ ލޯގަނޑުގައި ހަރުލަނީ ދުވަހަކު ނުފިލާނެފަދަ ގޮތަކަށެވެ. ގަސްތަކުގެ ތެރެއިން ފީލިކްސް ދުވެފައި ދާތަން ފެނުމުން ކެމިލާއަށް ބަލަން ހުރެވުނެވެ.\n"ހީޒް ސޯ ކިއުޓް...އެކަމަކު ދީނުގައި ހުއްދަކަމެއް ނޫނެއްނު. އެހެންނޫނަމަ ހަމަ ހަގްކޮށްލާހާ ރީތި. އެންމެ ލޯބީ އަދި އެގޮތަށް ކެހެރިގަނޑެއްހެން އޮންނައިރު ލޯ ވެސް ނުފެންނާތީ ހެހެ............" ކެމީލާ ވިސްނައިލިއެވެ. އެމެރިކާފަދަ ސޮސައިޓީއެއްގައި ދިވެހި ކުއްޖަކު އުޅޭއިރު ކުރިމަތިވާނެ ހުރިހާ ނުރައްކާތަކެއް އޭނައަށް މިވަނީ ކުރިމަތިވެފައެވެ. އެމީހުން އުޅޭގޮތާއި އާދަކާދަ އަދި ދީނުގެ ތަފާތާއި ސަގާފަތްތަކުގެ ސަބަބުން އެމީހުންނާއި ގުޅިގެން އުޅުމަކީ ފަސޭހަކަމެއްނޫނެވެ. އަދި ހުޅަގުގެ ނުފޫޒާއި އަވައިގާ ޖެހިގެން މަގު ކައްސާލުން ކިތަންމެހާވެސް ފަސޭހައެވެ. އެއީ އެފަދަ މުޖުތަމައެކެވެ. އެކަންތައްތަކާއި ހަނގުރާމަކުރުމަކީ ވަރަށް ހިތްވަރުގަދަ ކެތްތެރި މީހަކަށް ނޫނީ ވާނެކަމެއް ނޫނެވެ. ހުރިހާ އުފަލަކާއި މަޖަލެއްގެ ތެރޭ ހުރެ ހެއްދެވިފަރާތް ހަނދާންކުރެވޭނީ އީމާންތެރިކަން ވަރަށް ވަރުގަދަވީމައެވެ. ނޫނީ އެކަމުގެ އަވައިގާ ޖެހި ދެދުނިޔެ ހަލާކުވާނީއެވެ. ނޫނެކެވެ. އޭނަ ކޮންމެ ތާކު އުޅުނަސް މުސްލިމް އަންހެންކުއްޖެއްކަން ހަދާން ނައްތައެއްނުލާނެއެވެ. ކެމީލާގެ ލޮލުން ކަރުނަ އަންނަގޮތްވިއެވެ. އޭނަގެ މާމަ ކޮބާހެއްޔެވެ. މާމަ ދުނިޔޭގައި އެބަހުރި ބާވައެވެ. ފިކުރުތަކެއްގައި ހުރެފައި ބޭރަށް ނުކުތީ ކުޑަކޮށް ހިގާލަން ދިޔުމަށެވެ. ފިނިގަދަކަމުން މިއަދު ކެތްކުރެވޭވަރެއް ނޫނެވެ. ކުއްލިއަށް މިހާ ފިނިވީ ކީއްވެބާވައެވެ.\n"ހައި ލަވް. ޖަންގަލިތެރޭ އެކަނި އުޅޭ ޕަރީއެއްތަ. ހިނގާ ދުއްވާލަންދާން. މިގަޑީގައި ވަރަށް އަރާމުވާން. އަހަރެންވެސް ޕާޓްނާއެއް ނެތިފައި ހަމަ އެކަނި މިއުޅެނީ..............."ނާޔަލް ގެ ފެރާރީ ކާރު އަރާހަމަކުރުމުން ކެމީލާ އެއްފަރާތަކަށް ޖެހުނެވެ. މިގަޑީގައި އެކަނި ހިނގަން އާދެވުނުކަމުގެ މޮޔަހީވިއެވެ. ނާޔަލް ހުރީ އާދައިގެ މަތިން އެތެރެއިން ގަމިހާއިއެކު ޓައީއަޅާލާ ކޯޓެއްލައިގެންނެވެ. ރަސްމީކޮށެވެ.\n"އައި ކާންޓް ގޯ..." ކެމީލާ އަނބުރާލާފައި ގެއާއި ދިމާލަށް ހިނގައިގަންނަން އުޅެނިކޮށް ނާޔަލް ކާރުން ފޭބިއެވެ.\n"އުރާލާފައި ނާރުވަނީސް ކާރަށް އަރާ..." ނާޔަލް އަމުރުކުރިއެވެ. ނާޔަލްގެ ސީރިޔަސް ނަޒަރުން ބިރުގަތަސް ފިޔަވަޅުތައް ގުޑާނުލިއެވެ.\nތަފާތު ލޯތްބެއް (21)3ދުވަސް 1 މިނެޓް ކުރިން


ހޯނޑެއްދޫ އިން އިތުރު ބަޔަކު ފައްސިވެއްޖެ – DhiDaily\nހޯނޑެއްދޫ އިން އިތުރު ބަޔަކު ފައްސިވެއްޖެ\nގދ. ހޯނޑެއްދޫ އިން އިތުރު ދެ މީހަކު ކޯވިޑް 19 އަށް ފައްސިވެއްޖެއެވެ.\nފައްސިވެފައި ހޯނޑެއްދޫ އިން މީގެ ކުރިން ފައްސިވި4މީހުންނާއި އެކު އެއް ލޯންޗެއްގައި ދަތުރުކުރި ދެމީހުން ކަމަށްވަނީ މައުލޫމާތު ލިބިފައެވެ. އެ ހަތަރު މީހުންނަކީ މާލެ އިން ރަށަށް ދިޔަ ހަތަރު މީހުންނެވެ. ހޯނޑެއްދޫއިން އިއްޔެ ފައްސިވި4މީހުން އެއަތޮޅު ކާނޑެއްދޫއިން ރަށަށް ދިޔަ ލޯންޗުގައި ގިނަބަޔަކު ތިބިކަމަށްވެސް ވަނީ މައުލޫމާތު ލިބިފައެވެ. އަދި އެމީހުން ހޯމް ކަރަންޓީނުގައި ތިބުމަށް އެޗްޕީއޭއިން އަންގާފައިވަނިކޮށް އެމީހުން ރަށުތެރޭ އުޅުނު ކަމުގެ އަޑުވެސް ވަނީ ފެތުރިފައެވެ.\nހޯނޑެއްދޫއިން މިއަދު ދެ މީހުން ފައްސިވުމާއި ގުޅިގެން އެރަށް މިހާރު ވަނީ މޮނީޓަރިންގެ ހާލަތަށް ގެންގޮސްފައެވެ. ހޯނޑެއްދޫ އިން އިއްޔެ ފައްސިވި4މީހުން ކޯވިޑް ފެސިލިޓީއަށް ބަދަލުކުރުން ލަސްވަމުން ދާތީ އެރަށު މީހުން ވަނީ ނުރުހުން ފާޅުކޮށްފައެވެ. އަދި އެރަށުން މައުލޫމާތު ދިން މީހަކު ބުނީ އެރަށުން އެންމެ ފުރަތަމަ ފައްސިވި4މީހުންނާއި ގިނަ ބަޔަކު ކޮންޓެކްޓު ވެފައިވާ ކަމަށާއި ނަމަވެސް ކޮންޓެކްޓުވި މީހުން އެކަން ސިއްރު ކުރަމުން ދާކަމަށެވެ. މިކަމުގެ ހަގީގަތް ހޯދުމަށް އެރަށު ކައުންސިލަށް ގުޅުމުން ފޯނަށް ޖަވާބު ނުދޭތީ އިތުރު މައުލޫމާތު ލިބުން ވަނީ ދަތިވެފައެވެ.\nރާއްޖޭގެ މީހުން ދިރިއުޅޭ ރައްތަކުގެ ބޮޑު އިންސައްތައެއްގައި މިހާރު ވަނީ މިބަލި ފެތުރެން ފަށާފައެވެ. މިހާތަނަށް ރާއްޖެއިން މިބަލީގައި 29 މީހަކު ވަނީ ނިޔާވެފައެވެ. އަދި މިބައްޔަށް މުޅި ރާއްޖެއިން ފައްސިވި މީހުންގެ އަދަދު 7000 އާއި ގާތްކުރަނީއެވެ. އެހެން ނަމަވެސް އަދިވެސް ބައެއް ފަރާތްތަކުން މިކަމަށް މާބޮޑު ސަމާލުކަމެއް ނުދީ އެޗްޕީއޭގެ އެންގުންތަކާއި ހިލާފަށް އުޅޭކަން ފާހަގަކޮށްލެވެއެވެ.


July ge niyalah aamdhanee 12.8 billion, kharadhu 10.7 billion rufiyaa! | Mihaaru\nފިނޭންސް މިނިސްޓްރީ ހުންނަ ޓްރެޝަރީ ބިލްޑިން: ދައުލަތަށް ލިބުނު އާމްދަނީ ވަނީ ވަރަށް ބޮޑަށް އިތުރުވެފައި.\nޖުލައިގެ ނިޔަލަށް އާމްދަނީ 12.8 ބިލިއަން، ހަރަދު 10.7 ބިލިއަން ރުފިޔާ!\n10 ސެޕްޓެމްބަރ 2017 - 16:013comments\nފިނޭންސް މިނިސްޓްރީގެ ތަފާސްހިސާބުތައް ދައްކާ ގޮތުން ޖުލައި މަހުގެ ނިޔަލަށް ލިބުނު އާމްދަނީން ކުރި ހަރަދު ކެނޑުމުން 2.1 ބިލިއަން ރުފިޔާ ވަނީ އިތުރުވެފަ އެވެ. އެންމެ ބޮޑު ހޭދައެއް ކޮށްފައި ވަނީ ރިކަރަންޓް ހަރަދުތަކަށެވެ. އެގޮތުން ޖުމްލަ 7.9 ބިލިއަން ހަރަދު ކޮށްފައިވާ ކަމަށް އެ ތަފާސްހިސާބުތަކުން ދައްކަ އެވެ.\nއެ މިނިސްޓްރީން އާއްމުކުރި ހިސާބުތައް ދައްކާ ގޮތުން މިދިޔަ ޖުލައި މަހު އެކަނި ވެސް މުސާރަ އާއި އިނާޔަތާއި ޕެންޝަނުގެ ގޮތުގައި 725 މިލިއަން ރުފިޔާ ހޭދަ ކުރި އިރު ހިންގުމާއި އެހެނިހެން ހަރަދުތަކަށް 525.6 މިލިއަން ރުފިޔާ ހޭދަކޮށްފައިވެ އެވެ. އެގޮތުން ޖުމްލަ 1.9 ބިލިއަން ރުފިޔާ ހަރަދުކޮށްފައިވެ އެވެ. އަދި ކެޕިޓަލް ހަރަދުގެ ގޮތުގައި ޖުމްލަ 635.1 މިލިއަން ރުފިޔާ ހޭދަކޮށްފައިވާ ކަމަށް އެ ހިސާބުތަކުން ދައްކަ އެވެ.\nފިނޭންސް އިން އާއްމުކުރި ހިސާބުތައް ދައްކާ ގޮތުން މިދިޔަ ޖުލައި މަހު ދައުލަތަށް 2.6 ބިލިއަން ރުފިޔާ އާމްދަނީގެ ގޮތުގައި ލިބުނުއިރު ހަރަދުގެ ގޮތުގައި 1.9 ބިލިއަން ރުފިޔާ ހޭދަކޮށްފައިވެ އެވެ.\nއެ މިނިސްޓްރީން ރައްޔިތުންގެ މަޖިލީހުން މިއަހަރަށް ފާސްކުރި ބަޖެޓްގައި ވަނީ އާމްދަނީގެ ގޮތުގައި 21.9 ބިލިއަން ރުފިޔާ ލިބޭނެ ކަމަށެވެ. އަދި ހަރަދުގެ ގޮތުގައި 22.2 ބިލިއަން ރުފިޔާ ހޭދަވާނެ ކަމަށް ލަފާކޮށްފައިވެ އެވެ.\nއިތުރު ލިޔުންތައް ފިނޭންސް މިނިސްޓްރީ އިމްޕޯޓް ޑިއުޓީ ޓެކްސް ދައުލަތުގެ އާމްދަނީ ދައުލަތުގެ ހަރަދު


އެޑްމިން – Page 225 – Liyuntheringe Gulhun\nVisitors online  246:users  0guests  215bots  31The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nޒުވާނުންނަކީ ޤައުމުގެ އުއްމީދު\n26 މާޗް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6323\nޙަސަން ޝާކިރު މުޙައްމަދުއުއްމީދަކީ ޒުވާނުން ޤައުމަށް އަބަދު ލިބެވިވާ އުއްމަތް އެކީ ދިރޭނޭ ރަމްޒާ މަޤާމު ފަހިވާ\nތަމްރީނުތައްމެ ހޯދާ އެކިއެކި މަޤާމުތަކުގައި ތަދުބީރު އެކުލަވައިގެން ސީދާ މަގުން ހިގަންވާ\n26 މާޗް 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 6103\n‘ވާހަކަދައްކާން ދަސްވާނީ ކިހިނެއްތޯއެވެ؟’\nعلى أحمد ހ. މާދޫގޭ އަލްފާޟިލް ޢަލީ އަޙްމަދު (ރަޙިމަހުﷲ) އަކީ، ލިޔުންތެރިއެކެވެ. ތަޢުލީމަށް ޚިދުމަތްކުރެއްވުމުގައި ނަމޫނާ ބޭފުޅެކެވެ. އެއީ، ދިވެހިބަހުގެ އުސްތާޛެކެވެ. ބަހުގެ ގަވާއިދާބެހޭ ގޮތުން ތަފާތު މަޒުމޫނުތަކާއި ފޮތް ލިޔުއްވާފައިވާ ބޭފުޅެކެވެ. އަދި ކުޅަދާނަ ވާހަކަ ދެއްކުންތެރިއެއް ވެސް މެއެވެ. އޭނާއަށް ވަނީ، އާންމު ޚިދުމަތުގެ އިނާމު ދެއްވަން ފެއްޓެވި ފުރަތަމަ އަހަރު ކަމަށްވާ 1979 ވަނަ އަހަރު، ދިވެހިރާއްޖޭގެ ތަޢުލީމަށް ޚިދުމަތް ކުރެއްވުމުގެ ރޮނގުން އާންމު ޚިދުމަތުގެ ޝަރަފުވެރިކަމުގެ އިނާމު ލިބިވަޑައިގެންފައެވެ. އަދި ދިވެހިބަހަށް ޚިދުމަތް ކުރެއްވުމުގެ ރޮނގުން ޝަރަފުވެރިކަމުގެ އިނާމު، 1995 ވަނަ އަހަރުވަނީ، ލިބިވަޑައިގެންފައި ވެއެވެ. ބަނޑުވައްއަކުރު އެއްގޮތް ކުރުން (10)\n25 މާޗް 20131 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 3720\nމުޙަންމަދު ޝާހިދު ޙަލީމް (16މާޗް 2013 (ހޮނިހިރު)އާ ގުޅޭ)\n10- ބަނޑުވައްއަކުރާއި ފިލިކޯޅި އެއްގޮތްކުރުމާއެކު ބައިތުގައި އިތުރު މިޔުޒިކު އުފެއްދުން\nބައިތުގެ ބަނޑުވައް އަކުރާއި ފިލިކޯޅި އެއްގޮތް ކުރުމުގެ އިތުރަށް އެހެން ބައެއް އަކުރާއި ފިލި އެއްގޮތް ކޮށްގެން ޅެމުގެ މިޔުޒިކު އިތުރުކުރުމަކީ ވެސް ޅެންވެރީން ކުރާ ކަމެކެވެ. ތިރީގައި މި ވަނީ އޭގެ ބައެއް މިސާލެވެ. މި މިސާލުތަކުގައި ހިމެނޭ ބައެއް ބައިތުގައި ވެސް 9.3 ގައި ބަޔާންކުރި ފަދައިން ކާފިޔާއާ ގުޅޭ އެއްގޮތްކުރުންތައް ހިމެނެއެވެ. ނަމަވެސް މި މަޒުމޫނުގައި ކާފިޔާއާ ގުޅޭ އެއްގޮތްކުރުންތަކުގެ ވާހަކަ ނުދައްކާތީ އެ ކަމާ މެދު ވާހަކަ ދައްކައިފައެއް ނުހުންނާނެއެވެ.\nބިރިކިސިންޑާ ރައިވަރު (1)\n25 މާޗް 20131 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 5925\nޢަބްދުލް ޙަމީދު ޢަބްދުއްރަޙުމާން، ނާދީ، ނ. މާފަރު\nމަޢުލޫމާތު ލިބިފައިވާ ގޮތުގައި މިއީ އަދި މިހާތަނަށް ރާއްޖޭގައި ޗާޕުވެ ޝާއިޢުކުރެވިފައިވާ ރައިވަރެއް ނޫނެވެ. ތުންތުންމަތިން ކިޔަމުން އަންނަ ރައިވަރެކެވެ. އަޅުގަނޑު މިރައިވަރު ލިޔެފައި މިވަނީ އަޅުގަނޑުގެ ބައްޕަ އަބްދުއްރަޙުމާނު ޙަސަން މަންޒިލް ނ. މާފަރު (84 އ) ކިޔައިދެއްވި ގޮތަށެވެ. ބުނެވޭ ގޮތުގައި މިއީ ހއ. އުލިގަމު ބޭފުޅަކު ހައްދަވާފައިވާ ރައިވަރެކެވެ. ރައިވަރުގެ ބަސްމަގު ތަރުތީބުކޮށްފައި މިވަނީ އަޅުގަނޑެވެ. [ދިސް އިޒް އެން އިމަރޖެންސީ….!!]\n24 މާޗް 20131 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 5858\nއަޅުގަނޑުމެންނަށް ވުރެ އުމުރުން ދޮށީ މީހުން އަޅުގަނޑުމެންނަށް ވާހަކަ ކިޔައިދެއެވެ. ގިނަ ފަހަރަށް އެއީ އެ މީހުންގެ ޙަޔާތުގެ ވާހަކައެވެ. އެ މީހުންނަށް ދިމާވެފައިވާ އާދަޔާ ޚިލާފު ކަންތައްތަކުގެ ވާހަކަ އެވެ. ކޯރސިކާގެ އަސްތަބީލާއަކުން – މިސުރުގެ ސިންގާ ސަނާ އަށް (3)\n24 މާޗް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5483\nކަނީރު ޢަބްދުއްރަޙީމް (ކަނީރު)(18 މާރޗް 2013 (ހޯމަ) ގުޅޭ)\nބީބަރަސް ނޫނެކޭ ބުނުމުގެ ގޮތުން ބޯ ހޫރާލިއެވެ. ” އަހަރެންނަކީ ރަށުގައި އަހަށް ކާންދީ އަސް ބެލެހެއްޓި މީހެއް. ހަތިޔާރުގެ އެއްވެސް ކަމެއް އަހަރެން ނުދަންނަން.” އެންމެ ރަނގަޅެވެ. އަހަރެން ކަލެއަށް ހުރިހާ ކަމެއް ދަސްކޮށްދޭނަމެވެ. ކަލޭގައި ހިތްވަރުގަދަކަމާއި ޖެހިލުން ކުޑަކަން އެބަހުއްޓެވެ.\n24 މާޗް 2013އެހެނިހެންއެޑްމިން\nކިޔާފައިވާ ޢަދަދު: 184\n“ލިޔުންތެރިން”ގެ ޑޭޓާބޭހަށް ދިމާވި ފަންނީ މައްސަލައަކާ ހުރެ ކުޑަ ވަގުތުކޮޅަކަށް ނަމަވެސް ސައިޓް މެދުކެނޑުނީތީ، މި ސައިޓްގެ އަހުލުވެރީންގެ އަރިހުން ނިހާޔަތަށް މާފަށް އެދެމެވެ.\nވެބްސައިޓަށް ދެއްވާ ތަރުޙީބަށް ޓަކައި ތިޔަ ހުރިހާ ބޭފުޅުންނަށް މި ފުރުޞަތުގައި ވެސް ޝުކުރުދަންނަވަމެވެ.\n1958 މ. ވަނަ އަހަރަކީ މެޑިކަލް ވެލްފެއަރގެ އެހީ ރަސްމީ ސިފައެއްގައި ސަރުކާރުން ދެއްވަން ފެއްޓެވި އަހަރެވެ.\n23 މާޗް 20132 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nމުޙައްމަދު އިސްމާޢީލު ފުޅު – ނައިފަރުފަޤީރުންނަށާއި، ޒަރޫރީ އެކިއެކި ބޭނުންތައް ފުއްދައިގަނެވޭފަދަ ތަނަވަސްކަން ނެތް ކޮންމެ މީހަކަށް ވެސް އެ ދުވަސްވަރަކު އެ އޮންނަ ސަރުކާރަކުން އެހީވެދެއްވަމުން ގެންދިއުމަކީ އަބަދުވެސް ހިނގަމުންދާނެ ކަމެއްކަން އެއީ ޤަބޫލުކުރަން ޖެހޭނެ ޙަޤީޤަތެކެވެ. ނަމަވެސް ދެވޭ އެހީގެ މިންވަރަށާއި، އެހީދިނުމުގައި ގެންގުޅޭ ހަމަތަކަށާއި، އުޞޫލުތަކަށާއި، ދާއިރާތަކަށް، އެކި ދުވަސްވަރު އެކި ކަހަލަ ބަދަލު އައުމަކީ ދިމާނުވެ ނުދާނެ ކަންކަމެކެވެ. އެހެންކަމުން މިފަހަރު އަޅުގަނޑު ބަލައިލެވޭތޯ މި ބަލަނީ ބޭސްފަރުވާއަށް ބޭނުންވެފައިވާ ތަނަވަސްކަން ނެތް ފަޤީރުންނަށް ސަރުކާރުގެ ޚަރަދުގައި ބޭސްފަރުވާގެ އެހީ ހިލޭ ލިބިދިނުމުގެ ކަންތައް ރާއްޖޭގައި ފެށިގެން އައި ގޮތުގެ މައްޗަށެވެ. ސަރާ (32)\n23 މާޗް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5690\nމޫސާ ސާޢިދު، މަރަދޫ (17 މާރޗް 2013 (އާދީއްތަ) ދުވަހު ޝާއިޢުކުރި ބަޔާ ގުޅޭ)\nވަގުތުން ސަރާ ގެންދެވުނީ ހޮސްޕިޓަލަށެވެ. ހޮސްޕިޓަލަށް ގެންދެވުނުއިރު ސަރާގެ ހޭވެރިކަމެއް ނެތެވެ. ސަރާ ހޭއެރީ ހޮސްޕިޓަލުން ފަރުވާދޭތާ ބައިގަޑި އިރު ފަހުންނެވެ. ސަރާ ހޭއެރި އިރު ނިޔާޒްވެސް ހޮސްޕިޓަލަށް އަތުވެއްޖެ އެވެ.\n22 މާޗް 20131 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6248\nބިދޭސީން އެމީހެއްގެ ޤައުމުނޫން އެހެން ޤައުމުތަކުގައި ދިރިއުޅެމުން ގެންދާއިރު އެ ދިރިއުޅޭ ޤައުމެއްގެ ބަސް ދަސްވަމުންދާ ވަރަކަށް އެބަހުން ވާހަކަ ދެއްކޭތޯ ބެލުމަކީ، ވަރަށް އާންމުކަމެކެވެ. އަދި ގިނަބަޔަކަށް އެނގޭނީ އިނގިރޭސިބަސް ކަމަށްވާތީ އިނގިރޭސި ބަހެއްވެސް ބޭނުންކުރެވޭތޯ ބަލައެވެ.


Risto: La Liga ge thajuribaa aaeku Maziya ah Europe ge philosophy gennan thayyaaru! - One Online\nރިސްޓޯ މާޒިޔާގެ ތަމްރީނުތަކުގައި --- ފޮޓޯ/ މާޒިޔާ\nއޭޝިއާގެ ފުޓުބޯޅަ ތަރައްގީވަމުން އަންނަކަމުގެ ވާހަކަތައް ގިނައެވެ. ގައުމުތަކުގެ ލީގުތައް ވަރުގަދަވެ، އޭޝިއާގައި ޔޫރަޕްގެ ވަރުގަދަ ކުޅުންތެރިން ކުޅޭ މިންވަރުވެސް މިވަނީ އިތުރުވެފައެވެ. ހަމަ އެއާއެކު އޭޝިއާގެ ކުޅުންތެރިން ޔޫރަޕްގެ ލީގުތަކުގައި ކުޅޭ މިންވަރު އިތުރުވެ، އޭޝިއާގެ ކްލަބުތަކުން ޔޫރަޕްގެ ކްލަބުތަކާ އެފްލިއޭޓްވާ މިންވަރުވެސް އިތުރުވެއްޖެއެވެ.\nޔޫރަޕްގެ ތަޖުރިބާއާއެކު ރާއްޖޭ ލީގަށްވެސް މީގެ ކުރިންވެސް ކޯޗުން އައިސްފައިވާ އިރު، އެ ކޯޗުންގެ ފިލޯސަފީ ތަފާތުކަން ފެންނަންވެސް އެބަހުއްޓެވެ. އެ ކޯޗުންގެ ފަރާތުން ރީތި ފުޓުބޯޅަ ފެނިފައިވާ އިރު، ޓްރެކް ރެކޯޑު ރަނގަޅު، ކާމިޔާބީ ޔަގީން ކޮށްދީފައި އަންނަ ކޯޗުން އަދިވެސް މަދެވެ. އެހެން ނަމަވެސް މާޒިޔާ ސްޕޯޓްސް އެންޑް ރެކްރިއޭޝަން ކްލަބުން ގެނައި ރިސްޓޯ ވިޑަކޮވިޗަކީ ޓްރެކް ރެކޯޑު ރަނގަޅު، ޔޫރަޕްގެ ފުޓުބޯޅައިގެ ފިލޯސަފީ ހުރި، އޭޝިއާގައި ސާބިތު ކޮށްދީފައިވާ ކޯޗެކެވެ.\nއާސިއާން ސަރަހައްދުގެ ވަރުގަދަ ލީގެއް ކަމަށްވާ ފިލިޕީންސް ލީގު ޖެހިޖެހިގެން ތިން ފަހަރު ކާމިޔާބު ކޮށް، އޭއެފްސީ ކަޕްގައިވެސް ކާމިޔާބީތައް ހޯދައި، ރިސްޓޯ ރާއްޖޭގައި ކުރަން އޮތް މަސައްކަތާއި ދޭތެރޭވެސް އޭނާ ހުރީ އުންމީދު ބޮޑު ކޮށެވެ.\nރިސްޓޯ ފިލިޕީންސްގެ ކޯޗު ކަމުގައި --- ފޮޓޯ/ ސެރެސް މީޑިއާ\nއޭޝިއާގެ ފުޓުބޯޅަ އެނގޭ - ދެކުނު އޭޝިއާގެ ފުޓުބޯޅަވެސް ކައިރިން ބަލާ\nސާބިއާ ގައުމީ ޓީމުގެ އެސިސްޓެންޓް ކޯޗުކަމުގެ މަގާމު އަދާކުރި ރިސްޓޯ ވަނީ މިހާރު ސްޕެނިޝް ލަލީގާގައި ކުޅެމުންދާ ކާޑިޒްގެ ކޯޗުކަން 2010 ވަނަ އަހަރުކޮށްފައެވެ. އޭގެ ފަހުން ސްޕެއިންގެ އެކި ޑިވިޝަންތަކުގައި ކޯޗުކަން ކުރުމަށްފަހު ރިސްޓޯ މިސްރާބު ޖަހާފައިވަނީ އޭޝިއާއަށެވެ. އެގޮތުން 2016 ވަނަ އަހަރުން ފެށިގެން އޭނާ ކޯޗުކަންކޮށްދިނީ ފިލިޕީންސްގެ ޗެމްޕިއަން ސެރެސްއަށެވެ.\nސެރެސްއާއެކު ޖެހިޖެހިގެން ތިން ފަހަރަށް ފިލިޕީންސް ލީގު ނަގައި، އޭނާ ވަނީ އޭއެފްސީ ކަޕުގައިވެސް ތަފާތު ދައްކައިފައެވެ. ރިސްޓޯއާއެކު 2017 ވަނަ އަހަރުގެ އޭއެފްސީ ކަޕްގައި ސެރެސްއިން މެލޭޝިއާގެ ވަރުގަދަ ޖޮހޯރް ބަލިކޮށް އާސިއާން ޒޯންގެ ޗެމްޕިއަންކަން ހޯދިއެވެ. އެފަހަރު އިންޓަ ޒޯން ސެމީ ފައިނަލުން ސެރެސް ބަލިވީ ތަޖިކިސްތާންގެ އިސްތިގްލާލް އަތުންނެވެ.\nޖެހިގެން އައި އަހަރު އޭއެފްސީ ޗެމްޕިއަންސް ލީގުގެ ކޮލިފައިން ބުރުގައި ސެރެސް ގޮވައިގެން ވިޑަކޮވިޗް ވަނީ ވާދަކޮށްފައެވެ. މިއީ އެ ކްލަބުގެ ތާރީހުގައި އޭއެފްސީ ޗެމްޕިއަންސް ލީގުގައި ނުކުތް ފުރަތަމަ ފަހަރެވެ.\n"ވަރަށް ބޮޑު އުފަލެއް މިއީ މާޒިޔާގެ އާއިލާ ގުޅުމަކީ. އަހަރެންގެ ކެރިއަރު ކުރިއަށްގެންދަން މިއީ ވަރަށް މުހިއްމު ފުރުސަތެއް. އަހަރެން އުންމީދުކުރަނީ ވަރަށް ކާމިޔާބު ދުވަސްތަކަކަށް. މާޒިޔާއަށް އެކުގައި ގިނަ ތަށިތަކެއް ހޯދައިދޭން މަސައްކަތް ކުރާނަން. ފުޓުބޯޅައަކީ ހުރިހާ ތަނެއްގައިވެސް ހަމަ އެކައްޗެއް. އެއްގޮތަކަށް ކުޅޭ ކުޅިވަރެއް. އެއް ސިސްޓަމްތަކެއް މިހުންނަނީ. އޭޝިއާގެ އިރުމަތީ ފަޅީގައި މަސައްކަތް ކުރިއިރުވެސް ދެކުނު އޭޝިއާގެ ފުޓުބޯޅަ ވަރަށް ގާތުން ފެނުނު. މި ސަރަހައްދުގެ އިތުރުން އިންޑިއާ ލީގުގެ މެޗުތައްވެސް ވަރަށް ބެލިފައި ހުންނާނީ. އޭއެފްސީ ކަޕްގެ އިތުރުން އެހެން މުބާރާތްތަކުގައިވެސް ފެނިފައި ހުރީ މެޗުތައް. ޖަޕާނާއި ޗައިނާގެ އިތުރުން އޮސްޓްރޭލިއާ ފަދަ ބޮޑެތި ލީގުތަކުގައި ފިޔަވައި އޭޝިއާގައި މި ކުޅެނީ ހަމަ އެއް ފުޓުބޯޅައެއް،" ރިސްޓޯ ބުނެފައިވެއެވެ.\nރިސްޓޯ ބުނީ ފުޓުބޯޅަ އޭޝިއާގައި ކުރިއަރަން ފެށީ އިހަށް ދުވަހު ކަމަށާއި މިހާރު މި އަންނަނީ މުޅިން އާ ކުރިއެރުންތަކެއް ކަމަށެވެ. އިންޑިއާއާއި މެލޭޝިއާ އަދި ތައިލޭންޑްގައިވެސް މިކުޅެނީ ހަމަ އެއް ފުޓުބޯޅައެއް ކަމަށް ރިސްޓޯ ބުނެފައިވާ އިރު، އޭނާ ބުނީ ތައިލެންޑް ތަންތަނުގައި ބޭރުން ގެންނަ ކުޅުންތެރިންގެ ފެންވަރު ރަނގަޅު ކަމަށާއި، އިންޑިއާއާއި އިންޑޮނޭޝިއާގައި ކުޅޭ ކުޅުންތެރިން ފެންވަރުވެސް މިހާރު އަންނަނީ ރަނގަޅުވަމުން ކަމަށެވެ.\nކުޅުންތެރިއެއްގެ ގޮތުގައި ލަލީގާގެ ތަޖުރިބާ - ޔޫރަޕްގެ ފިލޯސަފީ އޭޝިއާއަށް ގެނައުމުގެ ވިސްނުން\nބޮސްނިއާއަށް އުފަން ރިސްޓޯއަކީ ކުޅުންތެރިއެއްގެ ގޮތުގައި ލަލީގާގެ ތަޖުރިބާ ހުރި ޑިފެންޑަރެކެވެ. ޔޫގޯސްލާވިއާގެ ގައުމީ ޓީމަށް ކުޅެފައިވާ ރިސްޓޯ އެގައުމުން ކެރިއަރު ފެށި ނަމަވެސް، އޭނާގެ ކެރިއަރުގެ އެންމެ ކާމިޔާބު ދުވަސްތައް ހޭދަކުރީ ސްޕެއިންގައެވެ. 1994 ވަނަ އަހަރުން ފެށިގެން އޭނާ ރެއާލް ބެޓިސްއަށް ކުޅެފައިވާ އިރު، ބެޓިސްއަށް ރިސްޓޯ ދިޔައީ އެޓީމު ޕްރޮމޯޓްވި ސީޒަނުގައެވެ. އެ ސީޒަން ރިސްޓޯއާއެކު ބެޓިސް އިން ނިންމާލީ ލީގުގެ ތިންވަނައިގައެވެ. އެ ނަތީޖާއަކީ ގިނަ ބަޔަކު ހައިރާންވެސް ކޮށްލި ނަތީޖާއެކެވެ.\nއެ ކްލަބަށް 2000 ވަނަ އަހަރާ ހަމައަށް ރިސްޓޯ ކުޅެފައިވާ އިރު، އޭގެ ފަހުން އޭނާ ވަނީ އޮސަސޫނާއަށް ވެސް ކުޅެފައެވެ.\n"އަހަރެންގެ ވިސްނުމަކީ އޭޝިއާއަށް ޔޫރަޕްގެ ސްޓައިލް ގެނައުން. ކުޅޭނެ ގޮތާއި، ތަމްރީނުތަކުގެ ސްޓައިލްތައްވެސް އޭޝިއާއަށް ގެނައުން އެއީ އަހަރެންގެ ފިލޯސަފީއަކީ. ފިލިޕީންސްގައިވެސް ކުރީ އެ މަސައްކަތް. އެ މަސައްކަތް ތަކުރާރުކުރަން ވިސްނާނީ،" ރިސްޓޯ ބުނެފައިވެއެވެ.\nރިސްޓޯ ބެޓިސްއަށް ކުޅުނު ދުވަސްވަރު --- ފޮޓޯ/ ސްޕެނިޝް މީޑިއާ\nރިސްޓޯ މާޒިޔާއާ ހަވާލުވީ އެންމެ ރަނގަޅު ވަގުތު ނޫން ނަމަވެސް ކުޅުންތެރިން 100 ޕަސެންޓާއެކު އޭނާއަށް ނަތީޖާ ނެރެވޭނެ ކަމަށް ބުނެފައިވެއެވެ.\n"މިއީ އެންމެ ރަނގަޅު ވަގުތަށް ނުވެދާނެ. ކޮންމެ ކޯޗަކަށްވެސް އެންމެ ރަނގަޅުވާނީ ޕްރި ސީޒަނުގައި ޓީމަކާ ހަވާލުވާން. އެކަމަކު މިއީވެސް ފުޓުބޯޅައިގައި އަންނާނެ ހާލަތްތައް. އެކަންކަމަށް ޖެހޭނީ ހޭނެން. ވަގުތު ނޯވެދާނެ ބޭނުންވާ ހުރިހާ މަސައްކަތެއް ކުރަން. ލީގު ކުރިއަށްދާއިރު އުނދަގޫވެސް ވާނެ. އެކަމަކު އަހަރެންގެ އެބަހުރި ވިސްނުމެއް، ޓީމުގެ ކުޅުމާއި، ރަނގަޅުކުރަން ޖެހޭ ކަންކަން އެނގޭ. ޓީމުގެ މާހައުލު ރަނގަޅު. ހުރިހާ ކުޅުންތެރިން 100 ޕަސެންޓް ދޭން ތައްޔާރު،" ރިސްޓޯ ބުނެފައިވެއެވެ.\nކުޅުންތެރިއެއްގެ ގޮތުގައި ގިނަ ތަޖުރިބާތަކެއް ލިބުނު ނަމަވެސް، ރިސްޓޯ ބުނެފައި ވަނީ މިހާރުގެ ފުޓުބޯޅަ މުޅިން ބަދަލުވެއްޖެ ކަމަށެވެ.\n"ފުޓުބޯޅަ ބަދަލުވެއްޖެ މިހާރު އަހަރެން ޔޫގޯސްލޯވިއާއަށް ކުޅުނުއިރާ ބަލާއިރު. މިއީ މުޅިން އާ ފުޓުބޯޅައެއް. ތަފާތު ފުޓުބޯޅައެއް މިހާރު ކުޅުވަން ޖެހޭނީ ޓީމުގެ ކުޅުންތެރިންގެ ސިސްޓަމަށް ފިޓްވާ. ރާއްޖެއަށް ބަލާއިރު އެންމެ ވަރުގަދަ ސްކޮޑެއް އޮތީ މާޒިޔާގައި. ގައުމީ ޓީމުގެ މޮޅެތި ކުޅުންތެރިންނާއި ބޭރުގެ ކުޅުންތެރިން އެބަތިބި. ވަކި ފޯމިއުލާއެއް މީގައި ނޯންނާނެ. ކާމިޔާބަކީ ވަގުތާއި މަސައްކަތް. ވަގުތެއް ނެތް، އެހެންވީމާ އޮތީ މަސައްކަތް ކުރުން،" ރިސްޓޯ ބުނެފައިވެއެވެ.\nޕްރެޝަރެއް ނެތި ކުޅޭ ފުޓުބޯޅައަކީ ފުޓުބޯޅައެއް ނޫން. ޕްރެޝަރާއެކު ދިރިއުޅެން ޖެހޭނީ. ކޮންމެ މެޗަކަށްވެސް ޕްރެޝަރު އޮންނަން ޖެހޭނެ. އަމިއްލަ ނަފްސަށާއި، ބޭރުން އަންނަ ޕްރެޝަރުވެސް އޮންނަން ޖެހޭނެ. އެކުވެރިންނާއެކު ކުޅޭއިރުވެސް މޮޅުވާން އޮންނަ ޕްރެޝަރު އޮންނާނެ. ދިރިއުޅުމަކީ ޕްރެޝަރެއް. އެއީ ނޯމަލް ކަމެއް. ޕްރެޝަރު އޮންނަން ޖެހޭނެ. އެއީ ދިރިއުޅުމަކީ،\nރާއްޖޭގެ ލީގުގައި ކުޅޭ ކުޅުންތެރިންނަކީ ސެމީ ޕްރޮފެޝަނަލް ކުޅުންތެރިންނަށް ވުމަކީ ރިސްޓޯއަށްވެސް އޮތް ބޮޑު ޗެލެންޖެކެވެ. އެކަން ބަދަލުކުރުމަކީ ފިލިޕީންސްގައިވެސް އޭނާ ނެގި މުހިއްމު ފިޔަވަޅުތަކުގެ ތެރޭގައިވެސް އެކަން ހިމެނެއެވެ. އެއްބާރުލުން ދޭން މާޒިޔާގެ މެނޭޖުމަންޓް ތައްޔާރަށް އޮތް އިރު، ރިސްޓޯގެ ވިސްނުންވެސް އެގޮތެވެ.\n"ފިލިޕީންސްގެ ހާލަތަކީވެސް މިއީ. އެންމެ ބޮޑު ޓާސްކަކަށްވީ ހަމައެކަނި ފުޓުބޯޅައަށް ހުސްކޮށްގެން އުޅޭ، ޕްރޮފެޝަނަލް ޓީމެއް ހެދުން. ފުރަތަމަ މަސައްކަތަކީ ފުޓުބޯޅައަށް ހަދަން ކުޅުންތެރިންނަށް މެނޭޖުމަންޓަށް އެދުނީ ފިލިޕީންސްގައިވެސް. އެކަމަށް އެ ކްލަބު މެނޭޖުމަންޓުންވެސް ހިތްވަރު ދިން. އެއީ ފަރިތަކުރުމުގެ ކުރިން ނޫނީ ފަހުން އެހެން މަސައްކަތްތައް ކުރާނަމަ، ފަރިތަކުރުންތަކުގައި ފުރިހަމައަށް ފޯކަސް ނުކުރެވޭނެ. އެއީ ފުޓުބޯޅަ އަކީ ވަރަށް ޑިމާންޑިން ކަމަކަށްވާތީ. ބެސްޓް ފޯމް ނެރުމަށް 100 ޕަސެންޓް ދޭން ޖެހޭނެ،" ރިސްޓޯ ބުންޏެވެ.\nރިސްޓޯ ހޯދުމަށް އިންޑިއާ ލީގުގެ އިތުރުން މެލޭޝިއާއާއި ތައިލެންޑް ލީގުންވެސް މަސައްކަތް ކޮށްފައިވެއެވެ. މާޒިޔާއިން އޭނާގެ ސޮއި ހޯދުން ވެގެންދާނީ ދިވެހި ފުޓުބޯޅައަށް ކުރިއެރުމަކަށެވެ. މާޒިޔާގެ ފަރާތުން ކޯޗަށް ފުރިހަމައަށް އިތުބާރު ދީފައިވާ އިރު، ރާއްޖޭގެ ފުޓުބޯޅައިގެ ކުރިއެރުމަށް ފެންވަރު ރަނގަޅު ކޯޗުންނާއި ކުޅުންތެރިން ދިވެހި ފުޓުބޯޅައިގައި ހަރަކާތްތެރިވުމަކީ ބޮޑު ހިތްވަރެކެވެ.\nގުޅޭ ޓެގު މާޒިޔާ ސްޕޯޓްސް އެންޑް ރެކްރިއޭޝަން ކްލަބު


Covid aa eku India, oxygen ah jehijje | Mihaaru\nއިންޑިއާގެ ކޮވިޑް-19 ގެ ބަލިމީހަކަށް އޮކްސިޖަން ގުޅާފައި: އިންޑިއާގައި އޮކްސިޖަން ލިބުން މިހާރު ވަނީ ދަތިވެފައި\nކޮވިޑާ އެކު އިންޑިއާ އޮކްސިޖަންއަށް ޖެހިއްޖެ\n15 ސެޕްޓެމްބަރ 2020 - 11:565comments\nއާންކިތު ސެތިއާ، މިދިއަ ހުކުރުދުވަހުގެ ރޭ ނުނިދާ ހޭދަކުރީ، މުމްބާއީ ކައިރީގައި ހިންގާ އޭނާގެ 50 އެނދުގެ ހޮސްޕިޓަލަށް ބޭނުންވާ އޮކްސިޖަން ލިބޭތޯ ކުރި މަސައްކަތުގަ އެވެ.\nސެތިއާގެ އެސްއެސް ހޮސްޕިޓަލް އެންޑް ރިސާޗު ސެންޓަރުގައި ހުރި ދިޔާ އޮކްސިޖަން ހަތަރު ޓޭންކްގެ ތެރެއިން ފުރިފައި ހުރީ އެންމެ ދެ ޓޭންކެވެ. ހޮސްޕިޓަލްގެ 44 އެނދުގައި އެޑްމިޓްކޮށްފައި ތިބީ ކޮވިޑް-19ގެ ބަލިމީހުންނެވެ. އެމީހުން ނޭވާލާން ބޭނުންވާ އޮކްސިޖަން ފޯރުކޮށްދެނީ އެ ޓޭންކްތަކުންނެވެ.\nކޮވިޑް ބަލިމީހުން ގިނަވުމުގެ ސަބަބުން އޮކްސިޖަން ޓޭންކަކުން ހިފެހެއްޓޭ ވަގުތު ވެސް މިހާރު ވަނީ ނުވަ ގަޑިއިރުން ހަ ގަޑިއިރަށް ދަށްވެފަ އެވެ. ސެތިއާއަށް އޮކްސިޖަން ފޯރުކޮށްދޭ ސަޕްލަޔަރުންގެ އަތުގައި ވެސް މިހާރު އޮކްސިޖަންއެއް ނެތެވެ.\nމުޅި ރޭގަނޑު އޭނާ 10 ސަޕްލަަޔަރުންނާއި މުމްބާއީ އާއި މުމްބާއީއާ ކައިރި ހިސާބުތަކުގެ ހަތަރު ހޮސްޕިޓަލަށް ގުޅި އެވެ. އެއިން އެއްވެސް ފަރާތަކަށް އެހީތެރިކަމެއް ނުދެވުނެވެ. ދަންވަރު ދޭއް ޖަހާކަންހާ އިރު، އޭނާއަށް ބޮޑު 20 ސިލިންޑަރުގެ އޮކްސިޖަން ލިބޭވަރުވީ، މުމްބާއީއާ 30 ކިލޯމީޓަރު ދުރުގައި ހުރި ހޮސްޕިޓަލަކުންނެވެ. އެކަމަކު އެ އެއްޗެހި ގެންނާނެ ވެހިކަލެއް ނެތުމުން، އޭނާގެ ހޮސްޕިޓަލްގެ އެމްބިއުލަންސް ފަސް ދަތުރުކުރަން ޖެހުނެވެ.\nއޮކްސިޖަން ހުސްވިޔަނުދީ ހިފެހެއްޓުމުގެ މަސައްކަތަށް ހަތަރު މުވައްޒަފުން ހަމަޖައްސައި، 24 ގަޑިއިރު މިހާރު ގެންދަނީ އެކި ފަރާތްތަކާ ގުޅަމުންނެވެ.\n"ކުރިއަށް އޮތް 12 ގަޑިއިރަށް ފުއްދާލެވޭނެ މިންވަރަށް އަހަރެންގެ އަތުގައި މިހާރު އޮކްސިޖަން އެބަ ހުރި،" ސެތިއާ ވިދާޅުވި އެވެ.\n"މިއީ ކޮންމެ ގޮތަކުން ނަމަވެސް އޮކްސިޖަން ހޯދަން ކުރާ ހަނގުރާމައެއް."\nދުނިޔޭގެ ސިއްހަތު ޖަމިއްޔާ ޑަބްލިޔުއެޗުއޯއިން ބުނާ ގޮތުގައި ކޮވިޑް-19ގެ ބަލިމީހުންގެ ތެރެއިން ގާތްގަނޑަކަށް 15 ޕަސެންޓް މީހުންނަށް އޮކްސިޖަން ބޭނުންވެ އެވެ. ފެންނަ ފެނުމަށް ބަލާއިރު ނޭވާލާން އުނަގޫވުމުގެ ނިޝާނެއް، ބައެއް ބަލިމީހުންގެ ފަރާތަކުން ނުފެނެ އެވެ. އެކަމަކު ހަގީގަތުގައި އެމީހުންގެ އޮކްސިޖަން ލެވެލް އޭރު ހުންނަނީ ނުރައްކާތެރި މިންވަރަކަށް ދަށަށް ގޮސްފަ އެވެ.\nވައިން އޮކްސިޖަން އުފައްދާ 500 ވަރަކަށް ފެކްޓަރީ އިންޑިއާގައި ހިންގަ އެވެ. އެ ފެކްޓަރީތަކުގެ 15 ޕަސެންޓްގެ އުފެއްދުމަކީ، ސިއްހީ ކަންކަމަށް ބޭނުންކުރާ އޮކްސިޖަން އެވެ. އަނެއް 85 ޕަސެންޓް ސަޕްލައިކުރަނީ ދަގަނޑު އުފައްދާ ފެކްޓަރީތަކާއި ދުއްވާއެއްޗެހި އުފައްދާ ފެކްޓަރީތަކަށެވެ.\nފެކްޓަރީތަކުން ހޮސްޕިޓަލްތަކަށް އޮކްސިޖަން ފޮނުވަނީ އެކަމަށް ހާއްސަ ޓޭންކަރުތަކުގައި، ދިޔާކޮށްފަ އެވެ. ހޮސްޕިޓަލްތަކުގެ އެނދުތަކަށް ހޮޅީގެ ތެރެއިން އެ އޮކްސިޖަން ފޮނުވަނީ، ގޭހަށް ހަދައިފަ އެވެ. އަނެއް ބައި ހޮސްޕިޓަލްތަކުގައި ސިލިންޑަރުގައި ބަހައްޓައިގެން ވެސް، ބަލިމީހުންނަށް އޮކްސިޖަން ފޯރުކޮށްދެ އެވެ. އެކަމަކު އޭރުން ވަރަށް އަވަސްއަވަހަށް ސިލިންޑަރު ބަދަލުކުރަން ޖެހެ އެވެ.\nއިންޑިއާއަކީ މިހާރު ދުނިޔޭގައި އެންމެ ބާރަށް ކޮވިޑް-19 ފެތުރެމުން ދާ ގައުމެވެ. މިދިއަ ހޮނިހިރުދުވަހު 90،000 މީހުންނަށް ބަލި ޖެހުނެވެ. އެހެންކަމުން އެޑްމިޓްކުރަން ޖެހޭ ބަލިމީހުންގެ ނިސްބަތް ވެސް މައްޗެވެ. އޭގެ މާނައަކީ ހޮސްޕިޓަލްތަކަށް ބޭނުންވާ އޮކްސިޖަންގެ މިންވަރު ވެސް އާދަޔާ ހިލާފަށް މައްޗަށް ދިއުމެވެ.\nމި ޑިމާންޑާ އެކު އޮކްސިޖަން ލިބުން މިހާރު ވަރަށް ތަދެވެ. އެޕްރީލް މަހު އިންޑިއާގެ ހޮސްޕިޓަލްތަކަށް ދުވާލަކަށް ބޭނުންވީ 770 ޓަނުގެ އޮކްސިޖަން އެވެ. އެކަމަކު މި މަހު އެވްރެޖްކޮށް ދުވާލަކަށް 2،700 ޓަނުގެ އޮކްސިޖަން ބޭނުންވެ އެވެ.\nއޮކްސިޖަން އުފައްދާ ކުންފުނިތަކުން ބުނާ ގޮތުގައި އިގުތިސާދު އަލުން ހިނގައިގަންނަން ފެށުމުން، ފެކްޓަރީތަކަށް ބޭނުންވާ އޮކްސިޖަންގެ މިންވަރު ވެސް މިހާރު ދަނީ މައްޗަށެވެ.\n"މިހާރު އަހަރެމެން އުފައްދާ އޮކްސިޖަންގެ ތެރެއިން އެކި އިންޑަސްޓްރީތަކަށް ދަނީ 45 ޕަސެންޓް. އަނެއް 55 ޕަސެންޓް ފޯރުމިކޮށްދެނީ ހޮސްޕިޓަލްތަކާއި ނާސިން ހޯމްތަކަށް،" އޯލް އިންޑިއާ އިންޑަސްޓްރިއަލް ގޭސަސް މެނުފެކްޗަރާސް އެސޯސިއޭޝަންގެ ރައީސް ސާކެތު ޓިއްކޫ ވިދާޅުވި އެވެ.\n"ފެކްޓަރީތަކަށް އޮކްސިޖަން ފޯރުކޮށްނުދެވޭ ނަމަ އިންޑަސްޓްރީތަކަށް ގެއްލުންވާނެ. އަނެއްކޮޅުން މެޑިކަލް އޮކްސިޖަން ފޯރުކޮށްދެވޭ ގޮތް ނުވެއްޖެ ނަމަ، މީހުންގެ ފުރާނަ ނުރައްކަލަކަށް ވެއްޓޭނެ."\nއޮކްސިޖަން ނުލިބިގެން ބައެއް ހޮސްޕިޓަލްތަކުގައި މީހުން މަރުވާ ކަމުގެ އަޑުތައް ދަނީ ފެތުރެމުންނެވެ. އޮގަސްޓް 2017 ގައި، އުއްތަރު ޕްރަދޭޝްގައި ހުންނަ ސަރުކާރު ހޮސްޕިޓަލެއްގައި އޮކްސިޖަން ނުލިބިގެން 70 ކުޑަކުދިން މަރުވުމުގެ ހަނދާންތައް ބައެއް މީހުންނަށް މިހާރު ދަނީ ކުރެވެމުންނެވެ. އެ ހޮސްޕިޓަލަށް ބޭނުންވާ އޮކްސިޖަން ހުސްވީ، ބިލް ނުދައްކާތީ އޮކްސިޖަން ސަޕްލައިކުރުން ހުއްޓާލުމުންނެވެ.\nބައެއް މީހުން ބުނާ ގޮތުގައި އޮކްސިޖަން ލިބުމުގެ ތާށިކަން ފިލުވަން ސަރުކާރުން އަމަލީ ގޮތުން މިހާރު މަސައްކަތްކުރަން ޖެހިއްޖެ އެވެ. އެހެން ނޫނީ ކޮންޓްރޯލްނުވާ ހިސާބަށް އެކަން ހިނގައިދާނެ ކަމަށް، އެ މީހުން ބުނެ އެވެ.\nބައެއް ހޮސްޕިޓަލްތައް ވަނީ އޮކްސިޖަންއަށް ޖެހިފަ އެވެ. އޮކްސިޖަން ލިބޭތޯ ސެތިއާއަށް ވެސް ބައެއް ހޮސްޕިޓަލްތަކުގެ ވެރިން ގެންދަނީ ގުޅަމުންނެވެ. އޭނާގެ ހޮސްޕިޓަލާ ކައިރީގައި ހިންގާ އެހެން ހޮސްޕިޓަލަކަށް މި ފަހުން އޮކްސިޖަންގެ ބޮޑު ސިލިންޑަރެއް ފޮނުވައިދިނެވެ.\n"އޮކްސިޖަން ލިބޭނެ ކަމަށް ބުނި ވަގުތު ލަސްވެގެން އޭނާ ބޭނުންވީ 30 މިނިޓަށް ބޭނުންކޮށްލެވޭނެ އޮކްސިޖަން. އެހެން ނުވެއްޖެ ނަމަ ފަސް މީހަކު މަރުވާނެ ކަމަށް އޭނާ ބުނި،" ސެތިއާ ވިދާޅުވި އެވެ.\n"އޮކްސިޖަންގެ ހާލަތު އެހާ ވެސް ދަށްކޮށް މި އޮތީ."


City aai Liverpool evvaru vi iru, Leicester evvana ah jehilaifi - AO News\nސިޓީ އާއި ލިވަޕޫލް އެއްވަރުވިއިރު، ލެސްޓާ އެއްވަނަ އަށް ޖެހިލައިފި\nވުލްވްސް ކޮޅަށް ލަނޑުޖެހުމަށްފަހު ލެސްޓާ ސިޓީގެ ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nއިނގިރޭސި ޕްރިމިއާ ލީގުގައި ރޭ މެންޗެސްޓާ ސިޓީ އާއި އެންމެ ފަހުގެ ޗެމްޕިއަން ލިވަޕޫލް ބައްދަލުކުރި މެޗު 1-1 އިން އެއްވަރުވިއިރު، ވުލްވްސް އަތުން 1-0 އިން މޮޅުވެ ލެސްޓާ ސިޓީ ވަނީ ތާވަލްގެ އެއްވަނަ އަށް ޖެހިލާފައެވެ.\nރޭގެ މެޗުތަކަށްފަހު ލީގުގެ އެއްވަނައިގައި އޮތް ލެސްޓާ އަށް 18 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި ޓޮޓެންހަމް ހޮޓްސްޕާ އޮތްއިރު، ތިންވަނައިގައި އޮތް ލިވަޕޫލަށް ވެސް މިއަދަދަށް ޕޮއިންޓް ލިބިފައިވެއެވެ. ޓޮޓެންހަމަށް ކުރިލިބެނީ ގޯލްގެ ތަފާތުންނެވެ. ހަތަރުވަނައިގައި އޮތް ސައުތެމްޓަނަށް 16 ޕޮއިންޓް ލިބިފައިވާއިރު، ސިޓީ އޮތީ 12 ޕޮއިންޓާއެކު 10 ވަނައިގައެވެ.\nސިޓީގެ އެތިހާދު ސްޓޭޑިއަމްގައި ރޭ ކުޅުނު މެޗު ފެށިގެން ލިވަޕޫލުން ރަނގަޅަށް ކުޅެމުންދިޔައިރު، ކުރީން ލީޑްނެގީވެސް އެ ޓީމުންނެވެ. މެޗުގެ 13 ވަނަ މިނެޓުގައި ލިބުނު ޕެނަލްޓީއަކުން މިލަނޑު އެ ޓީމަށް ޖަހައިދިނީ މިސްރުގެ ފޯވާޑް މުހައްމަދު ސަލާހު އެވެ. މިއީ އެ ޓީމުގެ ސަޑިއޯ މާނޭ އަށް ސިޓީގެ ޑިފެންޑަރު ކައިލް ވޯކާ ކުރި ފައުލަކަށް ރެފްރީ ދިން ޕެނަލްޓީއެކެވެ.\nސިޓީން އެއްވަރުކުރި ލަނޑުޖެހީ މެޗުގެ 31 ވަނަ މިނެޓުގައި ބެލްޖިއަމްގެ މިޑްފީލްޑަރު ކެވިން ޑިބްރޭނާ ދިން ޕާހަކުން ގެބްރިއެލް ޖެސޫސް އެވެ. އޭގެފަހުން، މެޗުގެ ފުރަތަމަ ހާފު ނިމެން ފަސް މިނެޓަށްވެފައިވަނިކޮށް ސިޓީ އަށް މި މެޗުގައި ފުރަތަމަ ފަހަރަށް ލީޑްނަގައިދޭން ޑިބްރޭނާ އަށް ރަނުގެ ފުރުޞަތެއްލިބި ވަނީ ބޭކާރުވެފައެވެ. ލިވަޕޫލްގެ ޑިފެންޑަރު ޖޯ ގޯމޭޒް އަތުގައި ޕެނަލްޓީއޭރިޔާތެރެއިން ޖެހުނު ބޯޅައެއްގައި ވީއޭއާރްގެ އެހީ ހޯދުމަށްފަހު ރެފްރީ ދިން ޕެނަލްޓީ ޑިބްރޭނާ ފޮނުވާލުމުން ދިޔައީ ގޯލްގެ ދަނޑިކައިރިން ބޭރަށެވެ.\nމެންޗެސްޓާ ސިޓީއާ ދެކޮޅަށް ލިވަޕޫލް ކުޅުނު މެޗުގައި ޕެނަލްޓީ ސްޕޮޓްމަތީން މުހައްމަދު ސަލާހު ބޯޅަ ފޮނުވާލަނީ. –ފޮޓޯ: ޓުވިޓާ\nމި މެޗުގެ ދެވަނަ ހާފުގައި ދެ ޓީމަށްވެސް މާ ރަނގަޅު ފުރުޞަތުތަކެއް ތަނަވަސްކުރެވިފައިނުވާއިރު، ސިޓީ އަށް ކުޅެމުން އަންނަ ޕޯޗުގަލްގެ ފުލްބެކް ޔާއޯ ކަންސޭލޯ ނަގައިދިން ހުރަހަކުން ޖެސޫސް ބޮލުން ފޮނުވާލި ބޯޅަ ގޯލްގެ ދަނޑިކައިރިން ބޭރަށްދިޔައިރު، ލިވަޕޫލަށް ލިބުނު ފުރުޞަތުގައި ރޮބާޓޯ ފިރްމީނޯ ފޮނުވާލި ބޯޅަ ދިޔައީ ގޯލްގެ ހުރަސްދަނޑިމަތިންނެވެ.\nލީގުގައި ރޭ ލެސްޓާ ކުޅުނު މެޗުގައި އަމިއްލަ ދަނޑުގައި އެ ޓީމުން ވުލްވްސް ކޮޅަށް ވައްދާލި ހަމައެކަނި ލަނޑުޖަހައިދިނީ ލިބުނު ޕެނަލްޓީއަކުން ޖެމީ ވާޑީ އެވެ. ލެސްޓާގެ ލީޑް ފުޅާކުރުމަށް ވާޑީ އަށް ލިބުނު ފުރުޞަތުގައި ފޮނުވާލި ދެވަނަ ޕެނަލްޓީ ވުލްވްސްގެ ޕޯޗުގީޒް ކީޕަރު ރުއީ ޕެޓްރީޝިއޯ މަތަކުރިއެވެ.\nމި މުބާރާތުގައި ވެސްޓް ބްރޮމްވިޗް އެލްބިއަންގެ ދަނޑުގައި ޓޮޓެންހަމް ކުޅުނު މެޗުން 1-0 އިން މޮޅުވިއިރު، އެ ޓީމުގެ ހަމައެކަނި ލަނޑުޖަހައިދިނީ އިނގިރޭސި ފޯވާޑް ހެރީ ކޭން އެވެ. މިއީ ލީގުގައި އެ ޓީމަށް އޭނާ ޖަހައިދިން 150 ގޯލެވެ.\nއާސެނަލް ކުޅުނު މެޗުގައި އަމިއްލަ ދަނޑުގައި 3-0 އިން އެސްޓަން ވިލާ އަތުން ބަލިވިއިރު، މި ފަހަރުގެ ސީޒަނަށް ވިލާއާ އަލަށް ގުޅުނު ފޯވާޑް އޮލީ ވޮޓްކިންސް ދެލަނޑުޖެހިއެވެ. އެ ޓީމުގެ އަނެއް ލަނޑަކީ އާސެނަލްގެ ޒުވާން ވިންގާ ބުކާޔޯ ސާކާ އަތުން ބައިކޮޅަށް ވަތް ގޯލެކެވެ. މި މެޗުން ބަލިވެ، އާސެނަލް ވަނީ 12 ޕޮއިންޓާއެކު ތާވަލްގެ 11 ވަނައަށް ވެއްޓިފައެވެ. ވިލާ ވަނީ ހަތް މެޗުން 15 ޕޮއިންޓް ހަމަކޮށް ލީގުގެ ހަވަނަ އަށް ޖެހިލާފައެވެ.\nކުޅިވަރުއާސެނަލްއިނގިރޭސި ޕްރިމިއާ ލީގުމެންޗެސްޓާ ސިޓީދުނިޔެލިވަޕޫލްލެސްޓާ ސިޓީޓޮޓެންހަމް ހޮޓްސްޕާ


Villi Muassasaa Cup: Champion kan Club Wamco ah - vNews.mv\nޗެމްޕިއަންކަން ހޯދި ކްލަބު ވެމްކޯ ޓީމު - ފޮޓޯ: އިމޭޖަސް އެމްވީ\nވިލި މުއައްސަސާ ކަޕް: ޗެމްޕިއަންކަން ކްލަބު ވެމްކޯއަށް\nއިސްމާޢީލް ޝާހު (ކުޑަ ޝާހު) Vilimale | 18 November 2019, 11:33\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބޭއްވި ވިލި މުއައްސަސާ ކަޕް 2019 ގެ ޗެމްޕިއަންކަން ކްލަބު ވެމްކޯ ހޯދައިފިއެވެ.\nމުބާރާތުގެ ޗެމްޕިއަންކަން ކްލަބު ވެމްކޯ ހޯދީ ވިލިމާލެ ފުޓްސަލް ދަނޑުގައި ރޭ ކުޅުނު ފައިނަލް މެޗުގައި ވިލިޖޯލި އަތުން 9-0 އިން ފަސޭހަކަމާއެކު މޮޅުވެގެންނެވެ.\nފައިނަލް މެޗުގައި ކްލަބު ވެމްކޯ އިން ޖެހި9ގޯލު ޖެހިއިރު، އެޓީމުގެ އަބްދުﷲ ޖުނާ ވަނީ ހެޓްރިކް ހަދާފައެވެ. އެޓީމުގެ އަނެއް ގޯލުތައް ޖަހައިދިނީ ދެ ގޯލް ޖެހި އިބްރާހީމް ޖުނާހު އާއި ނާސިހު މުހައްމަދާއި އަލީ ނިޒާމް އަދި އަބްދުﷲ ސަމީހު މޫސާ އެވެ. އަދި ވިލިޖޯލީގެ މުހައްމަދު ވިލްފް އަތުން ވަނީ ބައިކޮޅަށް ގޯލެއް ވަދެފައެވެ.\nރޭ އޮތް މުބާރާތް ނިންމުމުގެ ރަސްމިއްޔާތު ޝަރަފުވެރިކޮށްދެއްވީ ރައްޔިތުންގެ މަޖިލީހުގެ ވިލިމާލެ ދާއިރާގެ މެމްބަރު އަހުމަދު އުޝާމެވެ.\nމުބާރާތުގެ ޗެމްޕިއަންކަން ހޯދި ކްލަބު ވެމްކޯއަށް 15،000 ރުފިޔާގެ ފައިސާގެ އިނާމެއް ދިންއިރު، ރަނަރަޕް ވިލިޖޯއްޔަށް ވަނީ 5،000 ރުފިޔާގެ ފައިސާގެ އިނާމެއް ދީފައެވެ. މުބާރާތުގެ ފެއާޕްލޭ ޓީމަކަށްވެސް ހޮވިފައިވަނީ ވިލިޖޯއްޔެވެ.\nމި މުބާރާތުގެ އެންމެ މޮޅު ފަސް ކުޅުންތެރިންނަށް ހޮވުނީ ވިލިޖޯލީގެ އާދަމް ނަޝްވާނާއި މުހައްމަދު ވިލްފާއި ކްލަބު ވެމްކޯގެ އިބްރާހިމް މުބީން އާއި އަބްދުﷲ ސަމީހު މޫސާ އަދި ގޯލްކީޕަރު ޒައިދާން އަހުމަދެވެ. މުބާރާތުގައި އެންމެ ގިނަ ގޯލް ޖެހި ކުޅުންތެރިޔަކަށް ހޮވުނީ ވިލިޖޯލީގެ އާދަމް ނަޝްވާނެވެ. އޭނާ ވަނީ މުބާރާތުގައި 11 ގޯލް ޖަހާފައެވެ.\nމުބާރާތުގެ މޮޅު ފަސް ކުޅުންތެރިން - ފޮޓޯ: އިމޭޖަސް އެމްވީ\nމިއަހަރުގެ ވިލި މުއައްސަސާ ކަޕްގެ ޓައިޓަލް ސްޕޮންސަރަކީ މިދިޔަ ދެ އަހަރުގެ މުބާރާތުގެވެސް ޓައިޓަލް ސްޕޮންސަރު ސުޒުކީ މެރިންއެވެ. މީޑިއާ ޕާޓްނަރަކީ ވަންއޮންލައިން ހަމަޖެއްސިއިރު، އޮންލައިން މީޑިޔާ ޕާޓްނަރަކީ ބޯޅަ އެމްވީއެވެ. ސަޕޯޓިން ޕާޓްނަރަކަށް ހަމަޖައްސާފައިވަނީ ގާޑަން ބްރީޒެވެ. މުބާރާތުގެ އެންޓަޓެއިންމަންޓް ޕާޓްނަރަކަށް ހަމަޖައްސާފައިވަނީ ބިދަބިންއެވެ. މުބާރާތުގެ އޮފިޝަލް އިވެންޓްސް ޕާޓްނަރަކަށް ސައިޓް އެންޑް ސައުންޑްސް ހަމަޖެއްސިއިރު، އޮފިޝަލް ފޮޓޯގްރަފީ ޕާޓްނަރަކަށް ހަމަޖައްސާފައިވަނީ އިމޭޖަސް އެމްވީ އެވެ. އަދި ބެވަރޭޖް ޕާޓްރަނަކީ ކޮކާކޯލާ އެވެ. އަދި މުބާރާތުގެ ބްރޯޑްކާސްޓިން ޕާޓނަރަކީ ވީސްޕޯޓްސް އެވެ.


ރާއްޖޭގެ އާބާދީ 2025 ވަނަ އަހަރު4ލައްކައަށް އަރާނެކަމަށް ތަޖުރިބާކާރުން އަންދާޒާކުރާކަމަށް ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nރާއްޖޭގެ އާބާދީ 2025 ވަނަ އަހަރު4ލައްކައަށް އަރާނެކަމަށް ތަޖުރިބާކާރުން އަންދާޒާކުރާކަމަށް ރައީސުލްޖުމްހޫރިއްޔާ ވިދާޅުވެއްޖެ\nރާއްޖޭގެ އާބާދީ 2025 ވަނަ އަހަރު4ލައްކައަށް އަރާނެ ކަމަށް ތަޖުރިބާކާރުން އަންދާޒާކުރާކަމަށް ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، މިއަދު އެމަނިކުފާނު ދެއްވި ހަފްތާގެ ރޭޑިޔޯ ޚިޠާބުގައި، އަންނަ ހޯމަ ދުވަހު ދުނިޔޭގެ އާބާދީ7ބިލިއަނަށް އަރާ ކަމަށް މިހާރު އަންދާޒާ ކުރެވިފައިވުމާއެކު، އެކަމުގެ މައްޗަށް ބައްލަވާލައްވައި ވާހަކަފުޅު ދައްކަވަމުންނެވެ. ރައީސުލްޖުމްހޫރިއްޔާ ވިދާޅުވިގޮތުގައި، ރާއްޖޭގެ އާބާދީ މިހާރު ލަފާކުރެވޭ އަދަދަކީ، ތިންލައްކަ އެކާވީސްހާސް ފައްސަތޭކައެވެ. ރާއްޖޭގައި 25 އަހަރުން ދަށުގެ އާބާދީ %51 އަށް އަރައެވެ. އަދި އާބާދީގެ ހަތަރުބައި ކުޅަ އެއްބައި މީހުންނަކީ 15 އަހަރާއި 25 އަހަރާ ދެމެދުގެ ޒުވާނުންނެވެ.\nރައީސުލްޖުމްހޫރިއްޔާގެ ރޭޑިޔޯ ޚިޠާބުގައި، ދުނިޔޭގެ އާބާދީއަށް7ބިލިއަން ހަމަވުމަކީ ބޮޑު ކާމިޔާބީއެއްކަން ފާހަގަކުރެއްވިއެވެ. އަދި އިންސާނުން ދުޅަހެޔޮ ޞިއްހަތެއްގައި ޢުމުރުން ގިނަދުވަސްވަންދެން ދިރިއުޅޭކަން ބަޔާންކުރައްވަމުން، ބަލިބަލީގެ ސަބަބުން މަރުވާ މީހުންގެ ނިސްބަތް ވަރަށް ދަށް ކުރެވި، ދުނިޔޭގައި އެކިހިސާބުގައި އުޅޭ މީހުން ޓެކްނޮލޮޖީގެ ޒަރީޢާއިން ގުޅާލާ ލާމެހިއްޖެ ކަމުގައި ރައީސުލްޖުމްހޫރިއްޔާ ވިދާޅުވިއެވެ. ހަމައެއާއެކު، މިހުރިހާ ކާމިޔާބެއް، ދެމެހެއްޓޭނީ މިއަދު އެންމެންގެ ޢަމަލުތައް ބަހައްޓާގޮތުގެ މައްޗަށް ބިނާކޮށް ކަމުގައިވެސް ރައީސް ވިދާޅުވިއެވެ.\nރާއްޖޭގައިވެސް 1980 ގައި އުފަންވީ މީހުނަށްވުރެ، މިހާރު އުފަންވި ކުދިން، 20 އަހަރު އިތުރަށް ދުނިޔޭގައި އުޅޭނެކަމަށް ދައްކާކަން ހާމަކުރައްވަމުން، ޅަފަތުގައި މަރުވާ ކުދިންނާއި ވިހެއުމުގެ ތެރޭގައި މަރުވާ މައިންގެ ޢަދަދު ވަރަށްބޮޑުތަން ދަށްކުރެވިއްޖެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ރޭޑިޔޯ ޚިޠާބުގައި، މިއަދު އިންސާނުންނަށް އޮތް އެންމެ ބޮޑުގޮންޖެހުމަކީ، ތަފާތު އެކި ނަޞްލުގެ، ދީނުގެ، ފިކުރުގެ، އަދި އެކި ޤައުމުގެ މީހުން އެކުގައި އުޅެން ޖެހުމުން ކުރިމަތިވާ ކަންތައްތައްކަން ފާހަގަކުރެއްވިއެވެ. އަދި މުއްސަނދިންނާއި ފަޤީރުންނާ ދެމެދުގެ ފަރަޤު އަންނަނީ ފުޅާވަމުން ކަމަށާއި، ގިނަ ޢަދަދެއްގެ އިންސާނުން، ދާއިމީގޮތަށް ކާނާއާއި ސާފު ބޯފެން ލިބުމުގެ ދަތި ތަޙައްމުލު ކުރާ ކަމުގައި ވިދާޅުވިއެވެ. “ރާއްޖޭގައިވެސް ކެއިންބުއިމުގެ ޚަރަދުތައް ފަޤީރުންނަށްވުރެ، މުއްސަނދިން 10 ގުނަ އިތުރަށް ކުރޭ. އަތޮޅުތަކުގައި އުޅޭ ޒުވާނުންގެ ތެރެއިން ދެބައިކުޅަ އެއްބައި އަންހެންކުދިން އަދި ހަތަރުބައިކުޅަ އެއްބައި ފިރިހެންކުދިން އާމްދަނީ ލިބޭ ގޮތަށް ހަރަކާތްތެރިނުވާ ކަމަށްދައްކާ.” ރައީސުލްޖުމްހޫރިއްޔާ ވިދާޅުވިއެވެ.\n17 ވަނަ ސާކް ސަމިޓުގެ ތައްޔާރީތަކަށް ރައީސުލްޖުމްހޫރިއްޔާ ބައްލަވާލައްވަމުން، މިހާރު އައްޑޫ ސިޓީގަޔާއި ފުވައްމުލަކުގައި ހިންގޭ މަސައްކަތްތައްދަނީ ނިމެމުން ކަމަށާއި، މިހާރު މިވަނީ އޭގެ އެންމެފަހު މަރްޙަލާތަކުގައި ކަމުގައި ވިދާޅުވިއެވެ. އަދި އިރާދަކުރެއްވިއްޔާ ކާމިޔާބުކަމާއެކީގައި ހުރިހާ މަސައްކަތް ނިމި ވަރަށް ފުރިހަމަ ސަމިޓެއް ބޭއްވޭނެ ކަމަށް އުންމީދު ކުރައްވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.


Sane' Bayern ah soikoffi, Thiago Liverpool ah? | Mihaaru\nސާނޭ ބަޔާނަށް ސޮއިކޮށްފި، ތިއާގޯ ލިވަޕޫލަށް؟\n04 ޖުލައި 2020 - 11:133comments\nމިއުނިކް (ޖުލައި 4) - މެންޗެސްޓާ ސިޓީ އަށް ކުޅެމުން އައި ޖަރުމަނުގެ ވިންގް ލެރޯއި ސާނޭ ބަޔާން މިއުނިކަށް ސޮއިކުރިއިރު، އެ ޓީމަށް ކުޅޭ ސްޕެއިނުގެ މިޑްފީލްޑަރު ތިއާގޯ އަލްކަންޓާރާ އިނގިރޭސި ޕްރިމިއާ ލީގުގެ ޗެމްޕިއަން ލިވަޕޫލަށް ބަދަލުވާން މަޝްވަރާކުރަމުން އަންނަ ކަމަށް މީޑިއާ ރިޕޯޓްތައް ބުނެފި އެވެ.\nކޮންޓްރެކްޓްގައި ބާކީ އެއް އަހަރު އޮއްވައި ސިޓީން ސާނޭ ދޫކޮށްލަން ނިންމީ އޭނާ އެގޮތަށް ބޭނުންވުމުންނެވެ. އުމުރުން 24 އަހަރުގެ ސާނޭ ވަނީ ފަސް އަހަރުގެ އެއްބަސްވުމެއްގައި ބަޔާނާ އެކު ސޮއިކޮށްފަ އެވެ. އޭނާގެ ގަންނަން ސިޓީން ވަނީ 60 މިލިއަން ޔޫރޯ ދައްކައިފަ އެވެ. ސާނޭ ބުނީ ބަޔާނަށް ބަދަލުވާން ނިންމީ ބޮޑެތި ކާމިޔާބީތަކެއް ހޯދުމަށް ކަމަށާއި ޗެމްޕިއަންސް ލީގަކީ އޭނާގެ އެންމެ ބޮޑު ޓާގެޓް ކަމަށެވެ.\nސާނޭ ގެންނަން އެންމެ ބޮޑަށް ބާރު އެޅީ ބަޔާންގެ ކޯޗު ހަންސީ ފްލިކް އެވެ. ޖަރުމަނު 21 އަހަރުން ދަށުގެ ގައުމީ ޓީމުގައި ފްލިކް ވަނީ ސާނޭއާ އެކު މަސައްކަތްކޮށްފަ އެވެ.\nމިދިޔަ ސީޒަނަކީ ސާނޭ އަށް އެންމެ ރަނގަޅު އަހަރެއް ނޫނެވެ. ސީޒަން ހުޅުވަން ކުޅޭ ޗެރިޓީ ޝީލްޑް މެޗުގައި ކަކުލަށް ލިބުނު ސީރިއަސް އަނިޔާއެއްގެ ސަބަބުން ސާނޭ އަށް ސީޒަން އެއްކޮށް ކަހަލަ ގޮތަކަށް ގެއްލުނެވެ. އެކަމަކު ކޮވިޑް-19ގެ މެދުކެނޑުމަށް ފަހު ސީޒަން ދިގުލައިދިއުމުން އަލުން ސިޓީ މެޗުތަކުން ސާނޭ އަށް ފުރުސަތު ލިބެން ފެށި އެވެ.\nސާނޭ ސިޓީ އަށް 2016 ވަނަ އަހަރު ބަދަލުވުމުގެ ކުރިން ވެސް ބަޔާނާ ވާހަކަ ދެއްކި އެވެ. އެކަމަކު އޭރު އޭނާ ބޭނުންވީ ކޯޗު ޕެޕް ގާޑިއޯލާއާ އެކު މަސައްކަތްކުރުމަށެވެ. ސިޓީގައި ސާނޭ ވަނީ ޕްރިމިއާ ލީގު ދެ ފަހަރާއި ލީގު ކަޕް ދެ ފަހަރު އަދި އެފްއޭ ކަޕް އެއް ފަހަރު ކާމިޔާބުކޮށްފަ އެވެ.\nބަޔާންގެ ޗީފް އެގްޒެކްޓިވް ކާލް ހެއިން ރުމެނިގާ ވަނީ އެ ޓީމަށް ކުޅޭ ތިއާގޯ މި ސީޒަނަށް ފަހު އެ ކްލަބް ދޫކޮށްލަން ނިންމާފައިވާ ކަމަށް ވިދާޅުވެފަ އެވެ. ތިއާގޯއާ އެކު ބަޔާނުން ހަދާފައިވާ ކޮންޓްރެކްޓްގައި ބާކީ އޮތީ އެންމެ އަހަރެކެވެ.\nކުރިން ބާސެލޯނާ އަށް ކުޅުނު އުމުރުން 29 އަހަރުގެ ތިއާގޯގެ ވިސްނުންހުރީ ރިޕޯޓްތައް ބުނާގޮތުގައި އާ ޗެލެންޖެއް ނެގުމަށް ލިވަޕޫލަށް ބަދަލުވުމަށެވެ. ލިވަޕޫލްގެ ކޯޗު ޔާގެން ކްލޮޕް މީގެ ކުރިން ވަނީ ތިއާގޯ އަށް ވަރަށް ބޮޑަށް ތައުރީފުކޮށްފަ އެވެ.\nރިޕޯޓްތައް ބުނާގޮތުން ލިވަޕޫލުން ތިއާގޯގެ އޭޖެންޓާ އެކު ފުރަތަމަ މަޝްވަރާތައް މިހާރު ބާއްވާފައިވާއިރު، ކުރިއަށް އޮތް ދުވަސްތަކުގެ ތެރޭގައި އިތުރު ބައްދަލުވުންތަކެއް ބާއްވާނެ އެވެ. ބަޔާނުން ތިއާގޯ ވިއްކާލަން ކިޔާ އަގަކީ 35 މިލިއަން ޔޫރޯ އެވެ. ލިވަޕޫލުން ބޭނުންވަނީ ދެ އަހަރަށް ބަހާލައިގެން އެ އަގު ދޭށެވެ. އެކަމަކު މަޝްވަރާތައް ކުރިއަށްދާ ގޮތަކުން އެއް އަހަރު ތެރޭ އެ އަގު ދައްކާގޮތަށް ތިއާގޯ ދޫކޮށްލަން ބަޔާނުން ތައްޔާރަށް ތިބި ކަމަށް ޖަރުމަނުގެ މީޑިއާގައި ވަނީ ރިޕޯޓްކޮށްފަ އެވެ.\nއިތުރު ލިޔުންތައް ބަޔާން މިއުނިކް ލިވަޕޫލް\nތިއާގޯގެ ސޮއި ހޯދުމަށް ސިޓީން ލިވަޕޫލާ ވާދަކުރަނީ


Laos ge dam eh halaakuve ethakeh haas bayaku haalugaijehifai\nލާއޯސްގެ ޑޭމެއް ހަލާކުވެ އެތައްހާސް ބަޔަކު ހާލުގައިޖެހިފައި\nހާލުގައި ޖެހިފައިވާ ބަޔަކު ސަލާމަތްކޮށްގެން ގެންދަނީ. -- ފޮޓޯ: ގެޓީ އިމެޖަސް\nލާއޯސް (ޖުލައި 24) - ލާއޯސްގެ ހަދަމުންދިޔަ ޑޭމެއް ހަލާކުވެ އެތައް އަވަށެއްގައި ފެންބޮޑުވުމުގެ ސަބަބުން، 20 މީހުން މަރުވެ އެތަކެއް ހާސް ބައެއްގެ ގެދޮރު ގެއްލިއްޖެ އެވެ.\nއެ ގައުމުގެ އަތަޕިއު ސަރަހައްދުގައި ގާއިމުކޮށް ތައިލެންޑް އަދި ދެކުނު ކޮރެއާގެ ކުންފުނިތަކަކުން ހިންގާ ހައިޑްރޯ އިލެކްޓްރިކް ޑޭމެއް ހަލާކުވެ، ފެންބޮޑުވުމުގެ ސަބަބުން 100 އަށް ވުރެ ގިނަ މީހުން ގެއްލިފައިވާ އިރު، އެމީހުން ހޯދުމުގެ މަސައްކަތް ބޯޓު ފަހަރާއި ހެލިކޮޕްޓަރުން ބޭނުން ކޮށްގެން ދަނީ ކުރަމުންނެވެ.\nމިހާތަނަށް އެތަކެއް ހާސް ބައެއްގެ ގެދޮރު ގެއްލި، ހާލުގައި ޖެހިފައިވާއިރު، އެމީހުންނަށް ކާބޯ ތަކެއްޗާއި، ފެން އަދި އަންނައުނު ފޯރުކޮށްދިނުމަށް ދައުލަތުގެ މުއައްސަސާތަކާއި އާންމުންގެ ކިބައިން އެ ގައުމުގެ ސަރުކާރުން ވަނީ އެދިފަ އެވެ.\nމީޑިއާ ރިޕޯޓުތައް ބުނާގޮތުން، އެ ޑޭމު ހަލާކު ވިއިރު، އެތަނުގެ މަސައްކަތުގެ 90 ޕަސަންޓު ވަނީ ނިމިފަ އެވެ. އަދި އަންނަ އަހަރު އެ ޑޭމު ރަސްމީކޮށް އޮޕަރޭޓް ކުރަން ފަށާނެ ކަމަށް އެ ޑޭމް ހެދު ކުންފުނިތަކުން ވަނީ ބުނެފަ އެވެ.\nއެ ހާދިސާ މެދުވެރިވި ސީދާ ސަބަބެއް އަދި ހާމައެއް ނުކުރެ އެވެ. ނަމަވެސް، މޫސުން ގޯސްވެ ބޯކޮށް ވާރޭ ވެހި ފެންބޮޑުވުމުގެ ސަބަބުން، މަސައްކަތް މުޅިން ނުނިމޭ ޑޭމަށް އިތުރަށް ބާރު ބޮޑުވީ ކަމަށް ބެލެވެ އެވެ.


ފެންނާމަނިކުފާނުގެ މާލެ! - Suvaadheeb\nއާޓިކަލް ޕޯސްޓްކުރީ ސުވާދީބު 10 މަސް ކުރިން شتنبر 21, 2019 06804\nމާލެ ތޮއްޖެއްސުމުގެ 50 އަހަރުވީ ސިޔާސަތު ފެއިލް ވެއްޖެއެވެ. ތިން ހަތަރު ލައްކަ މީހުން ގްރޭޓަރް މާލޭ ސަރަހައްދަށް ޖަމާކުރުމަކީ\nއިގްތިސޯދީ އަދި އިޖްތިމާއީ ބޮޑު ޖަރީމާއެކެވެ.\nއައްޑުއަތޮޅު މީދޫގައި އިހުޒަމާނުގައި މަޝްހޫރު ޝަހުސިއްޔަތެއް އުޅުއްވިއެވެ. ނަމަކީ ފެންނާ މަނިކުފާނެވެ. ބުނެވޭގޮތުގައި ފެންނާ މަނިކުފާނަށް އެނަން ދެއްވީ ރައީސް މުހައްމަދު އަމީނެވެ. އެއްފަހަރެއްގައި ފެންނާ މަނިކުފާނު މާލެެއަށް ވަޑައިގެން އުޅުއްވަނިކޮށް އާލާސްކަންފުޅަކާ ޖެހުނެވެ. ހާލުދެކިލުމަށް އައި މީހުންކައިރީ ފެންނާ މަނިކުފާނު ސަމާސާގޮތަކަށް ވިދާޅުވިކަމަށް ވެއެވެ: “އަހަރެން މިބަލީގައި މަރުވިއަސް މި މާލޭގައި ވަޅުނުލައްޗެވެ.”\nއެއީ ކީއްވެތޯ ސުވާލު ދެންނެވުމުން ފެންނާ މަނިކުފާނު ވިދާޅުވިއެވެ: “މިތާ ވަޅުލައިފި ނަމަ އެއޮތް ހާލުގަވެސް ނޯވެވޭނެއެވެ”.\nއެއީ އަދި މާލެ ފުރި ބާރުވެގެން ސަހަރާތަކުގައި މަތިމައްޗަށް މީހުން ވަޅުލާން ފެށުމުގެވެސް މާކުރިއެވެ. މާލޭގެ އާބާދީ އެއިރު ވަރަށް ކުޑައެވެ. ނަމަވެސް ދުރުވިސްނޭ މީހުނަށް މާލޭގެ “ތަރައްޤީގެ މިސްރާބު” ހުރިގޮތް އެއިރުވެސް އެނގެނީތާއެވެ. ފެންނާ މަނިކުފާނު ބޭނުންފުޅުވީ މަރުވިއަސް އެ މާލޭގެ ފަސްގަނޑުގައި ވަޅު ނުލުމަށެވެ. މިއަދު މާލެ ތޮއްޖެހި، ބްރިޖްތަކުން މާލެއާ އެހެން ރަށްރަށާ ގުޅާލެވި، އިތުރު ރަށްތަކަކާވެސް ބްރިޖުން ގުޅާލުމުގެ ވާހަކަ ދެކެވޭއިރު، މާލޭގެ ހާލަތު މިއޮތި ހަމަ ރަނގަޅަށްވެސް “ޓައިމް ބޮމެއް” ގެ މިސާލުގައެވެ.\nދުނިޔޭގެ ތިމާވެއްޓަށް ލިބެމުންދާ ގެއްލުންތައް ލީޑަރުންގެ ސަމާލުކަމަށް ގެނައުމަށް ދުނިޔޭގެ ހުރިހާ ކަންކޮޅުތަކެއްގައި މިދިޔަ ހުކުރު ދުވަހު އެއްފަހަރާ ކުރެވުނު “ކްލައިމެޓް ސްޓްރައިކް” ނުވަތަ މޫސުމާބެހޭ މުޒާހަރާ ކުރަމުންދަނިކޮށް ރާއްޖޭގެ ވެރިރަށް މާލޭގައި މީން ޒަމާނަކުވެސް ނުހިނގާވަރުގެ ބޮޑު އަލިފާނުގެ ހާދިސާއެއް، ތިމާވެއްޓަށް ގެއްލުންދޭ ކެމިކަލްތަކެއް ހުރި ގުދަނެއްގައި ރޯވެގެން ހިނގުމަކީ ކަމުގެ ހުރި ނުރައްކަލުގެ ބޮޑު ރަނގަބީލެކެވެ. ނަމަވެސް ހިތާމައަކީ މިފަދަ ކޮންމެ ކަމެއްގައި ސަރުކާރުތަކުން “ހޭއަރަނީ” ފުރާނަތަކެއް ގެއްލި، މިކަހަލަ “ރަނގަބީލު ތަކެއް” އެޅުމުން ކަމަށްވާތީއެވެ.\nފަސޭހައިން އަލިފާން ހިފާ ވައްތަރުގެ ކެމިކަލް ލާފައި ހުރި ހަތަރު ގުދަނެއް ހ. ފެހިއާބާދުގޭގައި ހުއްޓެވެ. އަދި މީގެ މަދުމަސްތަކެއް ކުރީންވެސް އާއްމުންގެ މީހަކު ވަނީ އެ ގުދަން ތަކުގައި އަލިފާނުގެ ނުރައްކާތެރި ހާދިސާއެއް ހިނގައިފާނެ ކަމަށް ބުނެ އިންޒާރުދީ ފުލުހުންނަށް ރިޕޯޓުކޮށްފަ އެވެ. ނަމަވެސް އެ އިންޒާރުތަކަށް ފުލުހުން ސަމާލުކަމެއް ނުދިން ކަމަށް އޭނާވަނީ އޮންލައިން މީޑިއާއަކަށް މައުލޫމާތު ދީފައެވެ. ފުލުހުން އޭނައަށް ޖަވާބު ދިން ކަމަށް ވަނީ އެގުދަނުގައި ކެމިކަލް ގުދަން ކޮށްފައިވަނީ އިދާރާތަކުން ހުއްދަ ނަގައިގެން ކަމަށްވާތީ އެޅޭނެ ފިޔަވަޅެއް ނެތްކަމަށެވެ.\nކަނޑު ދަތުރު ކުރާއިރު ލައިފް ޖެކެޓް އަޅަންޖެހޭކަން އެނގެނީ ހަނިމާދޫ ކައިރިއަށް ލޯންޗެއް ބަންޑުންޖަހާލައި އެތައް ބައެއް މަރުވުމުންނެވެ! މީހުން އުޅޭ ސަރަހައްދު ތަކުގައި ކެމިކަލް ގުދަން ހުރުމަކީ ބޮޑު ނުރައްކަލެއްކަން އެނގެނީ މާލޭގެ ތާރީހުގައި އަލިފާނުގެ އެއް ހާދިސާއިން އެންމެ ބޮޑު ގެއްލުން ލިބުނު ހާދިސާ ހިނގުމުންނެވެ. ހެލްމެޓް އަޅަން ޖެހޭކަން އެނގެނި އެތައް އެކްސިޑެންޓެއް ހިނގައި އެތައް ބަޔަކު މަރުވުމުންނެވެ. މާލޭގެ ތޮއްޖެހިފައިވާ މާހައުލުގައި އުސް އިމާރާތްތައް ކުރަމުންދާއިރު ސަލާމަތުގެ ފިޔަވަޅުތަކުގެ ފެންވަރުދަށް ކަމާއި ފަރުވާ ކުޑަކަން އެނގެނީ ތުއްތު ކުއްޖެއްގެ ބޮލަށް ސިމެންތި ބަސްތާއެއް ވެއްޓި މަރުވުމުންނެވެ.\nމިފަދަ ހާދިސާތައް ހިނގާ ދުވަސް ކޮޅު އެފަދަ ކަންކަން ހުއްޓުވުމަށް ކަމަށްބުނެ ޤަވާއިދުތައް ހަދައިގެން އެތައް ބަޔަކު ވާހަކަ ދެއްކިއަސް ދުވަސް ކޮޅަކުން ކަމުގެ މަތީން ހަނދާންނެތި ހަޤީޤީ ހައްލު އައުން ލަސްވާތަން ވެސް ފެނެއެވެ. ލޯންޗާއި ދޯނިފަހަރުގައި ކަނޑުދަތުރު ކުރާއިރު ލައިފް ޖެކެޓް އެޅުން އަދިވެސް މަޖުބޫރެއް ނުކުރެވެއެވެ. ހެލްމެޓް އެޅުންވެސް މަޖުބޫރުވަނީ ހަމައެކަނި ސިނަމާލެ ބްރިޖާއި ހައިވޭގައެވެ. ހަދަމުންދާ އިމާރާތްތަކުން އަދިވެސް ހޮޅިހޮޅި އާއި އޭތި މީތި ވެއްޓި މީހުނަށް އެކިވަރުގެ އަނިޔާ ލިބެމުން ދެއެވެ. މައްސަލަތައް ހައްލުވާތަނެއް ނުފެނެއެވެ. ވާރޭ ފޮދެއް ވެހިލާއިރަށް މާލޭގެ މަގުތަކުގައި ފެންބޮޑުވުމުގެ މައްސަލައަށް ވެސް ހައްލެއް ނުހޯދުނެވެ.\nއެކި ނަންނަމުގަ ޓާސްކް ފޯސް ހެދުމުގެ ބަދަލުގައި ވަގުތުން ވަގުތަށް ޤާވާއިދާއި ޤާނޫނު ބަދަލުކުރަންވީ އެވެ. ކަނޑުދަތުރުކުރާއިރު ލައިފް ޖެކެޓް އެޅުން މަޖުބޫރުކުރަންވީއެވެ. ރާއްޖޭގެ ކޮންމެ ރަށެއްގެ ކޮންމެ މަގެއްގައި ދުއްވިއަސް، ސައިކަލް ދުއްވާއިރު ހެލްމެޓް އަޅަން ޤާނޫނުން މަޖްބޫރު ކުރަންވީ އެވެ. ހަދަމުންދާ އިމާރާތްތަކުގެ ފުރަތަމަބުރީގެ ދަށުން ވަގުތީ ވަރުގަދަ ފެނެލްތަކެއް ހަރުކުރުން ލާޒިމްކުރަންވީއެވެ. އެފަދަ ފެނަލްއެއް ހުރުމުން މަތިން ވެއްޓޭ އެއްޗެއް ބިމުގައި ޖެހުމުގެ ކުރީން އޭގެ އިމްޕެކްޓް ކުޑަވެ، ގެއްލުން ލިބުމުގެ ފުރުސަތު ކުޑަވެގެންދާނެއެވެ. މާލެއަށް ވާރޭފޮދެއް ވެހިލާއިރަށް ފެންބޮޑުނުވާނެ ގޮތަކަށް ޕަންޕް ސިސްޓަމް އަޕްގްރޭޑްކޮށް އެކަމަށް ހައްލު ހޯދަންވީއެވެ. ކާރިސާއެއް ނުހިނގަނީސް ކާރިސާއެއް ހިނގައިފާނެފަދަ ދޮރުތައް މަދުކުރަންވީއެވެ.\nމިފަދަ އެހެން މިސާލެކެވެ. ބްރިޖަކުން މާލެއާއި ވިލިމާލެ، އަދި ތިލަފުއްޓާއި ގުޅީފަޅު ގުޅާލުމަށް ސަރުކާރުން ނިންމާފައިވާއިރު މާލޭގެ ހާލަތަށް ވިސްނާލިބާއެވެ؟ މާލޭގެ ގިނަ މަގުތައް އެހާ ހަންޏެވެ. ހަނި މަގުތައް ސައިކަލްތަކުން ތޮއްޖެހި، ސަލާމަތީ ވެހިކަލްތަކަށް ނުވަދެވޭ ވަރަށް ބެދިފައެވެ. އިމާރާތްތައް އުސްވަމުންގޮސް 15 ބުރީގެ އިމާރާތް އާއްމުވެ، 25 ބުރީގެ އިމާރާތްވެސް މާލޭގައި އަޅަން ފަށައިފިއެވެ. އުސް އިމާރާތެއްގައި އަލިފާނުގެ ހާދިސާއެއް ހިނގައިފިނަމަ މޫދުން ލޮނުފެން ގެންނަން ހޮޅިގުޅައިގެން މޫދުން ފެން ގެނެވޭއިރު ވާނެ އެއްޗެއް އޮންނަނީ ވެނިމިފައެވެ.\nހަނި މަގެއްގައި ހުންނަ އުސް އިމާރާތެއްގައި ރޯވެއްޖެނަމަ ހަނިމަގުގެ އަނެއްފަރާތުގައި ހުރި އިމާރާތުގައި ފަސޭހައިން ރޯވެއެވެ. ހުކުރު ދުވަހުގެ ހާދިސާގަވެސް ކަންވީ އެފަދައިންނެވެ. މިސާލަކަށް އޭ.ޑީ.ކޭ ހޮސްޕިޓަލްގެ އުތުރު ފަރާތުގައި އޮތްމަގުގެ އުސް އިމާރާތެއްގަ އަލިފާނުގެ ހާދިސާއެއް ހިނގައި، އޭ.ޑީ.ކޭގެ އިމާރާތެއްގައި ރޯވެ، މުޅި ހޮސްޕިޓަލަށް ގެއްލުންތަކެއް ލިބިއްޖެނަމަ އެކަން ވެެގެންދާނީ މުޅި ޤައުމަށްވެސް ފޫނުބެދޭވަރުގެ ބޮޑު ކާރިސާއަކަށެވެ. މިފަދަ ކަންކަން ހުއްޓުވޭނީ މާލޭގައި އިމާރާތް ކުރުމުގެ އުސްމިން ތިރިކޮށް، ބްރިޖްތަކުން އިތުރަށް ގުޅާނުލައި، ގްރޭޓަރ މާލޭގެ ސަރަހައްދު އިތުރަށް ބޮޑުނުކޮށް، މާލޭއަށް ލުޔެއްދީގެންނެވެ.\nމާލެ އިތުރަށް ތަރައްޤި ކުރަން ޖެހެނީ މިފަދަ ވިސްނުމެއްގައެވެ. 25 ބުރީގެ އިމާރާތްތަކުން މާލެ ފުރާލައި، ބްރިޖްތަކުން އިތުރަށް ގުޅާލައި، ގްރޭޓަރ މާލޭގެ އާބާދީ، ބިދޭސީން ހިމަނައިގެން، ހަތަރު ލައްކައަށް އެރުމުން ދެން މާލެ ހޯދައި ނުފެންނާނެއެވެ. އެއިރު “ޓައިމް ބޮމް” އޮންނާނީ ގޮވައިފައެވެ. އެފަދަ ހާލަތަކަށް ނުދަނީސް ހޭއަރައި ވިސްނަން ވެއްޖެއެވެ. ވެރިންނާއި ސަރުކާރެއް ހޮވަނީ ރޯވީމަ މީހުން ސްކޫލް ހޯލަށް ލާކަށް ނޫނެވެ. ރޯނުވަނީސް ރޯވުމަށް މެދުވެރިވެދާނެހެން ހީވާކަންކަން ހުއްޓުވުމަށެވެ. ދުރުވިސްނުމަށެވެ.\nމާލެ، ވިލިމާލެ، ތިލަފުށި، ގުޅީފަޅު ބްރިޖަތަކަކުން ގުޅާލައިފިނަމަ މާލޭގެ ތޮއްޖެހުން އިތުރަށް ގޯސްވެ، މާލެ ވެގެންދާނީ ގޮވަން ތައްޔާރުވެފައޮތް “ޓައިމް ބޮމަކަށެވެ”. ކެންދޫ ދާއިރާގެ މަޖުލިސް މެންބަރު އަލީ ހުސެން ވިދާޅުވެފައިވާ ފަދައިން މާލެ ތޮއްޖެއްސުމުގެ 50 އަހަރުވީ ސިޔާސަތު ފެއިލް ވެއްޖެއެވެ. ތިން ހަތަރު ލައްކަ މީހުން ގްރޭޓަރް މާލޭ ސަރަހައްދަށް ޖަމާކުރުމަކީ އިގްތިސޯދީ އަދި އިޖްތިމާއީ ބޮޑު ޖަރީމާއެކެވެ. އެފަދަ ހާލަތަކަށް މާލެ ދިއުމުގެ ކުރީން ކުރިއަށް ރާވާފައި ހުރި ބްރިޖްތަކުގެ މަޝްރޫއުތައް ހުއްޓާލައި، ރާއްޖޭގެ އުތުރާއި ދެކުނުގައި ދެސިޓީ ތަރައްޤީކޮށް، މާލެއަށް ހަމަޖެހިލައިގެން ނޭވާލައިގެން އޮވެވޭނެ ފަދަ، ސަލާމަތްތެރި މާހައުލެއް ޤާއިމްކޮށްދިނުމަކީ ސަރުކާރުން ދުރުވިސްނައިގެން ކުރަން ޖެހިފައިވާ ކަމެކެވެ.\nސުވާދީބު 1 އަހަރު ކުރިން مارس 20, 2019\nސަރުކާރުގެ ހިލޭ ޑިގްރީ: ދަރިވަރުން “ގަނަތެޅުވުން” ނޫން ކޮން ކަމެއް؟\nސުވާދީބު5މަސް ކުރިން فبراير 9, 2020


ރައްޔިތުން މަޖިލީހުގެ އިންތިހާބު | Haftha\nTag: ރައްޔިތުން މަޖިލީހުގެ އިންތިހާބު\nރައީސް ވަޑައިގަންނަވާ ކެމްޕެއިން ދަތުރުތަކަށް ހަރަދު ކުރާނީ އެމްޑީޕީން\nމަޖިލިސް އިންތިހާބުގައި އެމްޑީޕީގެ ފަރާތުން ވާދަކުރައްވާ ކެނޑިޑޭޓުންގެ ކެމްޕެއިނަށް ރައީސް އިބްރާހިމް މުހައްމަދު ސޯލިހު ކުރައްވާ ދަތުރުފުޅުތަކުގެ ހަރަދުތައް ބަލަހައްޓާނީ އެމްޑީޕީން ކަމަށް އެޕާޓީން މިއަދު ބުނެފިއެވެ.\nއެމްޑިޕީގެ ކެމްޕެއިންއާ ގުޅޭގޮތުން ސިލްސިލާކޮށް ކޮންމެ ދުވަހަކު ބާއްވަމުން އަންނަ ނޫސްވެރިންގެ ބައްދަލުވުމުގައި އެޕާޓީގެ މަޖިލިސް އިންތިހާބުގެ ސްޕޯކްސްޕާސަން އަފުޝަން ލަތީފު ވިދާޅުވީ، އެ ޕާޓީގެ މަޖިލިސް ކެމްޕެއިން ދަތުރުފުޅު ތަކުގައި ރައީސް ސޯލިހު ބައިވެރިވެވަޑައިގަތުމަށް ހަމަޖެހިފައިވާ ކަމަށެވެ.\nއަދި އެމަނިކުފާނު ބައިވެެރިވެވަޑައިގަންނަވާ ފުރަތަމަ ކެމްޕެއިން ބައްދަލުވުން މިރޭ ކ. ގުރައިދޫގައި އޮންނާނެ ކަމަށެވެ.\nއަފުޝަން އިތުރަށް ވިދާޅުވީ، ރައީސް ސޯލިހު ކުރައްވާ ހުރިހާ ކެމްޕެއިން ދަަތުރުފުޅުތަކެއްގެ ހަރަދުތައް ބަލަހައްޓާނީ އެމްޑީޕީން ކަމަށާއި އެގޮތުން ދަތުރާއި ހުރުމާއި ކެއުމުގެ ހަރަދުތައް ވެސް ކުރާނީ އެޕާޓީން ކަމަށެވެ.\nރައީސް ސޯލިހު ބައިވެރިވެވަޑައިގަންނަވާ ކެމްޕެއިން ދަތުރުތަކުގެ ހަރަދު އެމަނިކުފާނު ނިސްބަތްވާ އެމްޑީޕީން ކުރާނެކަމަށް ބުނެފައިވާއިރު، ނިމިދިޔަ ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ ކެމްޕެއިން ދަތުރުފުޅުތަކުގައި ދައުލަތުގެ މުދަލާއި ފައިސާ ބޭނުން ކުރި ކަމަށް ބުނެ ފާޑުކިޔުން ވަނީ އަމާޒުވެފައެވެ.\nAuthor މުޙައްމަދު އީމާންPosted on March 5, 2019 Categories ޚަބަރުTags ރައީސް އިބްރާހިމް މުހައްމަދު ސޯލިހު, ރައްޔިތުން މަޖިލީހުގެ އިންތިހާބު, އެމްޑީޕީ\nޓިކެޓް ދޫކޮށްލައްވައި، މަޖިލީހަށް ވާދަނުކުރައްވާން އާޒިމާ ނިންމަވައިފި\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަކުރެއްވުމަށް، ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގެ ލީގަލް އެފެއާޒް މިނިސްޓަރު އާޒިމާ ޝަކޫރަށް ޕީޕީއެމުން ދިން ޓިކެޓް ދޫކޮށްލައްވައިފިއެވެ.\nޕްރައިމަރީއަކާ ނުލާ އާޒިމާއަށް ރައީސް ޔާމީންގެ ފަރާތްޕުޅުން ޓިކެޓް ދީފައިވަނީ، މިދިޔަ ޑިސެމްބަރު މަހުގެ ތެރޭގައެވެ. އަދި އޭނާ ވާދަކުރެއްވުމަށް ޓިކެޓް އެރުވީ ނ. ހޮޅުދޫ ދާއިރާއަށް ވާދަކުރެއްވުމަށެވެ.\nނަމަވެސް ރޭ ޕީޕީއެމްއާއި ޕީއެންސީގެ ފަރާތުން މަޖިލީހަށް ވާދަކުރައްވާނެ ބޭފުޅުންގެ ނަންތައް ހިމެނޭ ލިސްޓުގައި، އާޒިމާއަށް ދިން ހޮޅުދޫ ދާއިރާއަށް ވާދަކުރާނެ ކަމަށް ބުނެފައިވަނީ އަހުމަދު ހަމްދާން ނާސިރެވެ.\nނަމަވެސް އާޒިމާއަށް އެރުވި ޓިކެޓް ދޫކޮށްލައްވައި ނަން އަނބުރާ ނެންގެވި ސަބަބެއް އޭނާ ވިދާޅުވެފައެއް ނުވެއެވެ. އެނގިފައިވާ ގޮތުގައި އާޒިމާ އެކަން ކުރެއްވީ އަމިއްލަ ސަބަބުތަކަށްޓަކައެވެ.\nޕީޕީއެމް އާއި ރައީސް ޔާމީން އިސްވެ ހުންނަވައިގެން އުފެއްދި ޕީއެންސީ އިން މިހާރު ވަނީ ކޯލިޝަނެއް އެކުލަވާލައި މަޖިލިސް އިންތިހާބުގައި ގުޅިގެން ވާދަކުރަން ނިންމައިފައެވެ. އެގޮތުން އެ ޕާޓީ ގުޅިގެން މަޖިލީހުގެ 63 ދާއިރާއަކަށް ވާދަކުރަން ޓިކެޓް ވަނީ ދީފައެވެ.\nAuthor މުޙައްމަދު އީމާންPosted on February 3, 2019 Categories ޚަބަރުTags ރައްޔިތުން މަޖިލީހުގެ އިންތިހާބު, އާޒިމާ ޝަކޫރު, މަޖިލިސް އިންތިހާބު 2019, ސިޔާސީ, ޕީޕީއެމް, ޕީޕީއެމް / ޕީއެންސީ\nމަޖިލީސް އިންތިހާބަށް ކުރިމަތިލުމުގެ ފުރުސަތު ހުޅުވާލަިފި\nމިއަހަރު ބާއްވާ ރައްޔިތުންގެ މަޖިލީހުގެ އިންތިހާބަށް ކުރިމަތިލުމުގެ ފުރުސަތު ހުޅުވާލައިފި އެވެ.\nއެކަމުގެ ފުރުސަތު ހުޅުވާލިކަން އިއުލާންކުރެއްވީ، އިލެކްޝަން ކޮމިޝަންގެ ލޯގޯއާއި ކުލަ އިފްތިތާހު ކުރުމަށް މިރޭ ހޮޓެލް ޖެންގައި ބޭއްވި ރަސްމިއްޔާތުގައި އެ ކޮމިޝަންގެ ރައީސް އަހުމަދު ޝަރީފެވެ.\n“2019 ވަނަ އަހަރުގެ ރައްޔިތުންގެ މަޖިލީހުގެ އިންތިހާބަށް ސިޔާސީ ޕާޓީތަކުންނާއި، އާންމު ފަރާތްތަކުން ވާދަކުރުމަށް އަޅުގަނޑު މި ފުރުސަތުގައި ހުޅުވާލަން،” އޭނާ ވިދާޅުވިއެވެ.\nމިއަހަރުގެ ރައްޔިތުންގެ މަޖިލީހުގެ އިންތިހާބު އަންނަ އޭޕްރީލް މަހުގެ ހަ ވަނަ ދުވަހު ބާއްވަން ނިންމާފައިވާއިރު، އެ އިންތިޚާބުގައި ވޯޓު ދިނުމުގެ ހައްގު ލިބިގެންވާ މީހުންގެ އަދަދަކީ 264589 ކަމަށް އިލްކްޝަންސް ކޮމިޝަނުން ވަނީ ހާމަކޮށްފައެވެ. އަދި މުޅިން އަލަށް 2336 މީހަކަށް މިފަހަރުގެ މަޖިލިސް އިންތިހާބުގައި ވޯޓުލެވޭނެ ކަމަށް އެ ކޮމިޝަނުން ބުނެއެވެ.\nއިލެކްޝަން ކޮމިޝަނުން ބުނާގޮތުގައި، މަޖިލިސް އިންތިހާބުގެ ވޯޓާސް ލިސްޓާއެކު އެ ލިސްޓަށް ޝަކުވާ ހުށަހެޅުމުގެ ފުރުސަތު މާދަން ހުޅުވާލާނެއެވެ.\nAuthor މުޙައްމަދު އީމާންPosted on January 28, 2019 Categories ޚަބަރުTags ރައްޔިތުން މަޖިލީހުގެ އިންތިހާބު, އިލެކްޝަން ކޮމިޝަން, މަޖިލިސް އިންތިހާބު 2019\nޖުމްހޫރީ ޕާޓީގެ މަޖިލިސް ޓިކެޓް ހޯދުމަށް 97 މީހަކު ހުށަހަޅައިފި\nއަންނަ އޭޕްރިލް މަހު ބާއްވަން ހަމަޖެހިފައިވާ ރައްޔިތުން މަޖިލީހުގެ އިންތިހާބުގައި ސަރުކާރު ހިންގާ ކޯލިޝަންގައި ހިމެނޭ ޖުމްހޫރީ ޕާޓީ (ޖޭޕީ)ގެ ޓިކެޓްގައި ވާދަކުރުމަށް 97 ފަރާތަކުން ޝައުގުވެރިކަން ފާޅުކޮށްފައިވަ ކަމަށް އެޕާޓީން ބުނެފިއެވެ.\nމިދިޔަ މަހުގެ 23 ވަނަ ދުވަހު ޖޭޕީގެ ޓިކެޓުގައި މަޖިލިސް އިންތިހާބުގައި ވާދަކުރުމަށް ހުށަހެޅުމުގެ ފުރުސަތު ހުޅުވާލިއިރު، އެ ފުރުސަތު އިއްޔެ ވަނީ ހަމަވެފައެވެ.\nޖޭޕީން ބުނީ، ފުރުސަތު ހުޅުވާލި މުއްދަތުގެ ތެރޭގައި މަޖިލީހުގެ އެކި ދާއިރާތަކަށް ވާދަކުރުމަށް 97 މީހަކު ހުށަހަޅާފައިވާ ކަމަށެވެ. ނަމަވެސް އެމީހުން ވާދަކުރަން ހުށަހެޅި ދާއިރާތަކެއް ޖާޕީން އަދި ހާމައެއް ނުކުރެއެވެ.\nޖޭޕީން ބުނިގޮތުގައި، ޓިކެޓަށް ހޯދުމަށް އެދި ހުށަހެޅި މީހުންގެ ތެރެއިން ޓިކެޓް ދޭނެ މީހުން ނިންމާނީ އެމީހުންގެ ވަނަވަރުތައް ބެލުމަށްފަހު ޕާޓީ ކައުންސިލުން އެކަމަށް ހޮވާފައިވާ ފަސް މެންބަރުންގެ ހާއްސަ ކޮމިޓީއަކުންނެވެ.\nއަދި އެއް ދާއިރާއަކަށް އެއް މީހަކަށްވުރެ ގިނަ މީހުން ކުރިމަތިލާފައިވާނަމަ ޓިކެޓް ދިނުމަށް ޕްރައިމަރީ އަކަށް ދާން ނިންމާނީ ޕާޓީގެ ކައުންސިލުން ކަމަށް ވެސް ޖޭޕީން ބުނެއެވެ.\nޖޭޕީން އަދި އެއްވެސް ދާއިރާއެއްގެ ޓިކެޓް ނުދިން ކަމަށްވީ ނަމަވެސް، ޖޭޕީގެ ބައެއް ބޭފުޅުން ގެންދަވަނީ މިހާރު ވެސް ބައެއް ދާއިރާތަކަށް ވާދަކުރައްވަން ނިންމަވައި އެކަމަށް ކެމްޕެއިން ކުރަމުންނެވެ.\nރައްޔިތުން މަޖިލީހުގެ އިންތިހާބަށް ޖޭޕީގެ ޓިކެޓުގައި ވާދަކުރުމަށް ޝައުގުވެރިވާ މީހުންނަށް ފުރުސަތު ހުޅުވާލާފައި މިވަނީ، ސަރުކާރު ހިންގާ ކޯލިޝަންގައި ހިމެނޭ ޕާޓީތަކުން އެ އިންތިހާބުގައި ވާދަކުރާނެ ގޮތަކާމެދު އެއްބަސްވުމަކަށް އަދި އާދެވިފައި ނުވަނީސް، އެމްޑީޕީން މަޖިލީހުގެ ހުރިހާ ދާއިރާއަކަށް ކުރިމަތިލާން ނިންމުމުންނެވެ.\nނަމަވެސް ރައްޔިތުން މަޖިލީހުގެ ހުރިހާ ދާއިރާއަކަށް ވާދަކުރުމަށް ޖޭޕީން ވެސް އަދި ނިންމާފައެއް ނުވެއެވެ.\nAuthor މުޙައްމަދު އީމާންPosted on January 26, 2019 Categories ޚަބަރުTags ރައްޔިތުން މަޖިލީހުގެ އިންތިހާބު, ސަރުކާރު ކޯލިޝަން, ސިޔާސީ, ޖުމްހޫރީ ޕާޓީ, ޖޭޕީ\nއަމިއްލަ ގޮތުން އީސީގެ ކުރީގެ ރައީސް، ފުއާދު ތައުފީގު ވެސް މަޖިލީހަށް!\nއަންނަ އަހަރުގެ ކުރީކޮޅު ބާއްވާ ރައްޔިތުން މަޖިލީހުގެ އިންތިހާބުގައި ވާދަކުރައްވަން ނިންމާފައިވާ ކަމަށް އިލެކްޝަން ކޮމިޝަންގެ ކުރީގެ ރައީސް، ފުއާދު ތައުފީގު އިއުލާން ކުރައްވައިފިއެވެ.\nތިން އަހަރާއި ހަތް މަސް ދުވަސް ވަންދެން ރާއްޖޭން ބޭރުގައި އަރުވާލެވިގެން ހުންނެވުމަށްފަހު މިދިޔަ މަހުގެ 25 ވަނަ ދުވަހު ރާއްޖެ ވަޑައިގެން ފުވާދު އެކަން އިއުލާން ކުރެއްވީ މިރޭ ކުރެއްވި ޓްވީޓެއްގައެވެ.\nފުވާދު ވިދާޅުވީ، މިނިވަން ކެންޑިޑޭޓެއްގެ ގޮތުގައި މައްޗަންގޮޅި ދެކުނު ދާއިރާގެ ގޮނޑިއަށް ކުރިމަތިލާން ގަސްދު ކުރައްވާ ކަމަށާއި އެދާއިރާގެ ލޮބުވެތި ރައްޔިތުންގެ އަރިހުގައި ދަންނަވާ ކަމަށެވެ.\nފުވާދު ތައުފީގު މަޖިލިސް އިންތިހާބުގައި ވާދަކުރައްވާނެކަން އިއުލާން ކުރެއްވިއިރު، ރައީސް ނަޝީދު ވެސް ވަނީ އެކަން އިއުލާން ކުރައްވައިފައެވެ. މަޖިލިސް އިންތިހާބުގެ ކެމްޕޭން ފެއްޓެވުމަށް މައްޗަންގޮޅި ކާމިނީ މަގުގައި ރޭ ބޭއްވި ހަރަކާތުގައި ރައީސް ނަޝީދު ވިދާޅުވެފައިވަނީ، އެމަނިކުފާނު ވާދަކުރައްވަން ނިންމަވާފައިވަނީ މައްޗަންގޮޅި މެދު ދާއިރާގެ މަޖިލިސް ގޮނޑިއަށް ކަމަށެވެ.\nއާއިލާއާއެކު ފުއާދުގެ ދިރިއުޅުން ލަންކާއަށް ބަދަލުކުރެއްވީ، ސުޕްރީމް ކޯޓުން ސޫމޯޓޯ މައްސަލައެއްގެ ގޮތުގައި ނުވަތަ އެ ކޯޓުން އަމިއްލައަށް އިސްނަގައިގެން ބެލި މައްސަލައެއްގައި ހުކުމް އިއްވިތާ މާގިނަ ދުވަސްތަކެއް ނުވެއެވެ.\nސޫމޯޓޯ މައްސަލައެއްގައި ފުއާދުގެ މައްޗަށް 2014 ވަނަ އަހަރުގެ މާޗް9ވަނަ ދުވަހު އިއްވީ ހަ މަސް ދުވަހުގެ ޖަލު ހުކުމެކެވެ.\nއެ ހުކުމް އޭނާގެ މައްޗަށް ކުރީ، 3,000 މީހުން ހަމަނުވާ ޕާޓީތައް އުވާނުލެވޭނެ ކަމަށް ސުޕްރީމް ކޯޓުން ކޮށްފައިވާ ހުކުމަށް ގޮންޖައްސަވައި، އެކަމާ ބެހޭ ގޮތުން ކޯޓުން ނެރެފައިވާ އަމުރުތަކަށް އިހާނާތްތެރިވެ، މީޑިއާ މެދުވެރިކޮށް ފާޅުކަން ބޮޑު ގޮތެއްގައި އިލެކްޝަންސް ކޮމިޝަނުގެ މަސްއޫލުވެރިން ނުކިޔަމަންތެރިކަން ދައްކައި، އަދުލު އިންސާފު ގާއިމުކުރަން ހުރަސް އަޅައި، ކޯޓު ބަދުނާމުކުރުމުގެ އިތުރުން ސުޕްރީމް ކޯޓުގެ ޝަރީއަތުގެ މަޖިލީހުގައި ކޯޓުގެ އިޖުރާއަތުތަކާއި އިހުތިސާސްތަކާ ދެކޮޅަށް އިހާނާތްތެރިކޮށް ކޮމިޝަންގެ ރައީސް ފުއާދު ވާހަކަ ދައްކާފައިވާ ކަމަށް ބުނެއެވެ.\nއެ ހުކުމާއެކު ޖަލަށް ލާން ހުކުމް ކުރި ނަމަވެސް، ސުޕްރީމް ކޯޓުން ވަނީ ހުކުމް ތަންފީޒު ކުރުން ތިން އަހަރަށް ފަސްކޮށްފައެވެ. އެ ހުކުމުގައިވާ ބުނެފައިވާ ގޮތުގައި، އެ ތިން އަހަރުގެ މުއްދަތުގެ ތެރޭގައި އިތުރު އެއްވެސް ކުށެއް ނުކޮށްފިނަމަ، ތިން އަހަރު ހަމަވުމުން ހުކުމް ތަންފީޒުކޮށް ނިމުނީއެވެ.\nއެގޮތުން ފުއާދުގެ މައްޗަށް އިއްވި ހުކުމް މިދިޔަ އަހަރުގެ ވަނީ ތަންފީޒުކޮށް ނިމިފައެވެ. ނަމަވެސް އެއްވެސް މީހަކަށް ރާއްޖޭގައި ރައްކާތެރިކަމެއް ނެތް ކަމަށާއި ހުކުމުގެ މުއްދަތު ހަމަވިޔަސް ރައްކާތެރިކަން ލިބޭނެކަމުގެ އިހުސާސް ނުކުރެވޭ ކަމަށް ވިދާޅުވެ، ފުއާދު މިއަދާ ހަމައަށްވެސް ރާއްޖެ ވަޑައިގެންފައެއް ނުވެއެވެ.\nAuthor މުޙައްމަދު އީމާންPosted on December 5, 2018 December 5, 2018 Categories ޚަބަރުTags ރައްޔިތުން މަޖިލީހުގެ އިންތިހާބު, މަޖިލިސް އިންތިހާބު 2019, ފުވާދު ތައުފީގު, ސިޔާސީ\n“ގިނަ ބަޔަކު ޣާފިލުވެފައިވާ ދެ ނިއުމަތެއް ވެއެވެ. އެއީ ފުރިހަމަ ސިއްހަތާއި ހުސް ވަގުތެވެ.”


ބީއެމްއެލްގެ އެހީ ރާއްޖޭގެ 10 ހޮސްޕިޓަލަކަށް - DhiDaily\nބީއެމްއެލްގެ އެހީ ރާއްޖޭގެ 10 ހޮސްޕިޓަލަކަށް\nބެންކު އޮފް މޯލްޑިވްސް އިން ރާއްޖޭގެ 10 ހޮސްޕިޓަލަކަށް ޕަރސަނަލް ޕްރޮޓެކްޓިވް އިކުއިޕްމަންޓް، ޕީޕީއީ ހަދިޔާކޮށްފިއެވެ.\nކޯވިޑް-19ގެ ސަބަބުނ ޞިއްޙީ ދާއިރާއަށް އެހީތެރިކަން ފޯރުކޮށް ދިނުމަށްޓަކައި ބޭންކް އޮފް މޯލްޑިވްސް އިން 10 ހޮސްޕިޓަލަކަށް 500 ފޭސް ޝީލްޑް ރާއްޖޭގެ އެކި ހިސާބުތަކުގައި ހިންގާ ހޮސްޕިޓަލްތަކަށް ހަދިޔާކޮށްފައެވެ.\nޕަރސަނަލް ޕްރޮޓެކްޓިވް އިކުއިޕްމަންޓް ހަދިޔާ ކޮށްފައިވާ ހޮސްޕިޓަލްތަކުގެ ތެރޭގައި ހިމެނެނީ\n– އިންދިރާ ގާނދީ މެމޯރިއަލް ހޮސްޕިޓަލް- ހދ. ކުޅުދުއްފުށީ ރީޖަނަލް ހޮސްޕިޓަލް- އުނގޫފާރު ރީޖަނަލް ހޮސްޕިޓަލް- ގަން ރީޖަނަލް ހޮސްޕިޓަލް- ހއ. ދިއްދޫ. އަތޮޅު ހޮސްޕިޓަލް – ފ. ނިލަންދޫ އަތޮޅު ހޮސްޕިޓަލް – ތ. ވޭމަންޑޫ އަތޮޅު ހޮސްޕިޓަލް – ނ. މަނަދޫ އަތޮޅު ހޮސްޕިޓަލް- ވ.ފެލިދޫ އަތޮޅު ހޮސްޕިޓަލް – ގއ. ވިލިނގިލި އަތޮޅު ހޮސްޕިޓަލް ހިމެނެއެވެ.\nމި ކަމާއި ގުޅިގެން ބީއެމްއެލްގެ މެނޭޖަރ ޕަބްލިކް ރިލޭޝަންސް މުޙައްމަދު ސައީދު ވިދާޅުވީ ޞިއްޙި ދާއިރާގެ ކުރީ ސަފުގައި މަސައްކަތް ކުރާ ފަރާތްތަކަށް ރައްކާތެރިކަން ކަށަވަރު ކުރުމަކީ މިވަގުތަށް އެންމެ މުހިންމު އެއްކަމެއްގެ ގޮތުގައި ދެކޭކަމަށެވެ.\nކޯވިޑް-19ގެ ސަބަބުން ބޭންކް އޮފް މޯލްޑިވްސްގެ ކަސްޓަމަރުންގެ ރައްކާތެރިކަމަށް ގިނަ ފިޔަވަޅުތަކެއް އަޅާފައެވެ. އެ ގޮތުން ގިނަ ޚިދުމަތްތައް އޮންލައިންކޮށް ލިބޭނެ ގޮތް އެބެކުން ވަނީ ހަމަޖައްސާފައެވެ.


vnews - Fitr Zakaathuge gothugai bolakah 1300 Rufiya Bahan Fashaifi\nފިތުރު ޒަކާތުގެ ގޮތުގައި ބޮލަކަށް 1300 ރުފިޔާ ބަހަން ފަށައިފި\nފިތުރު ޒަކާތް ދައްކަން ގޮސްތިބި ބައެއް މީހުން މިއަދު އިސްލާމީ މަރުކަޒުގެ ޖަލްސާކުރާ ހޯލުގައި_ ފޮޓޯ: ވީނިއުސް\nމިއަހަރުގެ ފިތުރު ޒަކާތުގެ ގޮތުގައި ބޮލަކަށް 1300 ރުފިޔާގެ މަގުން މިއަދު ޒަކާތް ބަހަން ފަށައިފިއެވެ.\nމިނިސްޓްރީ އޮފް އިސްލާމިކް އެފެއާޒުން ބުނީ ފަޤީރުންނާއި މިސްކީނުންގެ ގޮތުގައި ރަޖިސްޓްރީކޮށްފައިވާ ފަރާތްތަކަށް މިއަދު ހެނދުނުން ފެށިގެން ޒަކާތުގެ ފައިސާ ބަހަން ފަށާފައި ވާކަމަށެވެ. އަދި ގޮވާމުގެ ބާވަތްތަކުންވެސް ޒަކާތް ބަހަން ފަށާފައިވާ ކަމުގައި އިސްލާމިކް މިނިސްޓްރީން ބުންޏެވެ. މިއަހަރު ފިތުރު ަޒަކާތުގެ ގޮތުގައި ބޮލަކަށް 1300 ރުފިޔާ ބަހާއިރު މިދިޔަ އަހަރު ބަހާފައި ވަނީ ބޮލަކަށް 1250 ރުފިޔާއެވެ.\nޒަކާތުގެ ފައިސާ އިސްލާމީ މަރުކަޒުން ދޫކުރާ އިރު ގޮވާމުން ޒަކާތް ދޫކުރާނީ އަރަބިއްޔާ ސްކޫލުންނެވެ. މިގޮތުން މިރޭ ވެސް 9ން 11ށް ޒަކާތް ބަހަމުން ގެންދާނެއެވެ.\nމިއަހަރުގެ ފިތުރު ޒަކާތުގެ ގޮތުގައި ހޯމަ ދުވަހުގެ ނިޔަލަށް 106،357 މީހުން 4.05 މިލިޔަން ރުފިޔާ ދައްކާފައި ވެއެެވެ. އަދި ގޮވާމުން 2292 މީހުން ޒަކާތް ދައްކާފައި ވެއެވެ. މިއަހަރަކީ މިނިސްޓްރީ އޮފް އިސްލާމިކް އެފެއާޒުން ގޮވާމުން ޒަކާތް ބަލައިގަންނަން ފެށި ފުރަތަމަ ފަހަރެވެ.\nމިނިސްޓްރީ އޮފް އިސްލާމިކް އެފެއާޒުން ބުނީ ޒަކާތް ބަލައިގަތުން މިއަދާއި މިރޭވެސް ކުރިޔަށް ދާނެ ކަމަށެވެ. އަދި މާދަމާ އަކީ އީދުވަހަށް ނުވެއްޖެ ނަމަ އެމިނިސްޓްރީން މާދަމާވެސް ޒަކާތް ބަލައިގަންނާނެ ކަމަށެވެ. މިއަދާއި މާދަމާ ޒަކާތް ބަަލައިގަންނާނީ ހަމައެކަނި އިސްލާމިކް މިނިސްޓްރީއަށެވެ.


Nasandhura agreement alun dhiraasaa kuranee! | Mihaaru\nބިޑުކުރުމެއް ނެތި ސަރުކާރުން ދިން ނަސަންދުރަ ޕެލަސް ހޮޓަލް ހުރި ތަނުގައި ބޮޑު އިމާރާތެއް ހަދަނީ.\nނަސަންދުރަ އެގްރީމެންޓް އަލުން ދިރާސާކުރަނީ!\n02 ޑިސެމްބަރ 2018 - 14:59 13 comments\n"މިހާރަ"ށް މިނިސްޓަރު ވިދާޅުވީ، ނަސަންދުރަ އެގްރީމެންޓްގެ މައްސަލަ އިތުރަށް ދިރާސާކުރުމުގެ މަސައްކަތް އެ މިނިސްޓްރީގެ ލީގަލް ޑިޕާޓްމެންޓުން ކުރިއަށްގެންދާ ކަމަށެވެ. މި މައްސަލައަކީ އޭސީސީން ވެސް ބަލަމުންދާ މައްސަލައެއް ކަމުން މި މައްސަލައާ ގުޅިގެން އޭޖީ އޮފީހުގެ ލަފައެއް ހޯއްދަވާނެ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ނަސަންދުރަ އެގްރީމެންޓާ ގުޅިގެން އޮޑިޓަ ޖެނެރަލް ހާމަކުރެއްވި މައުލޫމާތުތަކަށް ފުރިހަމައަށް އިހްތިރާމު ކުރައްވާނެ ކަމަށާއި އެހެން ނަމަވެސް ލީގަލް ޓީމުން މިކަން އިތުރަށް ދިރާސާކުރަނީ އެކަމުގައި އަމަލު ކުރެވޭނެ ގޮތްތައް ބެލުމަށް ކަމަށެވެ.\nނަސަންދުރަ ހުރި ބިމާ އިން ވެގެން އޮތް އައިލެންޑް އޭވިއޭޝަން ސާވިސަސް ހިންގި ހ. އޯކިޑް ލޮޖްގެ ބިމާއެކު 50 އަހަރަށް ކުއްޔަށް ދިން އެއްބަސްވުމާ މެދު އަލުން ގޮތެއް ނިންމުމަށް ޓޫރިޒަމް މިނިސްޓްރީ އަށް އޮޑިޓަ ޖެނެރަލް ވަނީ ލަފާދެއްވައިފަ އެވެ. އެ ބިމާ މެދު ގޮތެއް ނިންމަން އެދުނު ނަމަވެސް ނަސަންދުރަ ބިމުގައި 25 ބުރީގެ އިމާރާތުގެ ކޮންސްޓްރަކްޝަން މަސައްކަތް ދަނީ މިހާރު ވެސް ކުރެވެމުންނެވެ. އެ އިމާރާތުގެ 15 ޝީޓު މިހާރު ވަނީ އަޅައިފަ އެވެ. ނަސަންދުރަ އަމިއްލަ ފަރާތަކަށްދީގެން ތަރައްގީ ކުރަން ފެށީ ކުރީގެ ނައިބު ރައީސް އަހުމަދު އަދީބުގެ އެ މަގާމުގައި ހުންނެވި އިރު އެވެ.\nއިތުރު ލިޔުންތައް ނަސަންދުރަ ޕެލަސް ހޮޓެލް އަލީ ވަހީދު، ޓޫރިޒަމް މިނިސްޓަރު


Hullhumale beach inn fenunu hiyani thah!\nހުޅުމާލޭ ބީޗުން ފެނުނު ހިޔަނިތައް!\n07 ޖެނުއަރީ 2021 - 11:39:41\nސާދަވިލޭރޭގެ ހަނދަކީ ހިތްތަކަށް އުފާވެރި ކަމާއި ހިތްހަމަޖެހުން ގެނެސްދޭ އެއްޗެކެވެ. އެހެން ނަމަވެސް ރޭގަނޑުގެ އެ ކޮކާ ހަނދުވަރުގައި އިންސީންގެ އިތުރުން ރޫހާނީ އެތައް މަހުލޫގެންނެއް ހިތްހަމަޖެހުމާއި އުފާ ހޯދުމުގައި އުޅެއެވެ. އެއީ އެންމެންނަށް ވެސް އިނގޭ ބޮޑު ސިއްރެކެވެ. ނަމަވެސް މަދު ބަޔަކަށް ނޫނީ އެފަދަ މަހުލޫގުން ފެނިފައެއް ނުވެއެވެ.\nއަހަރެންނަށް ވެސް އެކަން ގަބޫލުކުރެވުނީ އަތުން ހިފާ ލޮލުން ފެނުނީމައެވެ. އެއީ އަހަރެންގެ މުޅި ދިރިއުޅުން ބަދަލުކޮށްލި ހާދިސާއެކެވެ. ހިތުގައި އަދިވެސް އެރޭގެ ބިރުވެރިކަން ވެއެވެ.\nއެއީ މީގެ ދެ ހަފްތާއެއްހާ ދުވަހުގެ ކުރީގެ ވާހަކައެކެވެ. އަހަރެންގެ ލޯބިވެރިޔާ އަރީ ގޮވައިގެން ދަންވަރު ދުއްވަން ނިކުމެ އުޅުމަކީ އާންމު ކަމެކެވެ. މީހުން މަދު ހަމަހިމޭން ރޭގަނޑުގެ ހިތްގައިމު މާހައުލުގެ ފުރިހަމަ ބޭނުން އަހަރުމެން ދެމީހުން ހިފަމެވެ. ސައިކަލު ބުރު ޖެހުމުގެ އިތުރުން ހުޅުމާލޭގެ ހުދު ގޮނޑުދޮށުގައި ހިނގާލަން ވެސް ކޮންމެ ރެޔަކު ދަމެވެ. އެހެން އަހަރުމެން ދާތާ މިހާރު މަސް ދުވަހަށް ވުރެ ގިނަ ދުވަސް ވެދާނެއެވެ.\nއެގޮތަށް ދިޔަ އެއް ރެޔެކެވެ. އެ ރެޔަކީ ސާދަވިލޭރޭގެ ހަނދު އޭގެ އެންމެ ފުރިހަމައަށް އުޑުގައި ބަބުޅަމުން ދިޔަ ރެޔެކެވެ. އަތާއަތް ޖޯޑު ކޮށްލައިގެން ރާޅުޖަހާ ހިސާބުގައި އަހަރުމެން ދިޔައީ ހިނގަމުންނެވެ. އެތައް ލޯބީގެ ހުވާތައް ކުރަމުންނެވެ. ތަނަށް ފުރިހަމަކަން ގެނެސްދިނީ ކަނޑުން ޖެހެމުން ދިޔަ މަޑު ފިނި ވައިންނެވެ.\nގޮނޑުދޮށުގައި ދެމީހުން އިށީނދެގެން އެކި ވާހަކަތަކުގައި ތިބީމެވެ. އަހަރެންގެ ނަޒަރު ހުއްޓިފައި ހުރީ އަރީގެ މޫނަށެވެ. އެހެން ހުރުމަށް ފަހު އަހަރެން ދުރު ބަލާލި ވަގުތު އަހަރުމެންނާ ދުރުގައި ރާޅުޖަހާ ހިސާބުން ހިޔަންޏެއް ފެނުނުހެން އަހަރެންނަށް ހީވިއެވެ. ނަމަވެސް ލޯ މަރާލާފައި ދެން ހުޅުވިއުރު އެތާކު އެއްވެސް އެއްޗެއް ނެތެވެ. އެއީ އަހަރެންގެ ވަހުމް ކަމަށް ހީކޮށް އެހާ ބޮޑު ސަމާލުކަމެއް ނުދެމެވެ.\nނަމަވެސް ދެން އަހަރެންނަށް ފެނުނީ އުދަރެހުން އަލިގަނޑެކެވެ. އަހަރެންގެ ހިތަށް ބިރުވެރިކަން ވަނެވެ. ކަރުގައި ނޭވާ ތާށިވިއެވެ. އެ އަލިގަނޑާ އެއްކޮށް ބައިވަރު ހިޔަނިތަކެއް އަހަރުމެންނާ ދިމާލަށް އަންނަމުން ދިޔައެވެ. އަހަރެން އަރީގެ އަތުގައި ހިފައި ބާރަށް އޭނާ ދަމަމުން އެތަނުން ދިޔައީމެވެ. އޭނާ ހުރީ ވާނުވާ ގައެވެ. އަހަރެން ބަހެއްވެސް ނުބުނަމެވެ. އޭނާ ބިރުގަނެދާނެތީއެވެ.\nއަވަހަށް ގޮސް ސައިކަލަށް އަރާ އަހަރެން ފަހަތް ބަލާލީމެވެ. އޭރު މަގުގައި ލޮލުކޮޅަށް ހިޔަނިތަކެއް ބަރިބަރިޔަށް ތިއްބެވެ. އަވަސް އަވަހަށް ސައިކަލު ސްޓާޓް ކޮށްލުމަށް ފަހު އަހަރެން މާލެ ދިޔައީމެވެ. އޭރު އަރީ ދިޔައީ ސުވާލަކަށް ފަހު ސުވާލެއް އަހަރެންނާ ކުރަމުންނެވެ. އަހަރެން އޭނާއަށް ވެގެން އުޅޭ ގޮތް ކިޔައިދިނީމެވެ. އޭނާގެ އަނގަ ވަގުތުން ބަންދުވިއެވެ.\nއޭނާ ގެޔަށް ލުމަށް ފަހު އަވަހަށް އަހަރެން ގެޔަށް ގޮސް ރުގިޔާގެ ކަންކަމުގައި އުޅޭ އަހަރެންގެ ރަހުމަތްތެރިޔަކަށް ގުޅީމެވެ. އޭނާ އައިސް އަހަރެންނަށް ފެން ކިޔަވާފައި ބޯންދިނެވެ. އޭރު މީހާ ހުރީ ހުން އައިސްގެން ފިހޭ ވަރުވެފައެވެ.\nއެރޭ އަހަރެން ނިދީ ނަމާދުކޮށް ގުރުއާން ކިޔަވައިގެންނެވެ. ނަސީބަކުން ފަހުން އެކަހަލަ އެއްޗަކާ ދިމައެއް ނުވެއެވެ. އަހަރެން ދަންވަރު ގަޑީގައި ހުޅުމާލެ ގޮނޑުދޮށައް ދިޔުން ވެސް ހުއްޓާލީމެވެ.


Rihiveli massala: Highcourt ge fandiyaarunge massalaeh JSC ah\nރިހިވެލި މައްސަލަ: ހައިކޯޓުގެ ފަނޑިޔާރުންގެ މައްސަލައެއް ޖޭއެސްސީއަަށް\nމާހަލް ޓްއާސްއާ ދެކޮޅަށް ސޭވް ދަ ޑްރީމް ކުންފުނިން ހައިކޯޓަށް ހުށަހަޅާފައިވާ އިސްތިއުނާފް މައްސަލައާއި ގުޅިގެން މައްސަލަ ބައްލަވާ ފަނޑިޔާރުންގެ ސުލޫކީ މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައިފި އެވެ.\nހައިކޯޓުގައި މިހާރު ކުރިއަށްދާ މި މައްސަލަ އަކީ ސަބް ލީސް އެއްބަސްވުމެއްގެ ދަށުން ސޭވް ދަ ޑްރީމުން ރިހިވެލި ރިސޯޓު ހިންގަމުން ދަނިކޮށް މާހަލް އިން އެއްބަސްވުން ބާތިލްކުރީ ރަނގަޅަށް ކަމަށް ސިވިލް ކޯޓުން ހުކުމްކުރި މައްސަލައިގެ އިސްތިއުނާފް އަޑުއެހުންތަކެކެވެ.\nޖޭއެސްސީގެ ރައީސް ހިސާން ހުސައިނަށް އެޑްރެސްކޮށް ސޭވް ދަ ޑްރީމްގެ ގާނޫނީ ވަކީލް ނާޒިމް އަބްދުއްސައްތާރު ފޮނުއްވާފައިވާ ސިޓީއެއްގައި ވިދާޅުވެފައިވަނީ ދަށު ކޯޓުން ކޮށްފައިވާ ހުކުމް ތަންފީޒުކުރުން ފަސްކޮށްދިނުމަށް އެދި ހުށަހެޅި މައްސަލައިގެ އަޑުއެހުންތައް މިމަހުގެ 11 ވަނަ ދުވަހު ނިންމާފައިވާ ކަަމަށެވެ.\nހުކުމް ތަންފީޒުކުރުމުގެ ވަގުތީ އަމުރަކަށް އެދިފައި ވަނިކޮށް އެ ރިސޯޓު ހިންގުމާ އެހެން ކުންފުންޏަކުން ހަވާލުވެ އަލުން ހުޅުވަން ތައްޔާރުވެފައިވާ ކަމުގެ މެއިލްއެއް ލިބުނު ކަމަށްވެސް ސިޓީގައިވެ އެވެ. ރިހިވެލި ރިސޯޓު އަންނަ މަހުގެ 15 ވަނަ ދުވަހު ހުޅުވަން ތައްޔާރުވެފައިވާއިރު، ވަގުތީ އަމުރެއް ނެރެދިނުމާއި މެދު އަވަހަށް ގޮތެއް ނިންމަވައިދިނުމަށް އެދި ކޯޓުގައި އެދިވަޑައިގަތް ނަމަވެސް އޭގެ ފަހުން މި މައްސަލައިގެ އަޑުއެހުމެއް ބާއްވާފައި ނުވާ ކަމަށް ވިދާޅުވި އެވެ.\nސިޓީގައިވާ ގޮތުން ނާޒިމް ކޯޓަށް ހުށަހަޅާފައިވާ އެއްވެސް ސިޓީއަކަށް ވެސް ހައިކޯޓުން ޖަވާބު ދީފައެއް ނުވެ އެވެ. އަދި މައްސަލައާއި ގުޅޭ މައްސަލަތަކަށް އަވަސް ފަރުވާއެއް ލިބެންޖެހޭ ކަމަށް ތަކުރާރުކޮށް ހައިކޯޓުގެ ސަމާލުކަމަށް ގެނައި ނަމަވެސް އިޖާބަ ދީފައި ނުވާ ކަމަށްވެސް ފާހަގަކޮށްފައިވެ އެވެ. އެހެންކަމުން އެއީ ސުލޫކީ މައްސަލައެއް ކަމުގައި ދެކެވަޑައިގެން އެ މައްސަލަ ބައްލަވައިދެއްވުމަށް ނާޒިމް، ޖޭއެސްސީގައި އެދިވަޑައިގެންފައިވެ އެވެ.\nހައިކޯޓުގައި ރިހިވެލި މައްސަލަ ބައްލަވަނީ ފަނޑިޔާރު ހުސައިން މަޒީދު، އަލީ ސަމީރު އަދި ހުސައިން ޝަފީއު އެވެ.\nސިވިލް ކޯޓުން މި މައްސަލައިގައި ހުކުމްކުރުމުގެ ކުރިން މާހަލް ޓުއާސްއަށް ހުކުމް ލިބިފައިވާ ކަމަށް ތުހުމަތުކޮށް މީގެ ކުރިން ވެސް ސޭވް ދަ ޑްރީމްގެ ފަރާތުން ޖޭއެސްސީއަށް ސުލޫކީ މައްސަލައެއް ހުށަހެޅި އެވެ. އެކަމަކު އެ މައްސަލާގައި ސިވިލް ކޯޓުގެ ގާޒީ ހަސަން ނަސީރުގެ ސުލޫކީ މައްސަލައެއް ފާހަގަނުވާ ކަމަށް ޖޭއެސްސީން އޭރު ނިންމާފައިވެ އެވެ.\nއަވަސް އަށް ލިބިފައިވާ ލިޔުންތަކެއްގައިވާ ގޮތުން އަންނަ މަހުގެ 15 ވަނަ ދުވަހު ރިސޯޓު ހުޅުވަނީ "ރިހިވެލި ރިސޯޓް މޯލްޑިވްސް"ގެ ނަމުގަ އެވެ. އިކޮނޮމިކް މިނިސްޓްރީގައި މި މަހުގެ ފަސްވަނަ ދުވަހު ބިޒްނަސް ނަމެއްގެ ގޮތުގައި އެ ނަން ވަނީ ރަޖިސްޓްރީ ވެސް ކޮށްފަ އެވެ.\nރިހިވެލި ދަ ޑްރީމްގެ ވެރިފަރާތަކީ މާހަލް ޓުއާސް ޕްރައިވެޓް ލިމިޓެޑެވެ. އެ ރިސޯޓު އަލުން ހިންގުމާ ހަވާލު ވަނީ ބީޗްއެކްސް ޕްރައިވެޓް ލިމިޓެޑް ކިޔާ ކުންފުންޏަކުންނެވެ. އެއީ ރައްޔިތުންގެ މަޖިލީހުގެ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދު (ދޮންބެ) ހިއްސާވާ ކުންފުންޏެކެވެ.\nޓޫރިޒަމް ހައިކޯޓް ޖޭއެސްސީ + ސިވިލް ކޯޓް މިނިސްޓްރީ އޮފް ޓޫރިޒަމް\nކޮމަންޑޫ ދާއިރާގެ ތިން ރަށް ލިސްޓުން އުނިކޮށްފި\nކޯޓުގައި މައްސަލަ އޮއްވާ ރިހިވެލި ހުޅުވަނީ


MDP Hurihaa Activist Innah Vazeefaa Dheveyhai Faisaa Eh Neiy - Nasheed - Vaguthu\nއެމްޑީޕީ ހުރިހާ އެކްޓިވިސްޓުންނަށް ވަޒީފާދެވޭހައި ފައިސާއެއް ނެތް - ނަޝީދު\n2 އަހަރު ކުރިން ( އޮގަސްޓް 31, 2019 )\nއެމްޑީޕީގެ ޖަލްސާގައި ނަޝީދު ވާހަކަދައްކަވަނީ – ފޮޓޯ: އެމްޑީޕީ\nވެރިކަންކުރާ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ އެކްޓިވިސްޓުންނަށް މި ސަރުކާރުގައި ވަޒީފާ ނުލިބިގެން ޝަކުވާ ކުރުމަކީ ލަދުވެތި ކަމެއް ކަމުގައި އާއި އެ ހުރިހާ އެންމެނަށް ވަޒީފާ ދީފިނަމަ ތަރައްޤީއަށް އެއްވެސް އެއްޗެއް ނޯންނާނެ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ މިހާރުގެ ރައީސް، މުޙައްމަދު ނަޝީދު ވިދާޅުވެއްޖެއެވެ.\nނަޝީދު މިގޮތަށް ވިދާޅުވީ، އެމް.ޑީ.ޕީ ޒުވާނުންގެ ކޮންގްރެސް 2019 ހުޅުވުމުގެ ރަސްމިއްޔާތުގައި މިއަދު ބައިވެރިވެވަޑައިގެން ވާހަކަފުޅު ދައްކަވަމުންނެވެ.\nމި ސަރުކާރު ގެނައުމަށް ގިނަ މަސައްކަތްތަކެއް ކޮށްދީފައިވާ ބައެއް އެކްޓިވިސްޓުން ހާލުގައި ޖެހި މަގުމަތިވެފައިވާ ކަމަށް ބުނެ ދެކެވެމުންދާ ވާހަކަތަކަށް އިޝާރާތްކުރައްވާ، މި ރަސްމިއްޔާތުގައި ނަޝީދު ވިދާޅުވީ، ޕެޕާ ސްޕްރޭ ޖެހުނު މީހުންނަށްވެސް ކޮންމެވެސް ކަމެއް އޮންނަން ވާނެ ކަން ޤަބޫލުކުރައްވާ ކަމަށާއި، ނަމަވެސް އެ އެންމެންނަށް ސަރުކާރުން ވަޒީފާ ދިނުމަކީ ކުރެވޭނެ ކަމެއް ނޫން ކަމަށެވެ.\n"ރަނގަޅު، ޕެޕާ ސްޕްރޭ ޖެހުނު މީހުންނަށް ވެސް ކަމެއް އޮންނަން ވާނެ. އެ މީހުން ވެސް ކަމެއްގައި އުޅެން ވާނެ. އެކަމަކު ހުރިހާ އެންމެންނަށް ސަރުކާރުން ވަޒީފާ ދިނުމަކީ އެއީ ވާނެ ކަމެއް ނޫން" ނަޝީދު ވިދާޅުވިއެވެ.\nނަޝީދު ވިދާޅުވީ، ސަރުކާރުގެ އެކި މުވައްސަސާތަކުގައި މަސައްކަތްކުރާ މުވައްޒަފުންނަށް 700 ނުވަތަ 800 ވަރަކަށް މިލިއަން ރުފިޔާ ޚަރަދު ކުރާކަމަށެވެ. އެހެންކަމުން ހުރިހާ އެކްޓިވިސްޓުންނަށް ވަޒީފާ ދިނުމަށްފަހު، ފެނާއި ތެލާއި ކަރަންޓާއި މަރާމާތަށް ކަނޑާފައި ތަރައްޤީއަށް އޮންނާނީ ކޮން އެއްޗެއްތޯ ސުވާލު އުފައްދަވައި، ރައީސް ނަޝީދު ވިދާޅުވީ، އޭރުން ތަރައްޤީއަށް އެއްޗެއް ނޯންނާނެ ކަމަށެވެ.\nއެމްޑީޕީގައި ހަރަކާތްތެރިވި ގިނަ އަދަދެއްގެ އެކްޓިވިސްޓުން ހާލުގައި ޖެހިފައިވާ ކަމަށް ބުނެ އެ ޕާޓީގައި ކުރިން މަސައްކަތްކޮށްފައިވާ ގިނަ ބަޔަކު ޝަކުވާ ކުރަމުންދާ މި ދަނޑިވަޅުގައި އެކަމަށް ރައްދު ދެއްވަމުން ރައީސް ނަޝީދު އިތުރަށް ވިދާޅުވެފައި ވަނީ، މި ސަރުކާރުން ވެރިކަމަށް އައީ އެންމެންނާއި މެދުވެސް ހަމަހަމަ އުސޫލަކުން ކަން ކުރުމުގެ ވަޢުދާއެކު ކަމަށެވެ.\nނަޝީދު މި މޭރުމުން ވާހަކަ ދައްކަވާފައި މިވަނީ، އެމްޑީޕީގެ މުޒާހަރާތަކުގައި މީގެ ކުރިން އެ ޕާޓީގެ "ފްލެގްމޭން"ގެ ގޮތުގައި މަސައްކަތްކުރި މީހަކު އަޅާލާނެ މީހަކު ނެތި ސަލާންޖަހަން މާރުކޭޓް ސަރަހައްދުގައި މިހާރު އިންނަ ކަމަށް ބުނެ ފޮޓޯތަކެއް އިއްޔެ މީސްމީޑިއާގައި ދައުރުވެފައިވެސް ވަނިކޮށެވެ.\nމިކަމާއި ގުޅިގެން މިހާރު ޖެންޑާ މިނިސްޓްރީން އޭނާ ހޯދާފައިވާ ކަމަށް މަޢުލޫމާތު ލިބެއެވެ. އިއްޔެ އެ މިނިސްޓްރީން ވަނީ އޭނާ އާއި ބެހޭ އެއްވެސް މައުލޫމާތެއް ލިބިފައިވާނަމަ އެކަން ޙިއްސާކުރުމަށްވެސް އެދިފައެވެ.\nއޮގަސްޓް 31, 2019 13:47\nމިހާރު ކޮންތަރައްޤީއެއްތޯ ކުރެވެނީ. އެހެނަސް ބަޖެޓްގަނެތް އެންމެލޯލާރިއެއްވެސް. ރިޒާވްވެސް ދަވާލައިފި. އިންޑިޔާއަށް ރާއްޖެ ވިއްކާލައި ނެގި 400 މިލިއަންވެސް ދަވާލައިފި. ދެންކޮންތަރައްޤީއެއް ކިޔާކަށް. ނަޝީދު ބުނަންވީ "ހުރިހާ އެކްޓިވިސްޓުންނަށް ވަޒީފާ ދިނީމަ މުސާރަވެސް ދޭންޖެހޭނެއޭ، އޭރުން އަހަރެމެން ޕާޓީގެ ބޮޑުންނަށް މިތިބޭ މީހުން ބޭނުންވަރަކަށް ތަޅާބުރުވަން ފައިސާއެއްނުހުންނާނެއޭ. . ޒުވާނުން ބޭނުންވަނީވެސް އެކަންތައްކަމަށް."\nއިމްރާނަށް، އިޔާޒްއަށް އިލްޔާސްއަށް، އަދާލަތަށް، ޤާސިމަށް، މަޢުމޫނަށް ސަލާމް.\nއޮގަސްޓް 31, 2019 13:53\nފައިސާހުރީ ވަކިބަޔަަކަށްދޭން. ގިނައެކްޓިވިސްޓުންނަކީ ދަލުބޭރުން ޖެހިގެން އުޅޭމީހުން. އެމީހުންނަށް ޖެހޭނީ ހަމައެކަނި ބޮޑު މަންޒަރު ދައްކާލަން. އެވަރުން ތިބޭނީ ހައްދާލެވިފަ.\nއޮގަސްޓް 31, 2019 13:58\nއާންމު ރައްޔިތުންނަށް ވަކިން ޚާއްސަކޮށް އެމްޑީޕީގެ އާންމު މެމްބަރުންނަށް އަޅުގަނޑުގެ އިލްތިމާސަކީ، މިކަހަލަ ހިޔަޅު މީހުންނަށް އެއްބާރުލުންދީ ބޮޑެތި މަގާމުތަކަށް އައްޔަނު ނުކުރާށޭ. މިކަހަލަ މީހުންގެ އަވައިގަ ޖެހިގެން ގެއްލޭނީ ހަމައެކަނި އާޚިރަތް އެކަންޏެއް ނޫނޭ، ދުނިޔެވެސް ގެއްލޭނެއޭ!!\nއޮގަސްޓް 31, 2019 14:05\nމަނިކުފާނު ހެއްދެވިގޮތަކީ3އަހަރުތެރޭ 16 ބިލިއަންރުފިޔާގެ ޓީބިލް ދަރަނި ނަންގަވާ އެކްޓިވިސްޓުންނަށް ވަޒީފާދީފަ މުސާރައިގެ ގޮތުގާ ބައްސަވަމުންދިއުން .މަގާމްގަ ހުންނަ މީހާއަށްވެސް އޭނަހުރި މަގާމެއްނޭގެ މަސްނިމުމުން ސިޓީއުރައެއްގަ މުސާރަ ލިބޭނެ . މަސައްކަތަކީ ހަރުގެ ފަޅުފިލުވުން.3 އަހަރުވީއިރު ގައުމުގެދަެރަނި 25 ބިލިއަނަށް އަރައިފި އައިއެމްއެފުން ބައްލަވާފަ ވިދާޅވެއްޖެ ގައުމު ބަގުރޫޓްވަނީކަމަށް ދެން މަގާމުން އިސްތިއުފާދެއްވާފަ ވިދާޅުވީ ބަގާވާތެކޭ މިހާރވެސް މިދަނީ އެމިސްރާބަށް މިދާގޮތުންނަމަ2އަހަރު ނުވަނީސް ގައުމު ބަގުރޫޓްވާނެ.\nއޮގަސްޓް 31, 2019 14:39\nޖަޒީރާރާއްޖޭގައި މުސާރަދޭކަށް ނުޖެހޭނެ ސާބަހަކާ ބޮޑުޝުކުރިއްޔާ އެއް ދިނީމަ ފުދޭނެ އައްނިބެ އަށް ވަރަށް ވެދުން\nޕާޓީން ވަޒީފާ ދޭނީ ވަކި ބަޔަކަށް. އެކަން ނުވިސްނިގެން އުޅޭ އެކްޓިވިސްޓުން މަޑުން ތިބެބަލަ. ހިލޭ ސާބަހަށޭ ތިޔަ އެކްޓިވިސްޓްކަން ކޮށްދެވެނީ. އޭގެ ބަދަލަށް އެއްޗެއް ލިބޭނެކަމަށް ހީކުރުމަކީ މޮޔަކަން.\nއޮގަސްޓް 31, 2019 14:50\nހުރިހާ އެކްޓިސްޓުންނަށް ވަޒީފާ ނުދެވޭނަމަ އައްޑު އަތޮޅުގެ\nކޮންމެ ރައްޔިތަކަށް މަހަކު -/10،000ރ ގެ އެލަވަންސް\nއެއް ހަމަޖައްސައި ދެއްވާށެވެ. ނަޝީދު ބޮޑު ކުށްވެރިއެއްގެ\nގޮތުގައި 13 އަހަރުގެ ޖަލު ޙުކުމެއް ތަންފީޒް ކުރަންޖެހި\nފައި ވަނިކޮށް އެބޮޑު ބަންދުން ސަލާމަތްކޮށްދީ އަދި\nއެއްވެސް ކުށެއްނެތް ހުދު ބޯކިރުކޮޅަށް ނަޝީދަށް ވެވުނީ\nއައްޑޫ ރައްޔިތުންގެ އެއްބާރުލުމާއި ތާއީދު ލިބިގެންނެވެ\nއެހެންވީމާ އެ ދިހަހާސް ރުފިޔާ ދެއްވަންވީ ނަޝީދުގެ\nއަމިއްލަފުޅު އެކައުންޓުންނެވެ ސަރުކާރަކުން ނޫނެވެ މަނިކުފާނަކީ މިފައިސާ ދެވޭވަރުގެ މުއްސަނދިކަމާއި\nތަނަވަސްކަން އޮތް ބޭފުޅެކެވެ އެހެންކަމުންމިހާރުން މިހާރަށް\nމި އެލަވަންސް ކުރިއަށް ގެންގޮސްދެއްވުމަށް އިލްތިމާސް\nއޮގަސްޓް 31, 2019 15:00\nހޫނނ އަނެއްކާ އަނެއް ވާހަކަ. ވެރިކަމާ ހަވާލުވީތާ އަހަރުވާއިރު އަދި ފެނުނު ތަރައްގީއެއް ނެތް. ނަސީބެއް އެކްޓިވިސްޓުންނަށް ވަޒީފާ ނުދެވެނީ ކުރީސަރުކާރާ ހެދިއޭ ނުބުނިކަން.\nއޮގަސްޓް 31, 2019 15:16\nތިބޭފުޅާ5ވަޒީފާ ދޭވަރަށް ލާރި އެބަހުރި...\nޝަހީމުގެ ކެންޕޭން މެނޭޖަރ އަށް ފައިސާ ދޭން ލާރި އެބަހުރި...\nއައްބާސް އާދިލް ރިޒާ (އެމްޑީޕީ ފުނޑާލަން) އެންމެ ބާރަށް ހަޅޭލެވި ޕީޕީއެމް ކުރިކީލަ ރިޒާ އަށް ފައިސާ ދޭން ލާރި އެބަހުރި.. (މެލޭޭޝިއާ އެންބަސީގަ)\nކޮން ދޮގެއް ހަދާކަށް... މިހާރު އަހަރުމެންގެ ބޭނުން ކެނޑުނީ ވެރިކަން ލިބުނީމާ..\nދެން އެގިދާނެތާ.. އަދިވެސް ހަމަ އަހަރުމެންކާރިޔަށް އަންނަ ދުވަސް ކާރި\nއޮގަސްޓް 31, 2019 15:17\nއެހެންވިއްޔާ ގޯތިގަނޑެއްދީބަލަ ހުޅުމާލެއިން\nއޮގަސްޓް 31, 2019 15:19\nއޭ ނަޝީދު ކަލޭތީ ހާދަ ނުލަފަ އޭ. ކަލޭ ހާލުގަ ޖަލުތަކު ތޭރިތަކުތެރޭ ކޫއްތެން ތެޅުނުއިރު، ކަލޭގެ މިނިވަންކަމައް ގޮވާލާ މަގުމައްޗައް ނުކުން އެކެއްގެ މަތިންވެސް ހަރާންކޯރު ހަނދާނެއް ނެތް ދޯ، ސާއްލެ. ބަލަ ކަލޭތީ މިހާރުވެސް ކުޑަގޮޅީގަ އިންނަންޖެހޭ އެއްޗެއެކޭ. ސައިޒު ނޯޅިބަލަ .\nކުރީގަ އެމްޑީޕީ މީހެއް\nއޮގަސްޓް 31, 2019 15:52\nރިޔަސީ އިންތިހާބުތެރޭގައި އަހަރެން ކައިރީ އާދޭސްކޮއްގެން އޭރުހުރި ވަޒީފާ (އަމިއްލަ މީހެއްކައިރީ މަހަކު 15000ރ) ގެއްލުނަސް އިބޫ ވެރިކަމަށް ހޮވޭތާ2މަސް ނޫނީ3މަސްތެރޭ 15000ރ ގެ ސަރުކާރު ވަޒީފާއެއް ހަމަޖައްސަދޭނަމޭ ބުނެގެން އެމްޑީޕީއަށް އުނަގަޑު ބިންދައިގެންދާވަރަށް މަސައްކަތްކޮށް އިބޫ ވެރިކަމަށް ހޮވާދިނީމާ އެއްކަލަ ހަވަރު ތިނަދޫ އެމްޑީޕީ ބޮޑުން ދިންޖަވާބަކީ ކަލޯމެންނަށް ސަރުކާރު ވަޒީފާތަކާ އަރާ އަރަފޯދިގެން ނުވެޔޯ. ކަލޯމެން އެންމެ ރަނަގޅުވާނީ މަހަށް ދިޔުމޯ ބުނީމާ އޭތިކަޑައޭ މިކިޔަނީ. ކަލޯ ނަޝީދުއެވެ. ސަރުކާރު ވަޒީފާ ނުލިބުނަސް އަހަރުންގެ އަތްފައި ހެލެންޏާ ފައިސާ ހޯދާނަމެވެ. މަގޭ މައްސަލައަކީ ވެރިކަމަށް އަންނަންވެގެން ކަލޯމެން ހެދި ދޮގުތަކާއި ވެރިކަމަށް އައުމަށްފަހު ކަލޯމެން އަހަރުމެންނަށް ދިން އަހަރުމެން ލަދުގަންނަވާލުވި ޖަވާބުތަކެވެ. ކަލޯ ނަޝީދުއެވެ. ކަލޯމެން ތިތިބީ ވެރިކަމުގައެވެ. އެކަމަކު ހަވަރު ތިނަދޫއިން ކުރިން ކަލޯމެނަނަށް ފެނުނު ތާއީދު ދެން ފެނިދާނެކަމަށް އުންމީދުވެސް ނުކުރާށެވެ. ކަލޯ ނަޝީދުއެވެ. ބޮޑުން ތިބޭނީ ޓައިއަޅާފަ ގޮނޑީގައެވެ. ހަވަރު ތިނަދޫއަކީ އޭގައި އަރާއޮތްރަށެކެވެ. ހުރިހާ މަސެއްކަތެއް އޯގަނައިޒްކޮށް ކުރިއަށް ގެނަދާނީ ގްރާސްރޫޓުންނެވެ. ހަވަރު ތިނަދޫ ނަން މަޝްހޫރު ބޮޑުގެ ތެރޭގައި ކަންކަން ހިންގާލެވޭނެ ފެންވަރުގެ ބަައެއްނެތެވެ. އެކަމަކު ހުރިހާ ފޮނިކޮޅެއްބޮއެ ވަޒީފާތަށް ލިބުނީވެސް އެމީސްމީހުންމާއި އެމީސްމީހުންގެ އާއިލާގަ ނުކިޔަވާތިބި މީހިންނަށެވެ. ކަލޯ ނަޝީދުއެވެ. ތިނަދޫއިން މިހާދުވަހު ބޮޑުމަންޒަރު ދައްކުވީ އަހަރުމެންނެވެ. ދެން ބޮޑުމަންޒަރު ފެނޭތޯ ބަލަންތިބެމާހިގާށެވެ.\nއޮގަސްޓް 31, 2019 15:58\nހިތާހިތުގެ ގުޅުމުގަ ވަޒީފާ ނުދިނަސް އޯކޭ ވާނެ.\nއޮގަސްޓް 31, 2019 16:09\nކިހާ ހެއްވާ ވާހަކައެއް މީ ؟ ޔާމީނު ވެރިކަމުގައި ސިޔާސީ މަޤާމްތަކަށް ޚަރަދު ކުރި ވަރަށްވުރެ އެތައްގުނައެއް ބޮޑު މި ސަރުކާރުން ޚަރަދުކުރާލެއް .އެކްޒެކެޓިވް ކޯޑިނޭޓަރުން ނަށްވެސް އޭރު އެންމެ ބޮޑުވެގެން ދޭ މުސާރައަކީ ވިހިހާސް މިހާރު އެންމެ އާދައިގެ ސިޔާސީ މަޤާމް އަކަށްވެސް 25 ހާސް . ސަރުކާރު މުވައްޒިިފުންނަށް ދޭންޖެހޭ މުސާރައިގެ ސަބަބުންނެއް ނޫން ބަޖެޓް ހުސްވެގެން އުޅެނީކީ . މަނިކުފާނުގެ ވެރިކަމުގައި ރީކޯ މޫސަގެ ދަނބި ދަރީގެ ކުންފުންޔަށް ރިސޯޓް ހަދަން ދިން ރައްތައް ދީފަ ބުނީ އެގްރީމެންޓްގައި ރަށްތައް އަތުލައިފިއްޔާ ބަދަލު ލިބޭގޮތަށް އެގްރިމެންޓް ލިޔާށެ އޭރުން ތިމަންނަ ދުވަސްކޮޅަކުން ތިތަންތަން އަތުލާފަ ބަދަލުގެ ގޮތުގެ ސަތޭކަވަރަކަށް މިލިއަން ސަރުކާރުގެ ބަޖެޓުން ހޯދަދޭނަމޭ . ނަސީބު ދިމާކުރި ގޮތުން އޭގެ މާ ގިނަ ދުވަހެެއް ނުވަނީސް މީނަގެ ވެރިކަން ވެއްޓުނީ ދެން ވަޙީދު ސަރުކާރުން އެރަށްތައް ނެގީ . ވަޙީދުވެސް ޔާމީނުވެސް އެ އަކަށް ބަދަލެއް ނުދިން ސަބަބަކީ ރިސޯޓް ހަދަން ޚަރަދެއް ކުރިނަމަތާ ބަދަލު ދޭންޖެހޭނީ .ރިސޯޓެއް ހަދަން ވިސްނުން އެއީ ބަދަލު ދޭންޖެހޭ ކަމެއް ނޫނެއްނު .ނަމަވެސް މި ސަރުކާރު ހަމަ އައީ އެއްކަލަ ނަޝީދު ރީކޯ މޫސަގެ ދަނބިދަރި ޖާ ޔަށް ދޫކުރި ރަށްތަކަށް ބަދަލުގެ ގޮތުގައި ތިން ސަތޭކަ ސަތާރަ މިލިއަން ބަދަލުގެ ގޮތުގައި ސަރުކާރުގެ ބަޖެޓުން ދީފި . ފުޅިބޯ ޕާޓީގެ ކިތައް މީހުންނަށް މިގޮތަށް ބަޖެޓުން ބަދަލު ދީފިންތޯ މަނިކުފާނު . ޚުދު ތި ޕާޓީގެ މެދުހެންވޭރު މެމްބަރު ޢަލީ ޢާޒިމް މަޖްލިސް ޖަލްސާގައިވެސް އެވާހަކަ ގޮވާލި . އެއީ އިޚްލާސްތެރިއެއް އެހެންވެ އޭނަ ގޮވާލީ އެވާހަކަ. މަނިކުފާނު ހީ ނުކުރަށްވާތި ދިވެހިންނަކީ ބޮލަށްފިތިފަ ތިބި މުގުރާންތަކެކޭ ..\n( ޔޫ ކެން ފޫލް ސަމް ޕީޕްލް ސަމްޓައިމް ބަޓް ޔޫ ކާންޓް ފޫލް އޯލް ދަ ޕީޕްލް އޯލް ދަ ޓައިމް . )\nބައެއް މީހުން ބައެއް ފަހަރު މޮޔަހެއްދި ދާނެ . އަބަދަކު އެންމެންނެއް މޮޔައެއް ނެހެއްދޭނެ.\nއޮގަސްޓް 31, 2019 16:15\nހަމައާއި އިންސާފު ޤާއިމްކުރަން ބުނި މީހާ އެއްޓިވިޓުސްނާމެދުވެސް ނާއިންސާފާއި އަނިޔާ! އަދި އެހެން މީހުންނާމެދު އަރުވާނެ ވަރު ދެން ވިސްނާލާ!\nއޮގަސްޓް 31, 2019 16:52\nއެކްޓިވިސްޓުންނަކީ ފޮޓޯ ކަނޑަން އެއްކުރާ މީހުން،ބޭރަށް މަންޒަރު ފޮނުވަން ފޮޓޯ ކަނޑަން ތިބި ބަޔެއް އެމްޑީޕީ ގްރާސް ރޫޓަކީ ،ގަސް މަތިން އިފަގަނޑުން ކާން ތިބީ މަތީ ފަޑިގައި ނަޟީދުމެން،ކޮބާ ނިކަން ރީއްޗެއް ނުން އެކްޓިވުސްޓުންނަށް ދިން ޖަވާބު .ހެހެހެހެ،އަދިވެސް ގޭގަ އޮތް ހުނިގޮނޑިއެއްވެސް އޮތިއްޔާމު އެމްޑީޕީ މައްކާރު ވެރިން ދިޔައީމާ ދޭތި،\nއެކްޓިވުސްޓުންނޭ މިފަހަރު ނަޟިދުމެންނަށް ކުރުދޮށިން ބާނުވާލާތި ވޯޓު ހޯދަން އައިސްފިއްޔާމު\nއޮގަސްޓް 31, 2019 18:01\nދިވެހިރާއްޖޭގައި މިހާތަނައް ހުށަހެޅި އެންމެބޮޑު ބަޖެޓް9މަސްތެރޭ ފެންފޮދަކާނުލާ ޖައްވައް ފަޒާޔައް ދުއްވާލީ ދެއްތޯ މީ ތިވެރިންގެ ވެރިކަމުގައި ވާނެ ގޮތަކީ ރައްޔިތުން ގެ ހައްގު ކޮބާ\nއޮގަސްޓް 31, 2019 19:49\nއެކަމަކު އެންމެނައް ބޮނޑިބަތް ބެހޭނުން އެފަކީރު ބޮނޑިބަތްކާއިގެން ހުރެވިދާނުން ކަލޯމެން އެމީހުން ހައްދައިގެ މިއޮއްހުރިހާދުވަހު އުޅުނީ ވެރިކަންލިބުނީމާއެއްލާލީ މަނުބުނާނަން އަދިވެސް ތިމީހާ ތިއެމްޑީޕީ ދިދަހިފައިގެންއުޅޭނެ ނަސީދުބުނެފިއްޔާ ހާދަވަރުގަދަ ފަންޑިތައެކޭ މިކަލޭނގެ ހަދައިގެންމިއުޅެނީ\nއޮގަސްޓް 31, 2019 20:24\nއޮގަސްޓް 31, 2019 20:45\nއެކަމަކު އިބޫ ސޯޅިހުގެ މުޅި އައުލާދުގަނޑާ ނަޝީދުގެ މުޅި އައުލާދު ގަނޑަށް ސަރުކާރާ ކުންފުނިތަކުގެ މަގާމުތައް ދެވިއްޖެއެއްނު؟ އެއިން ކޮންމެ މީހަކަށް 15000 ރުފިޔާއިންމަތީ މުސާރައިގެ އިތުރުން ލިވިންގ އެލަވަންސައްވެސް 12000 ވަރު ދެވެއެއްނު؟ އަނެއްކާވެސް މުޒާހަރާއެއް ނޫނީ އިންތިހާބެއް ކައިރިވީމަ އަހަރުން ފެންނާނެ! ހުރިހާ އަނިޔާއަކާ ކުރިމަތިލީ މީހުން ބާކީކޮށް ބިކަކޮށްލާފަ މިކަން ހަދާން ބަހައްޓާތި އިނގޭ! ދެން ކަމަކު ކިޔާފިނަމަ ކުޅިދައްކާލާނަން! ތި މަގާމުތައް ދިން މީހުން ލައިގެން ކުރިއަށް ގެންދޭ! ކައުންސިލް އިންތިހާބުގަ އިދިކޮޅަށް ނުކުންނަ ހުރިހާ ކެންޑިޑޭޓުން ހޮވަން ވަރަށް ބޮޑަށް މަސައްކަތްކޮށްދޭނަން! ކަލޭމެން ތީ ލަދުހަޔާކުޑަ އަމިއްލަ އެދުމުން ފޯވެފަ ތިބި ބައެއް! އެމްޑީޕީން ވަކިވާން މިހާރުވެސް 8000 މީހުންގެ ފޯމު އެބައޮތް! ވަރަށް އަވަހަށް އިލެކްޝަންސް ކޮމިޝަނަށް ހުށަހަޅާނަން!\nއޮގަސްޓް 31, 2019 22:01\nކޮބާ އެމްޑީޕީ އެކްޓިވިސްޓުުން ބޮނޑިބޮވިއްޖެދޯ\nއޮގަސްޓް 31, 2019 22:37\nމާރާމާރީ ހިންގަނީ ކުރީސަރުކާރާއިހެދި - ހޯމްމިނިސްޓްރީ.\nމާރާމާރީ މައްސަލަތައް ނުބެލެނީ ކުރީސަރުކާރުގެ ސަބަބުން - ފުލުހުން.\nވެމްކޯ މުވައްޒަފަކަށް ހަމަލާދިނީ ކުރީ ސަރުކާރުގެ އިހުމާލުން - ވެމްކޯ.\nމާރާމާރީ ނުހުއްޓުވުނީ ކުރީސަރުކާރާހެދި - ރައީސް\nމާރާމާރީ ހުއްޓުވަން ޤާނޫނެއް ނުހެދިގެން މިއުޅެނީ ކުރީސަރުކާރާއިހެދި - މަޖުލިސް.\nމާރާމާރީގައި އަނިޔާލިބޭމީހުންނަށް ރަގަޅު ފަރުވާއެއް ނުދެވެނީ ކުރީ ސަރުކާރާހެދި - ހެލްތުމިނިސްޓްރީ.\nމާރާމާރީ ހިންގާމީހުން ހައްޔަރުކުރާނެ ތަނެއްނުހެދިވަނީ ކުރީ ސަރުކާރާހެދި - ފިނޭންސްމިނިސްޓްރީ.\nމާރާމާރީ ހިންގާމީހުން ފިލަނީ ކުރީސަރުކާރާހެދި - ޖެންޑަރ މިނިސްޓްރީ.\nމާރާމާރީ ހިންގަނީ ކުރީސަރުކާރުން މަގުތައްހަދާފައިހުރިގޮތުން - ހައުސިންގ އެންޑް އިންފްރާސްޓްރަކްޗަރ މިނިސްޓްރީ.\nމިހާރު ކަމަކަށް އޮންނަނީ އެޕިކަޕުން މިޕިކަޕަށް ގޮވާހެން ކުރީސަރުކާރު މިސަރުކާރު.\nސެޕްޓެމްބަރު 1, 2019 01:15\nސަރުކާރުގެ ވަޒީފާތަކަކީ މިވެރިން ބޭނުންބަޔަކައް ބަހާއެއްޗެއްކަން އެންގިޖެއެއްނުން. މީނާގެ މިވާހަކަ ތަހުގީގު ކުރަންޖެހޭ. ސިވިލްސާވިސް އާއި އަދި އެނޫންވެސް ސަރުކާރު ހިއްސާވާ ކުންފުނިތަކައް މީހުން ނެގެން ޖެހޭގޮތުގެ ގަވާއިދުތައް އެކުލަވާލާފައިވަނީ އެކްސެލެންސް ބޭސިސްގަ ކެންޑިޑޭޓުން އިވެލުއޭޓުކޮއް ވަޒީފާއައް ނެގުމައް. އެއީ ހަމަހަމ ކަމާއި އެކު އިއުލާން ކުރެވި އެއްވެސް ވަޒީފާއަކައް ކުރިމަތިލާ ކެންޑިޑޭޓުންނައް ބޭއިންސާފު ނުވާނޭހެން ކުރަން އޮންނަކަމެއް. ދެން މަޖިލީހުގެ ރައީސް ގެ އަނގައިން މިބުނެވޭ ބަހަކުން ސަރުކާރުން ސަރުކާރުގެ ގާވާއިދުތަކާއި އެއްގޮތައް ނޫންކަން މީހުން ވަޒީފާއައް ނެގުމުގެ ކަންކަން ކުރިއައްގެންދަނީ.. މިއަދު މިއޮތީ ފަޅާއަރާފަ.\nސެޕްޓެމްބަރު 1, 2019 03:34\nފައިސާ ޗާފު ކުރާ މެސިނެއް ގެނެސްގެންވެސް ޖެހޭނީ އަހަރެމެންނައް ވަޒީފާދޭން. ތިހެން ކިޔާފަ އަހަރެމެންގެ ބުރަ މަސައްކަތުގެ ފޮނިބޯކައް ކަލޭމެންނައް ތިބޭކައް ލާހިކެއްނޫން.. ކެޔޮގަނޑެއް ކަނޑާވައްޓާހެން ވައްޓާލާނަން.. އަދި އެބަބުނެއެއްނުން ވަޒީފާއެއް ނެތޭ ދެވޭކައް..\nސެޕްޓެމްބަރު 1, 2019 07:21\nތި ވެރިކަން ވޯޓް ދެވުނު ދެވުމަކީ މޮޔަ ކޮސް ކަމެއްކަން މިހާރު އިގިއްޖެ\nއެކްޓިވިސްތުން އެހަރަކާތްތަކުގަ އުނެނީ ވެރިކަމަށް އާދެވުމުން ދައުލަތުން އެމީހުންނަށް ބައި އަޅާގޮތައް އެދިގެން ކަމަށް ވަންޏާ ތިޕާޓީ ނިޒާމްގެ ސަބަބުން ރައްޔަތު މީހާއަށް އޮތީ ވަރަށްވެސް ގެއްލުން. އަދި ރައްޔަތުންގެ މުދާ އެއްވސް އިންސާފެއްނެތި ބޭނުންހާ މީހަކަށް ދިނުން އެއީ ކޮންކަމެއްތޯ